
În sala de operaţii, oamenii se comportau ca și cum ar fi fost 
doar un simplu caz de apendicită. Și erau îndreptăţiți, căci era chiar 
un astfel de caz. Anestezistul își freca bărbia, gândindu-se cu părere 
de rău că se încheiase sezonul de rugby, Ben ajuta la transportarea 
pacientului pe masă, iar asistentul fluiera sub mască, fixând-o 
hipnotizat pe asistentă, care orienta în tăcere lămpile, ignorându-l 
cu grijă. Josie nu știa ca lui Ben să-i fi luat vreodată atât de mult să 
scoată un apendice. Trecu un sfert de oră până să poată număra 
tampoanele și să trimită ustensilele la curăţat. Aduse targa și 
bărbaţii mutară pacientul pe ea; Josie îl duse în salonul lui și abia 
apoi își scoase halatul și boneta. 

Sora care asista la operaţii spuse: 

— Așa se întâmplă când stabileşti să mergi la film. Va trebui să 
plec fără să mănânc. Mulţumesc, Gilmore. Noroc că nu ai întâlnire 
în seara asta. 

Dispăru ca o furtună. Josie aruncă o ultimă privire sălii de 
operaţii și se duse la vestiar. Transpirase, dar nu îndrăznea să se 

ducă nici până la internat cu halatul pe braţ. Pe coridor, sora din 
tura de noapte îi aruncă o privire plină de nemulțumire și trecu pe 
lângă ea. Josie nu descoperise niciodată de ce surorile medicale se 
uitau întotdeauna cu dezaprobare dacă lucrai prea mult, ca și cum 
ai lâncezi. 

În lumina de aprilie, o prinse din urmă pe Belle Brownley. Belle 
era înaltă și plinuță, o soră medicală tot în anul patru, ca și Josie, 
însă mult mai sigură pe ea. 

— Ai avut o zi dificilă, Jo? 

— O apendicită, exact când eram pe picior de plecare. 

— De ce ai sărit peste masă? Erau destule rămășițe pentru o 
vrăbiuță ca tine. 

— Nu mi-e foame. Poate ies mai târziu pentru o cafea. 

Bine intenţionată, dar din cale-afară de neajutorată, privi lung la 
clădirea acoperită de iederă pe lângă care tocmai treceau, reședința 
doctorului. 

— Până se întoarce, nu poţi pleca fără să mănânci. Nu știu cum 
de-ai rezistat azi; pur și simplu n-am dat de tine. Bărbatul ăsta te 
ține deja în lesă... dacă începi să faci greșeli, n-o să mai scapi. 

Pe Josie o dureau picioarele și avea nevoie de o baie.. 

— N-aș vrea decât să fie mâine seară, spuse ea. De-aș şti la ce să 
mă aştept mai rău... 

— Celebra ultimă dorinţă. Belle o privi, aproape compătimind-o. 
Te-ai îndrăgositit de-a binelea de el, nu-i așa? Ce o să se întâmple 
cu tine dacă primește postul ăsta pe care și-l doreşte? De ce nu 
te-ai putut mulţumi cu cineva ca Ben sau ca David? Au niște suflete 
de aur, chiar dacă nu-și permit să se căsătorească. Dar nu, a trebuit 
să pui ochii pe Marele Chirurg. 

— Nu e numai din partea mea, spuse Josie. De când a venit aici, 
n-a mai ieșit cu nimeni altcineva. 


SECRETUL CHIRURGULUI 7 


— I-ai dat câteva luni lui Charles Demettre și deja e prea mult. 
Ştie cât ai suferit din pricina lui? 

— Belle, nu fi atât de dramatică. 

— Încerc să-ţi deschid ochii, fata mea. Și nu vorbesc despre 
chinurile iubirii. Unui chirurg sau unui consultant nu i se întâmplă 
nimic fără ca surorile să nu afle, și toate te privesc cu invidie de 
când Demettre te-a ales pentru valsul de la petrecerea de Crăciun 
de anul trecut. Dacă ai fi avut mai multă grijă în zilele libere... dar 
nu. Demettre disprețuiește subterfugiile și dacă iese cu tine, te ia 
de aici, chiar din fața spitalului și zăbovește până vă văd toți. 
Trebuie să-şi dea seama că nu e cinstit faţă de tine. 

— Charles nu e tocmai ca ceilalți bărbaţi, asta-i tot. 

— Aici ai dreptate. Nu-l înțeleg deloc... un pește rece, cu o 
sclipire în ochi care ar putea însemna orice. Nici măcar nu e englez. 

— E jumătate englez, îl apără Josie. Cealaltă jumătate e canadian, 
și asta înseamnă că e mai mult sau mai puţin englez. Dar nu mi-ar 
păsa dacă ar fi de altă naţionalitate. 

— Eu nu mă Simt în siguranță decât lângă un pierde-vară. 
Demettre mă sperie... observă totul. Dacă se întâmplă să i se pară 
o clipă doar că bâjbâi în sala de operaţii, urlă la tine: „folosește-ți 
degetele, soră... nu coatele“... De când mi-a făcut observaţie că 
i-am adus tava fără să port mănuși, îi port pică. 

— În afara spitalului, e un bărbat ca oricare. Nu era tocmai 
adevărat. Pentru Josie, era alesul și uneori își dădea seama că dacă 
va pleca de la St. Mark's, nu va mai fi altcineva. Oricum, nu pot 
să-mi schimb sentimentele pentru el. Aș vrea doar să știu cum au 
mers lucrurile la întrunirea de azi. 

— Ei bine, nu-ți irosi seara întrebându-te. Vino în sufragerie să 
ne uităm la televizor, după ce faci baie. E rândul lui Biddy să 
gătească. 

Josie urcă în camera ei și se dezbrăcă. După baie își luă alte 
haine și se pieptănă, dar când se așeză în fotoliu, privirea ei albastră 
se opri asupra fotografiei din colţul oglinzii. Nu era una bună, 
niciodată nu se descurcase prea bine cu aparatul de fotografiat, dar 
îl întruchipa pe Charles stând în fața restaurantului, în lumina 
soarelui. Înotaseră în râul rece ca gheata și apoi luaseră prânzul. O 
întrebase despre căminul ei și făcuse o ușoară grimasă când îi 
spusese că se ducea rar la Carlisle, pentru că mama ei se 
recăsătorise şi situaţia nu era tocmai roz. 

Se simţea extraordinar cu Charles. De fapt, își țineau unul altuia 
companie, pentru că el nu-i împărtășise niciodată intimităţi, nici nu 
dăduse vreun semn că ar avea nevoie de un altfel de rămas-bun în 
afara unui semn din cap. Și era în regulă, cu excepţia faptului că o 
lăsa în aer, înaintând fel și fel de ipoteze și... tânjind. Necazul era 
că Josie nu reușise niciodată să treacă peste senzaţia că el era 
chirurgul titular, iar ea o biată soră medicală. În spital, n-o lăsase 
niciodată să uite, lucru pentru care Josie îi era recunoscătoare; 
surorile erau capabile să pângărească chiar și cea mai firească 
relaţie între bărbaţii și colegele lor din personal și cel mai mic semn 
de prietenie deschisă între C. T. și sora Gilmore ar fi dezlănţuit o 
întreagă suită de neplăceri. 

Așadar, în ultimele luni, Josie se interiorizase. Rațiunea îi 
spusese că prietenia cu Charles Demettre nu avea nici un viitor. Era 
un om genial și St. Mark's nu era decât o treaptă în calea lui. Venise 
în Anglia imediat după rezidenţiatul la Montreal, stătuse o vreme la 
Londra și la Edinburgh, obținuse o bursă pentru continuarea 
studiilor și abia acum un an ajunsese la St. Mark's, Storford. Avea 
treizeci şi cinci de ani, era înalt şi avea o înfățișare care-ţi tăia 
respiraţia, un accent canadian blând cu pacienţii și unul mai 
scorțos când vorbea cu colegii săi. Cu Josie, părea să fie un amestec 
între cele două. 

Gândindu-se la ultimele trei sau patru luni, în timp ce-și 
pieptăna părul lung și blond pe care de obicei îl purta strâns la 
spate, Josie începu să viseze. În total, nu fuseseră decât opt 
întâlniri cu Charles. Nimic despre trecutul sau despre viitorul lui 
și Josie nu îndrăznea să-l întrebe. Nici în particular, o soră 
medicală nu se împrietenea prea mult cu chirurgul titular. De 
zidul ăsta se lovise dintotdeauna. EI ar fi putut să-l doboare, dar 
ea nu. Şi cu Charles, nu putea risca nici măcar un apropo vizavi 
de ce începea să simtă pentru el. Fuseseră clipe când simţise că 
o alesese doar pentru că-i tolera tăcerea. O dată, îi spusese că nu 
sunt multe fete care știu să tacă și că ea excelează la capitolul 
acesta, de parcă ar fi fost educată de mică; o făcea cu o naturaleţe 
desăvârșită. 

Alteori, știa că lui Charles îi plăcea să-i vorbească, să flecărească 
la nesfârșit despre nimicuri și să-l facă să zâmbească. „Acum 
vorbeşti ca o soră în afara serviciului“, comentase el. „Mă faci să mă 
simt ca un îngrijitor. Aproape că-mi place.“ 

De acord, era un bărbat complex. Ben și David, Brian și Mike... 
puteai să-i citeşti fără măcar să încerci. Ben — terapeutul cumpătat 
și prietenos, David era fascinat de oasele oricui și de curbele doar 
uneia sau două persoane, Brian — studios și timid cu toţi, cu 
excepția lui Biddy, și Mike — exuberant și probabil gata să se avânte 
într-un mariaj, chiar dacă nu avea banii necesari. 

Dar Charles nu fusese niciodată ca ei; Josie era convinsă. Venise 
în Anglia pentru că-l forțase unchiul lui, care era neurochirurg 
pensionat la Londra. La el petrecuse Charles câteva nopți cât timp 
fusese la interviuri și până intrase în legătură cu foștii colegi. Și 
unchiul lui îi spusese despre noul spital și despre departamentul 
de cercetare pentru care se căuta un chirurg senior care să se ocupe 
de echipamente. 

Charles nu spusese prea multe despre asta. ÎL rugase pe domnul 
Kelcey să-i preia pacienţii timp de trei zile, îi spusese lui Josie că era 
mult mai important pentru el decât își dădea ea seama și-i ceruse 
îngrijorat să-i ureze noroc, pentru că la Londra fuseseră invitaţi șase 
oameni pe care să-i întâlnească cei din comisie, și toți erau chirurgi 
de primă mână. Urându-i noroc, Josie își urase sieși suferinţă, însă 
o făcuse vesel și fervent. Și Charles plecase cu două zile în urmă, 
imediat după vizita de dimineaţă. 

Josie renunță să se mai frământe. Sora șefă îi spusese acum 
două zile că trebuie să-și ia o vacanţă de două săptămâni în mai și 
Josie începu hotărâtă să se gândească ce va face atunci. Mai putea 
fi o perioadă îngrozitoare; pe litoral era rece și deprimant, mai ales 
dacă te duceai singur. Avea o mătușă în Scoţia, dar asta însemna o 
sumă considerabilă; din același motiv, ieşea din discuţie şi o 
călătorie pe mare. Anul trecut se dusese acasă, la Carlisle, în iunie. 
Vremea fusese caldă, dar atmosfera glacială. Mama ei nu mai era 
văduva Gilmore; acum administra casa imensă a omului de afaceri 
cu care se căsătorise şi-i îndrăgise copiii, ca și cum ar fi fost 
drăgălași și ascultători, nu îndărătnici și plini de pretenţii. Josie 
dormise în camera de oaspeţi, însă fusese tratată cu mult mai 
puţină consideraţie decât i s-ar fi acordat unui musafir. Plecase 
conștientă că era puţin probabil să se mai întoarcă vreodată. 

Așadar, ce putea face cu două săptămâni libere? Un weekend la 
Belle, dacă reușea și ea să-şi ia vacanţă, câteva zile la Londra... 

Un stagiar îi strigă de afară: 

— Soră Gilmore... la telefon. Soră Gilmore! 

Lui Josie îi sări inima din piept. Putea să fie Ben, deși era puţin 
cam târziu pentru cinematograf. Oricum, nu va merege. Alergă pe 
coridor până la cabina telefonică, se închise înăutru, inspiră adânc 
și ridică receptorul. 

— Tu ești, Josie? 

— Da, Charles. Nu mă aşteptam să mă suni. 

— Nu vreau să afle nimeni, dar se întâmplă să fiu prin 
apropiere. leși? 

— Dacă ies? Ești în Storford? 

— La cabina de lângă poștă, dar vin să te iau de pe aleea din aripa 
de nord a spitalului. Dacă se află că sunt aici în seara asta, or să 
apară complicaţii. Vino afară și o să-ţi explic. 

— Pot să vin pe jos în oraș. Ai putea fi văzut. 

— Nu, vin să te iau. Nu contează atât de mult. Doar că trebuie să 
mă întorc în seara asta la Londra și nu am timp să stau de vorbă cu 
altcineva. Îmbracă-te bine, e frig. În zece minute? 

— Da! 

Ajunse în camera ei plutind pe un norișor roz, îmbrăcă o rochie 
din lână, își strânse părul și se fardă, apoi își luă haina și ieși. Și în 
timp ce se îndrepta spre locul de întâlnire, se întrebă cum păruse 
la telefon. Bucuros? Rezervat? Doar neoficial, hotărî ea, așa cum 
părea de fiecare dată. Nu conta. ÎI va vedea: era un dar de la 
Dumnezeu! 

Se lăsase întunericul și bătea vântul, dar pămânul mirosea a 
plante tinere și rondurile de narcise din jurul ulmilor semănau cu 
zâne zburătoare. Poarta era încă pe jumătate deschisă și se strecură 
afară pe alee, îndreptându-se spre șosea. Mașina veni de după colţ 
şi Charles cobori. 

— Bine, ne-am sincronizat. Urcă şi plecăm imediat. Ai fost 
surprinsă să-mi auzi vocea? 

Și Josie putea fi rezervată, atunci când era urmărită din priviri. 

— Da. Nu mă aşteptam să te văd sau să vorbim mai devreme de 
mâine sau poimâine. Cum ţi-a mers... sau încă nu știi? 

— La prima vedere, nu prea rău. .. dar încă nu sunt sigur de rezultat. 

— Ai venit doar pentru seara asta? 

— Da. Nu dezvoltă mai mult, dar continuă: o să mergem la 
Briarfield. Dacă nu e deschis la Copper Kettle, atunci mergem la 
Coach Inn. Vreau să stăm de vorbă. 

— Putem să vorbim în mașină. 

— Nu e prea comod. 

— Poţi să-mi spui ce fel de întâlnire a fost? 

Charles ridică din umeri. 

— A fost aşa cum te așteptai. O discuţie la masa rotundă, apoi 
ne-am despărțit și fiecare și-a văzut de treaba lui; ortopedie, 
obstetrică. .. toate. Am vizitat spitalul și apoi a avut loc o conferință 
mai puţin formală, cu numai doi din cei șase care s-au prezentat 
iniţial. Noul departament de cercetare este un proiect promițător și 
de amploare, mult mai complex decât credeam. Va face o muncă de 
valoare. 

— E confidential? 

— Nu neapărat. Detaliile vor fi stabilite într-o săptămână sau 
două. Abia peste cinci ani se vor face publice descoperirile. O să 
dureze atât de mult tocmai pentru ca eforturile medicilor să fie 
justificate. 

— Şi este în Channel Islands? 

— Nu, e mai departe spre vest și mai aproape de coasta britanică 
— o insulă mică numită Ste Marie. Trei mii cinci sute de oameni — 
majoritatea muncitori francezi și restul o mulțime cosmopolită de 
artiști, scriitori şi magnați. Fundaţia a fost deja turnată. E un efort 
anglo-saxon și Ste Marie a fost aleasă pentru că cercetarea 
amănunţită pe un număr de persoane dat e mai lesne de efectuat 
pe o insulă unde populaţia nu variază. Fiecare caz din spital va fi 
investigat în clădirea de cercetare adiacentă. Directorul va fi 

francez, chirurgul titular englez și restul personalului în principal 
francez, deși unul sau doi englezi li se vor alătura mai târziu. Noi 
punem la dispoziţie echipa de cercetare și majoritatea finanţelor și 
a echipamentelor. 

— Sună minunat! 

— Întotdeauna am visat să mă implic într-un astfel de proiect. 

Josie rămase tăcută câteva clipe, apoi spuse vesel: 

— Când vor să înceapă lucrul chirurgul senior... curând? 

— Într-o lună sau mai puțin. 

— O lună! Josie se simţea de parcă tocmai fusese condamnată la 
închisoare pe viaţă. Aș fi crezut că te anunţă mai din timp. O lună 
nu e cine știe ce preaviz. 

— În cazul ăsta, au un suplinitor pentru cel care va fi ales. Dădu 
din cap înainte, spre luminile satului. Hai să mergem la Coach. 
N-am mâncat nimic de la prânz. 

Nici Josie nu mâncase, dar se simţea ca și cum nu va mai putea 
să mănânce niciodată. Când ajunseră la Coach, o chelneriţă îi 
anunţă îngrijorată că e prea târziu pentru cină. 

Charles se uită la ea și-i zâmbi. 

— Păcat. N-ai putea să ne faci măcar o omletă cu puţină brânză 
şi cu şuncă? 

— Fi bine... cred că aș putea, domnule. O să întreb la bucătărie, 
bine? 

— Ti-am fi recunoscători. 

Fata plecă, împleticindu-se de oboseală. 

— N-a fost prea cinstit, spuse Josie. Nici nu-și mai simte 
picioarele. 

— Pun pariu că n-a muncit atât de mult ca tine azi, spuse el și-și 
scoase o ţigară. Vrei ceva de băut cât aşteptăm? 

— Nu, mulțumesc, și nici ţigară. Îşi scoase haina și strânse cu 
putere faţa de masă. Își dorea ca restaurantul să fie plin, astfel încât 
să-i poată vedea cineva. Dar nu era decât un bărbat cufundat într-o 
carte, în colţul opus mesei lor. Vrei să vorbim acum? 

— Mai întâi să mâncăm. A fost vreo urgenţă azi? 

— Un ulcer perforat de dimineaţă. A fost destul de grav — fata 
stătuse așa două zile. Domnul Kelcey a operat-o la două și jumătate 
şi apoi am avut patru apendici preventivi și unul de urgență. În 
total, am avut nouă operaţii... o zi destul de aglomerată. 

— Arăţi puţin obosită. 

„Nu mă compătimi“, își spuse Josie, „altfel tip cât mă ţin 
plămânii“. Îi zâmbi. 

— Din cauza luminii difuze care creează umbre. Unii oameni 
capătă o aură romantică în semi-întuneric, dar eu par puţin mai mare. 

— Nu, spuse el serios, dacă arăţi în vreun fel, atunci pari mai 
tânără. 

Nu fu nevoită să răspundă, deoarece chelneriţa se întoarse și 
spuse uitându-se la Charles: 

— Vă pregătesc omlete, domnule... cu şuncă și cu roșii. O să 
mai dureze puţin. Doriţi o cafea? 

— Te rugăm... Mulţumim că ai pus o vorbă pentru noi la 
bucătărie. 

Fata ar fi întors toată bucătăria pe dos pentru el; Charles avea 
același efect asupra pacienţilor, dar nu și cu surorile medicale. Cu 
ele era distant și avea o privire ca de gheaţă. Acum stătea rezermat 
de speteaza scaunului; lumina blândă îi cădea pe părul des și negru 
și pe trăsăturile prelungi și regulate. Nu era frumos, dar alura latină 
și osatura proeminentă îl făceau să pară putenic și pasional. Purta 
un costum închis la culoare și Josie se gândi cu înfrigurare că poate 

nu-l va mai vedea niciodată în pulover și pantaloni. De acum 
înainte, va fi prea ocupat ca să mai iasă cu ea. Cu excepţia cazului 
în care nu primea postul. 

Doar o clipă îl văzu profund dezamăgit, iar ea tandră și 
înțelegătoare... și necesară. Apoi se adună; destul cu prostiile 
astea, fetito; nu cu Charles Demettre.“ 

Cafeaua sosi și-și turnară în cești. Apoi sosiră și omletele, una 
uriașă pentru Charles și un specimen modest pentru Josie, însoţite 
de pâine prăjită și de un bol cu salată de fructe. După ce mâncară, 
Charles își aprinse o ţigară, atent să nu dea fumul spre ea, și o fixă 
cu privirea. 

— Mi s-a oferit postul de chirurg titular, Josie. Mâine dimineaţă 
e o scurtă ședință de încheiere, pentru a se face oficială alegerea. 
Trebuie să le duc acceptul meu într-o scrisoare şi-mi vor înmâna 
documentele oficiale. Nu e o promovare în Anglia, mai degrabă e 
ca și cum aș lucra pentru o companie, doar că în cazul ăsta, toți 
directorii sunt celebri în breasla medicilor. 

Josie știuse în adâncul sufletului, însă sperase ca imaginea ei 
despre integritatea și talentul lui să fie ridicol de exagerată. Dar se 
părea că întregul comitet de profesioniști era de aceeași părere cu ea. 

Îi zâmbi cât putu de călduros. 

— Felicitări! Cred că deja știam. 

— Încă n-am acceptat. 

— Dar o vei face... îţi doreai atât de mult postul ăsta. Mă bucur 
din suflet pentru tine, Charles! 

— Așteaptă puţin. N-am venit de la Londra doar ca să-ţi dau 
vestea asta. ÎL cunoști pe domnul John Melbury... erai în salon 
când a venit să vadă cazul de encefalită pe care l-am avut acum 
două luni. 

— L-am văzut de două sau de trei ori. Avea legături strânse cu St 
Mark's, cu mult înainte să lucrez aici, desigur. 

— Cu ajutorul domnului John am venit la St Mark. El e unchiul 
despre care ţi-am vorbit. 

— Unchiul tău? N-aș fi ghicit. 

— N-am făcut publică relația noastră de rudenie. Nu face parte 
din directorii de la cercetare, dar alături de alţi câţiva consultanţi, a 
fost prezent la întrunirea de azi. Am să-ți povestesc pe scurt. În 
interviul general de dimineaţă mi s-a apus că aș fi putut fi ales de la 
bun început, datorită recomandărilor mele deosebite. Comisia 
franceză insistă ca persoanele contractate pentru cercetare și 
pentru spital să fie căsătorite. Ideea e că un medic căsătorit se va 
stabili bucuros acolo pentru o perioadă de cinci ani și astfel se 
preîntâmpină o schimbare importantă de personal. Caută 
continuitatea în anumite domenii și sunt de părere că o modalitate 
de a o obţine este să se asigure de la bun început că cei aleși, zâmbi 
slab, au o viaţă personală împlinită. 

— Şi ăsta e motivul pentru care n-ai fost angajat imediat, pe baza 
dosarului... pentru că nu ești căsătorit? 

— Da. Ridică din umeri. Britanicilor nu prea le pasă de starea 
civilă, dar având în vedere că insula e franceză, trebuie să pună 
aceleași condiţii. Celălalt medic care s-a întors pentru ședința de 
după-amaiză este căsătorit. 

— Şi totuși, te-au ales pe tine? 

Charles privea în gol la faţa de masă. 

— Domnul John și cu mine am luat prânzul separat de ceilalți. 
M-a întrebat dacă n-am pe cineva aici cu care mi-ar plăcea să mă 
însor, așa că i-am spus despre tine. 

— Despre... mine? 

Charles își ridică privirea și-i studie chipul mic, cu osatură 
frumoasă, ochii albaștri cu irizaţii căprui și părul blond strâns la 
spate, lăsându-i liberă fruntea înaltă. 

— Ne place să fim împreună, Josie. Eşti o persoană liniștită, dar 
poţi fi veselă și amuzantă. În Canada, unui chirurg nu-i este atât de 
dificil să se împrietenească realmente cu o soră, dar aici restricţiile 
sunt foarte clar trasate. Trebuie să recunosc: poate fi o experiență 
foarte inconfortabilă să știi că lumea te bârfește pentru simplul fapt 
că te simţi bine în compania unei persoane care nu face parte din 
categoria socială potrivită. Nici nu-mi imaginez că aș putea găsi o 
companie liniștitoare alături de vreuna din surorile de aici. 

Josie își dorea ca Charles să nu mai tărăgăneze atât lucrurile; 
tulburătoarea nesiguranță începea să-i dea dureri fizice. 

— Ce a spus domnul John? 

— Atunci, foarte puţin, dar când problema a fost pusă din nou în 
discuţie, în după-amiaza asta, le-a spus că sunt mai mult sau mai 
putin logodit. Și eu n-am negat. Îşi strecură mâna peste a ei şi o 
strânse cu hotărâre. Vrei să te căsătorești cu mine, Josie? 

Sângele îi alerga prin vene, dar pielea îi îngheţase. 

— Nu... nu știu ce să spun. Nici măcar nu suntem foarte 
apropiaţi. Adică... 

— Da, ştiu. Într-un fel, îmi pare rău că unchiul a făcut menţiunea 
asta după-amiază, pentru că aș fi preferat să vorbesc mai întâi cu 
tine. Dar, după cum probabil ghicești, din punctul lor de vedere, 
lucrurile au fost clarificate. Am fost pus în stânjenitoarea situaţie de 
a fi felicitat pentru o logodnă care nu există. 

— Şi acum... vrei să existe? 

— Da. Vreau să ne căsătorim curând, fără vâlvă, şi să plecăm la 
Ste Marie. Mă iubeşti puţin, nu-i așa, Josie? 

Aerul ireal al scenei o lăsă pe Josie cu gura uscată și tremurândă. 
Își cobori privirea. 

— Da, cred că da. Dar n-am simţit niciodată că eşti îndrăgostit de mine. 

— Dacă nu te-aș iubi, nu te-aș cere de soţie. Am fost fericiți 
împreună și putem fi în continuare. Dacă te îndoiești de mine, 
gândește-te la ultimele câteva luni. În toată perioada pe care am 
petrecut-o la St Mark's, ai fost singura fată de care am fost interesat, 
dar tu ai mai ieșit din când în când și cu altcineva, așa că 
nesiguranța vine din partea ta, nu din a mea. 

— Aș vrea să am timp să mă gândesc bine, şopti ea tremurând. E 
un șoc pentru mine. 

— Nici nu se putea altfel. Am încercat să-l amortizez, pentru că 
ştiam ce o să crezi. N-am vorbit niciodată despre noi, despre ce 
simţim unul pentru celălalt, și știu că o femeie are nevoie de 
discuţiile acestea lungi și intime. Ale noastre vor trebui să vină mai 
târziu, asta-i tot. 

— Şi nu te-ai simţi ca şi cum te-ai căsători cu... O străină? 

— Nu, răspunse el calm. Te cunosc mai bine decât tu pe mine. 
Te-am văzut lucrând, turnând ceai pentru un chirurg obosit, 
împrietenindu-te cu pacienţi speriaţi și cu copii dificili, acoperind 
greșelile stagiarilor. Te-am văzut și cu vântul răsfirându-ţi părul sau 
vânătă de frig după ce ai înotat, și arzându-ţi degetele într-un 
prăjitor antic sau amuzându-te la culme la un film stupid care în 
mod normal m-ar fi plictisit de moarte. În majoritatea cazurilor, nu 
ti-ai permis niciodată să te uiţi la mine, nu-i așa? 

— Eşti atât de diferit. 

— Adevărat, dar n-ar fi trebuit să conteze. 

Urmă o tăcere. Josie își stinse ţigara, dorindu-și să poată gândi 
limpede, în loc să rămână blocată. Depășise primul fior de bucurie 
şi de neîncredere, dar ce urma? 

— Presupunând că n-ar fi pus condiţia asta, să fii căsătorit... 
începu ea cu voce joasă. Nu m-ai fi cerut acum în căsătorie, nu-i așa? 

— Nu. În condiţii normale, mi-ar fi plăcut să mă cunoşti mai bine 
înainte ca măcar să-ți pui problema asta. 

— Ai fi plecat singur la Ste Marie pentru o perioadă de cinci ani. 

— Nu e atât de departe, și voi avea vacanțe. Am fi corespondat şi 
cred că poți ajunge să cunoşti foarte bine și destul de repede pe 
cineva, prin intermediul scrisorilor. Scrii lucruri care nu sunt ușor 
se spus. Își îndepărtă o clipă privirea. Acum îmi doresc să ne fi 
deschis mai mult unul faţă de celălalt. Acum câteva minute ai 
întrebat dacă nu m-aș simţi ca și cum m-aș căsători cu o străină. Tu 
aşa te-ai simți? 

— În momentul ăsta, da. Nu s-ar putea să ne logodim doar? 
Apoi... dacă simţim că facem ce trebuie, poate în șase luni... 

— N-ar fi suficient, o întrerupse el putin cam brusc. În ochii 
conducerii, un bărbat logodit ar fi mai puţin dedicat decât unul singur, 
pentru că mintea lui ar fi altundeva. Insistă atât de mult pe cineva 
căsătorit pentru că ei cred că o slujbă atât de importantă ar trebui să 
beneficieze de toate eforturile disponibile. Iar eu sunt de acord cu ei. 

— Lasă-mă să mă gândesc cel putin în seara asta. 

Mâna lui se strânse peste a ei, dar n-o privi în ochi când o 
întrebă: 

— Ai avut vreodată o relaţie amoroasă, Josie? 

— Nu. 

— Eşti mai îndrăgostită de mine decât ai fost vreodată cu altcineva? 

— Da. 

— Atunci, nu prea ai la ce să te gândești, nu? Am luat-o ușor cu 
tine pentru că... ei bine, am avut motive. Dar mi-am venit în fire și 
iată că te cer în căsătorie. Sunt foarte sigur de asta. 

Josie vroia atât de mult să-l creadă, încât aproape o podidiră 
lacrimile. Răzbătură până și în glas. 

— Dacă e adevărat, Charles, atunci... atunci, da. Doar că nu 
vreau ca mai târziu să-ţi doreşti altceva. 

— Nu-mi voi dori. Îi strânse pentru ultima oară mâna și-i dădu 
drumul. Speram că vei înțelege și cred că înţelegi. Ştiam de acum 
câteva săptămâni că ești potrivită pentru mine și n-ai fi fost atât de 
fericită cu mine dacă n-ai fi gândit la fel. Poate că sună puţin cam 
rece, dar nu asta e intenţia mea. Sunt hotărât să te fac cu adevărat 
fericită, Josie. Trebuie să crezi asta. 

— Cred, spuse ea cu voce tremurândă. Doar că mi-aș fi dorit să 
am mai mult timp să pot asimila vestea. 

— Nu ne putem căsători în următoarele două săptămâni. 
Trebuie să predau cazurile de la St Mark's și să fac câteva 
aranjamente. După perioada asta, n-o să-ţi mai pară atât de ciudat. 

— St Mark's... îngână ea pe un ton speriat. Se presupune că 
trebuie să dau un preaviz de o lună. 

— O să am eu grijă de asta, zâmbi el. N-o să fie nici o problemă. 

— Urmează concediul de două săptămâni, care mă scutește 
oarecum de bătăi de cap... 

Charles se gândi puţin. 

— Ar fi mai bine dacă nu le-ai spune nimic prietenilor tăi. O să 
stau de vorbă cu sora şefă și totul va fi ţinut în secret până după 
plecarea noastră. 

— Da, presupun că așa e cel mai bine. 

— Mai mult decât orice, nu vreau să-ţi faci griji. Oficial, mă voi 
întoarce mâine după-amiază și dacă sunt liber seara, ieşim undeva 
și mai vorbim. Tonul îi deveni uşor ironic: cum stai cu franceza? 

— La nivelul școlii generale, mă tem. 

— Când ești nevoit s-o vorbeşti, devii fluent. Tata era mai mult 
francez decât canadian și am crescut vorbind două limbi. .. pe atunci, 
nu ştiam că o să fie aşa un atu. Se uită la ceas. E trecut de zece şi 
începe să se adune lumea la cafea. Ar fi mai bine să te duc înapoi. 

Josie își scoase mănușile din geantă. 

— Trebuie să te întorci în seara asta? N-ar fi mai bine să 
călătorești mâine dimineaţă? 

— Prefer să nu mă duc la reședință. Unde aș sta? 

— Aici, la Coach. 

— Nu, nu, încă nu suntem soţ şi soţie. 

— Nu asta am vrut să... se înroși ea ca racul. 

— Mă temeam că nu, dar a fost frumos totuși să-mi imaginez. Se 
ridică, zâmbind încă ironic. Barierele au dispărut, vezi? Putem să ne 
spunem tot ce ne trece prin cap. Mi-aş dori să te pot copleși cu 
daruri, dar va trebui să fim circumspecţi cât timp ești încă la St 
Mark's. Va fi mai ușor pentru tine. Hai să mergem. 

Îi dădu chelneriţei nota de plată și ieșiră în întuneric. Lui Josie 
îi tremurau genunchii și capul i se învârtea. La jumătatea drumului, 
Charles rupse tăcerea: 

— Vrei să-i scriu mamei tale? 

— Nu, mulţumesc, Charles. 

— O să vină la nunta ta? 

— Nu știu... dar imediat ce stabilim data, o s-o invit. 

— Tii neapărat să te cununi la biserică? întrebă el, pe un ton ușor glacial. 

— Așa aș vrea, da. 

— Foarte bine... dar nu în alb, dacă nu te deranjează. 

Nu găsi nici un răspuns și nu-și mai spuseră nimic până când 
ajunseră pe aleea pe care se întâlniseră. Josie se simţea îngrozitor 
de încordată şi mai timidă ca oricând. 

— Chiar te întorci acum? O să-ţi ia două ore. 

— Mai putin, dat fiind că e noapte. Bătrânul mă așteaptă înapoi. 
Îmi promiţi ceva, Josie? 

— Probabil. Ce? 

— Că vei avea încredere în mine... atât. 

— Am încredere în tine. 

— Şi vei continua să ai. Promiţi? 

— Bineînţeles că-ţi promit. Nu m-aș putea căsători fără să am 
încredere. 

— Știu, dar vroiam s-o spui. N-o să-ţi faci nici o grijă, da? Lasă 
totul în seama mea. 

— N-o să-mi fac griji. Aproape că se simţea rău de câte probleme 
îşi făcea deja. 

— Bine. Te conduc până la poartă și o să te urmăreasc până intri. 
Apoi e destulă lumină. 

— Sper că poarta laterală e deschisă. Din când în când, se mai 
trezește câte un doctor mai zelos s-o închidă la zece. Ai fi surprins 
să afli de câte ori surorile medicale sunt restricţionate de rigiditatea 
cu care doctorii respectă regulile. 

Poarta era deschisă și drumul era liber. Pe alee nu era nici 
țipenie de om și singurul zgomot care se auzea erau acordurile vagi 
ale muzicii din internat. Josie își ridică privirea spre el și-i văzu 
muchiile albe ale dinţilor și ochii întunecaţi și de nedescifrat. 
Charles o prinse de umeri și o sărută apăsat. 

— Ai buzele reci și tremuri, șopti el. Nu sunt mai monstru decât 
acum o jumătate de oră. Fugi înăuntru și culcă-te. Noapte bună. 


KKK 

Josie ieși pe hol și văzu că mașina lui Charles era parcată în zona 
rezervată medicilor. Inima îi tresări în piept. Era greșit că se simţea 
oarecum înșelată? Da, așa credea. Dar nu era greșit că-și dorea să fi 
avut timp să devină mai apropiaţi înainte să se avânte într-o relaţie 
intimă. În locul unei apropieri crescânde, între ceea ce fusese între 
ei şi ceea ce urma să fie se deschisese o mică prăpastie. Și partea 
care lipsea era vitală. Josie nu-și putea imagina cum vor reacționa 
fiecare când se vor vedea diseară. 

Întâlnirea lor fu scurtă și firesc de amiabilă. Charles stătea de 
vorbă cu unii colegi, când Josie tocmai ieșea din internatul 
surorilor, după cină. El se opri și Belle Brownley trecu pe lângă ei 
ca și cum nu i-ar fi cunoscut. Charles zâmbi profesional, dar spuse: 

— Am fost chemat pentru o mastoidită, așadar în seara asta voi fi 
ocupat până la urmă. Dar am aranjat totul pentru Ste Marie. Am 
nevoie de certificatul tău de naștere, de două fotografii și de datele 
personale pentru pașaport. În afară de asta, nu trebuie să te 
gândeşti decât la haine. Te simţi bine? 

— Da, mulțumesc. Răspunsurile politicoase pe care i le dădea o 
înnebuneau. 

— Presupun că ai vrea să le spui celorlalți. .. 

— Nu, nu cred că vreau. Pentru că avea îngrozitoarea convingere 
că dacă ar face-o, fetele pe care le plăcea ar marginaliza-o. Nu știa 
de ce. 

— Asta e bine. Voi fi ocupat, dar vom găsi timp din când în când. 
Dacă se poate, o să te duc la Londra în ziua ta liberă, ca să-l cunoști 
pe unchiul John. E singura rudă pe care o am în Anglia. Zâmbetul 
i se îmblânzi. Du-te şi odihnește-te, fă o baie fierbinte și culcă-te. 

Ea încuviinţă din cap, făcând un pas înapoi, căci venea un grup 
de surori. 

— Noapte bună, domnule Demettre. 

— Noapte bună, soră. 

— Ei bine, marele chirurg și-a intrat din nou în drepturi, chicoti 
Belle când Josie i se alătură. ÎI vom pierde? 

— Da, aşa cred. 

— Sper că următorul o să fie mai uman. Se uită lung la Josie. O 
să începi să plângi dacă te compătimesc? 

— Nu. Ieși în seara asta? 

— Uite, începu Belle cu o compasiune stângace, sunt destui 
bărbaţi. Eşti destul de drăguță. Bărbatul ăsta nu vrea să se 
însoare... vezi bine. Viaţa lui se învârte în jurul sălii de operaţii; din 
când în când mai iese în oraș cu câte o fată liniștită și discretă, oriunde 
ar fi, doar ca să-şi demonstreze că nu și-a pierdut măiestria. 

— Te superi dacă nu mai vorbim despre el? 

— Îmi pare rău. Doar că nu vreau să te aprinzi după cineva 
inaccesibil, ca Demettre. Ţi-am spus că azi am primit o scrisoare de 
acasă? Sora mea are gemeni. 

Ciudat, dar Josie se depărtase deja de Belle, de Meg, de Biddy 
și de restul surorilor. Şi în dimineaţa următoare, fisura s-a 
accentuat. Fu chemată în biroul sorei şefe. Aceasta stătea la masă, 
palidă și plină de dezgust când se uită la Josie. Nu o studia; aveai 
impresia că sora şefă văzuse totul de mult prea multe ori ca să mai 
trebuiască să se uite. 

— Așadar, ne părăsești, soră Gilmore, începu ea fără tragere de 
inimă. Va trebui să semnezi o demisie formală care are data acum 
două zile. Vei fi liberă la sfârșitul săptămânii viitoare. 

— Da, soră şefă. Multumesc, răspunse ea mecanic. 

— Am înţeles că munca ta e prea extenuantă în momentul acesta. 
Te transfer la șase saloane particulare de la etajul trei. Sunt cazuri 

pe termen lung, așa că n-ar trebui să te solicite prea mult. Aparent, 
nici urmă de sarcasm, dar era acolo. 

— Îmi place să lucrez în sala de operaţii, soră şefă. 

— Dar poate că n-ai starea psihică necesară pentru asta. Nu vrem 
nici o greșeală acolo. Mâine dimineaţă te vei prezenta la etajul trei 
şi-i vei da drumul sorei Bolton. Îi vei raporta sorei Lucas. 

— Da, soră şefă. 

— Am înţeles că ai fost de acord să nu le spui nimic celorlalte 
surori? 

— Da, soră şefă. 

— Situaţia asta e puţin neobișnuită. Aș prefera să păstrezi tăcerea 
în privinţa planurilor tale de viitor până când ne părăsești. Poţi 
pleca. 

Şi asta fu tot. Nici o felicitare scorțoasă, nici o referire directă la 
Charles. Probabil sora şefă credea că-și face de rușine profesia 
luând de soţie o biată soră obișnuită, când erau surori în jur de 
treizeci de ani, care aveau calificări excelente pentru poziţia aceea. 
Fără îndoială, se gândi ea în treacăt, o soră blondă de douăzeci și 
doi de ani era mai degrabă o pată neagră pentru un chirurg titular. 

Josie îl văzu pe Charles în fiecare zi, uneori doar pentru câteva 
minute, în biroul sorei Lucas. Nu-și putu lua liber să meargă cu ea 
la Londra, așa că se duse singură la cumpărături, în Kensington. 
Mama ei îi scrisese agitată despre căsătoriile pripite, dar având în 
vedere că logodnicul ei era chirurg, totul trebuia să fie deschis; îi 
părea rău că, primind invitaţia atât de târziu, îi era imposibil să 
ajungă la nuntă și atașase un cec de o sută de lire din partea ei și a 
soțului. Josie trebuia să-i povestească toate detaliile. O scrisoare 
deprimantă, dar nu neașteptată; mama ei era prinsă cu noua 
familie. 

Banii îi aduseră o rochie încântătoare din mătase albastră și o 
pălărie asortată, pantofi cenușii, mănuși și un set de lenjerie. 
Acoperiră și costurile uni costum bleumarin, unor pantaloni, bluze 
și pantofi de zi. Dar Josie merse la cumpărături fără prea multă 
tragere de inimă; într-o astfel de expediţie aveai nevoie de mamă 
sau de o prietenă veselă și bine dispusă, ca Belle. 

Fură zile ciudate, parcă ireale. Se mută când majoritatea 
surorilor erau de serviciu, iar restul dormeau; își transportă 
lucrurile într-un taxi care o duse la unul din cele mai bune trei 
hoteluri din Storford. Charles îi rezervase un apartament în care-și 
petrecu majoritatea timpului. leşi numai când era cel mai puțin 
probabil ca surorile să fie la plimbare prin oraș. 

Charles reuși să vină de câteva ori la cină, însă conversaţia lor se 
rezumă strict la planurile pentru o nuntă simplă, pentru o zi-două 
în apartamentul domnului John Melbury din Londra și pentru 
plecarea la Ste Marie. 

Singura cu care vorbi în zilele premergătoare nunţii fu doamna 
Vaughan, soţia bătrânului doctor Vaughan, care consimţise s-o 
conducă la altar pe Josie. Soţia doctorului era o femeie drăguță și 
serioasă, care credea că medicina era profesia ideală pentru un soţ, 
dar fu rezervată și nu vorbi prea mult despre Charles sau despre 
mariaj, iar Josie nu vru să aducă nici ea subiectul în discuţie. 

Ziua nunţii începu rece și senină, dar seara era mult prea 
departe pentru ceremonie, hotări ea perindându-se dintr-o cameră 
în alta. Cu siguranță, ultimele ore de așteptare și de uitat la ceas 
erau îndeajuns de lungi încât să convingă orice mireasă că e pe cale 
să facă o greșeală fatală! Totuși, majoritatea mireselor nu erau 
singure în dimineaţa nunţii lor, așa cum era Josie; erau înconjurate 
de rude iubitoare și de prieteni, puteau să vorbească și să elimine 

astfel tensiunea. Și-l cunoșteau pe bărbatul cu care se căsătoreau 
atât de bine, încât nu aveau mustrări de conștiință. 

Se îmbrăcă şi-i fură aduse florile — un buchet de trandafiri roz. 

— Un buchet superb, de modă veche, spuse doamna Vaughan, 
care sosi împreună cu soțul ei. Merg la biserică împreună cu sora 
şefă, dar m-am gândit să mă asigur că ai tot ce-ţi trebuie. Ceva de 
imprumut? 

— Mă tem că nu am. 

Doamna Vaughan scoase din geantă o carte mică de rugăciuni. 

— Ține asta lângă buchet. Am avut-o și eu la nunta mea. Făcu un 
pas înapoi și privi zâmbitoare silueta zveltă a lui Josie în albastrul 
care-i scotea în evidență ochii. Îmi pare rău că nu porti alb — ar fi 
arătat minunat cu tenul tău — dar arăţi ca o mireasă, draga mea. Una 
fermecătoare. 

— Acum, fugi, interveni posac doctorul, uitându-se la ceas. 
Plecăm în exact cinci minute. 

Doctorul Vaughan o cunoștea pe Josie din ziua în care intrase 
ca stagiară la St Mark's. Se purta părintește cu ea și nu avea nici un 
fel de sentimentalisme faţă de mariaj; pentru el, o căsătorie între un 
doctor și o soră era cât se poate de firească. 

Orga nu anunţă zgomotos clipa când Josie intră în biserică la 
brațul doctorului. Continuă să improvizeze până când ajunseră în 
fața preotului și Charles veni lângă ea. Era înalt și foarte masculin 
cu tradiționala garoafă roșie la rever. Josie avea impresia unei mici 
congregaţii selecte și dintr-o dată se gândi că Charles se opusese 
marșului victorios de la intrare, pentru că era asociat cu miresele în 
alb, de care avea oroare. Totuși, lui Josie i-ar fi plăcut să fie 
introdusă în acordurile vechi și onorante; scena ar fi căpătat un aer 
mai real și poate chiar i-ar fi conferit strălucirea pe care și-ar fi dorit 
s-o radieze pentru Charles. 

Preotul începu să vorbească. Conștientă de sprijinul lui 
Charles, își îngădui să-l privească în treacăt. Se uita drept înainte, 
la gladiolele cu care fusese decorat altarul. Văzu cum i se 
încordează un mușchi al fălcii şi-şi aminti instantaneu că atunci 
când opera nu arăta niciodată tensionat. O bucura puţin să știe că 
azi, excepționalul chirurg era mai puţin stăpân pe el decât de 
obicei. 

În adăpostul bisericii, luă o hotărâre. Totul va fi bine. Nu 
începeau tocmai cum şi-ar fi dorit, cu o înţelegere deplină, o 
prietenie strânsă și cu o iubire abia înflorită, dar vor face ca mariajul 
lor să funcţioneze; o amicitie perfectă, conştientizarea nevoilor și în 
timp, tot romantismul și pasiunea iubirii. 

Verighetele se aflau pe Biblie, în faţa ei; Charles o luă fără 
ezitare și i-o potrivi pe inelarul tremurând. Soţ și soţie. Erau cuvinte 
frumoase, și ochii încețoșaţi ai lui Josie, când se întoarse spre 
Charles, trebuie să fi oglindit cât de mult o mișcaseră. 

Fl îi zâmbi, îi bătu ușor degetele pe braţul lui și intrară în 
sacristie. Josie semnă tremurat, Charles cu obișnuită precizie. Apoi 
o prinse de umeri și o sărută. Se terminase și părăsiră biserica în 
acordurile muzicii. Fără Marșul Nupţial, se gândi Josie, dar dacă așa 
vroia el, nu conta. Se căsătoriseră și-l iubea. Cui îi păsa de clopotele 
de nuntă? 

În curte, văzu prima dată toţi invitaţii. Sora şefă și patru surori 
de la St Mark's, cinci doctori cu soțiile și domnul John Melbury. 
Nimeni sub treizeci de ani și majoritatea trecuţi de mult de vârsta 
asta. Surorile arătau înfricoșător în noile costume de primăvară și 
cu pantofii argintii. 

Se prăbuși pe bancheta din spate a mașinii, Charles urcă lângă 
ea și plecară. 

— N-a fost chiar un supliciu, nu? Arăţi minunat, dar cum te simţi? 

— Destul de ciudat. Nu crezi că ceremonia religioasă ar fi trebuit 
să... fie mai lungă? 

— Dumnezeule, nu! S-a terminat, Josie. Înţeleg ce simţi, dar nu 
ai de ce să-ţi faci griji. De acum înainte, nu trebuie să ne gândim decât 
la noi, nu la ceilalți. Voi face până și imposibilul ca să fii fericită. 

— Stiu. 

Îşi împleti degetele cu ale lui și, simțind strângerea lui fermă, 
respiraţia îi deveni mai adâncă și mai regulată. Nu conta că n-o 
sărutase din nou în intimitatea mașinii sau că nu-i spusese „iubito“. 

În câteva minute ajunseră la hotel și portarul tocmai îi 
deschidea portiera când văzu ceva ce nu observase când părăsise 
clădirea în urmă cu o oră; foaierul era inundat cu flori. Să fi fost 
mâna lui Charles? 

Salonul privat pe care-l rezervase era decorat cu trandafiri și cu 
garoafe și masa lungă strălucea în lumina artificială. Patru ospătari 
erau deja pregătiţi să-i servească și îndată ce sosiră toţi oaspetii, 
recepţia începu. Totuși, Josie se simţea din nou singură. Dacă Belle 
ar fi fost acolo, și Meg și Biddy! Dar într-un astfel de cerc de medici, 
s-ar fi simţit nelalocul lor din punct de vedere social. Așa cum se 
simțea şi ea. 

Surprinse o dată privirea deziluzionată a sorei șefe, care fără 
doar și poate exprima o căldură acidă. Acum nu era sora șefă, ci 
domnișoara Wallace; totuși, pentru Josie avea să rămână 
întotdeauna sora şefă, distanta și respectata partizană a disciplinei. 

Urmară toasturile, la care Charles răspunse cu gentilete în timp 
ce Josie privea în farfurie, întrebându-se cât va mai putea suporta 
mirosul puternic al mâncărurilor îmbelșugate, al tortului de nuntă 
și al puzderiei de garoafe. Domnul John tinu un discurs de 

felicitare surprinzător de volubil. Totuși, nu era nimic surprinzător. 
El sugerase căsătoria aceasta, astfel ca Charles să poată primi cel 
mai râvnit post în stadiul acela al carierei sale. 

Sora Lucas se aplecă și-i șopti: 

— Așşteaptă până spun la spital că azi am fost la nunta ta cu 
domnul Demettre. Ştii, căsătoria asta a fost secretul cel mai bine 
păstrat la St Mark's. Nu-i trece nimănui prin gând! 

— Te rog, transmite-le fetelor dragostea mea, șopti Josie. Spune-le 
că-mi pare rău că nu le-am putut anunța. 

În următoarea jumătate de oră, tremură în sinea ei și strânse 
pumnii în poală, împărțind zâmbete în toate direcţiile. Dacă ar fi 
îndrăznit realmente să se gândească, ar fi privit dincolo de oamenii 
aceia, oaspeţii de la nunta ei, și ar fi făcut o criză de isterie, și încă 
nu una amuzantă. Dacă ea și Charles ar fi avut de prins un avion, 
un tren, sau un termen limită de orice fel! 

În cele din urmă, Charles îi spuse că trebuia să se schimbe. Se 
ridicaseră de la masă și stăteau de vorbă în grupuri, la un ultim 
pahar de șampanie. Păreau în jur de douăzeci de oameni. Josie se 
strecură afară din încăpere, ezită în faţa liftului și tocmai când se 
pregătea să urce pe scări, domnul John Melbury se opri lângă ea. 
Trebuia să se fi deplasat cu rapiditate ca să iasă din cameră o dată 
cu ea; sau plecase primul și o așteptase? ÎL privi, ușor blocată. O 
atinse cu un deget osos pe umăr și-i spuse: 

— Vino cu mine. Vreau să stăm puţin de vorbă. 

Nu-i trecu prin cap să-l refuze. ÎL văzu cum deschide o ușă și 
așteaptă, şi aproape fără voinţă Josie intră în camera cu mobilier 
din piele. John închise ușa și Josie conștientiză lumina slabă care 
intra pe fereastră, mirosul ţigării de aseară și tăcerea adâncă, de 
parcă încăperea ar fi fost izolată fonic. Pe masa din centru se afla o 

servietă pe care domnul John o luă și apoi o puse la loc, ridicând 
din umeri. Odihnindu-și degetele pe ea, se întoarse spre Josie. 

— Presupun că nu te așteptai la asta, îi zâmbi el. N-o să te rețin 
mult. 

Josie îl văzu bine întâia oară. Era foarte înalt și odată fusese 
extraordinar de chipeș. Acum, părul argintiu străjuia o faţă ușor 
bronzată, frumos structurată, deși pielea își pierduse din elasticitate 
și se ridase. Avea comportamentul tipic neurochirurgilor;, urban, 
autoritar şi oarecum neîndurător. 

— Ia loc o clipă. Se așteaptă oricum să dureze ceva până te 
schimbi, iar eu am menţionat că trebuie să dau un telefon, așa că 
nu ne așteaptă înapoi atât de repede. Vroiam să stăm de vorbă între 
patru ochi. 

— Oh. Josie se așeză într-un fotoliu. Inconștient, strânse pumnii 
și-i înghesui în căptușeala fotoliului. E ceva... aranjat? 

— M-am gândit că așa e oportun. E foarte puţin posibil să te mai 
întâlnesc vreodată singură. Părea să aștepte momentul s-o lase să 
vorbească, dar Josie nu spuse nimic, și continuă: ai fost cea mai 
încântătoare mireasă, draga mea, și sunt sigur că vei face tot 
posibilul ca Charles să fie fericit. Când v-am felicitat mai devreme, 
am vorbit din inimă. 

— Sunt convinsă, domnule John, spuse ea mecanic și apoi 
aşteptă. 

Făcu un semn din cap spre servieta pe care încă își ţinea 
mâinile. 

— Aici sunt niște lucruri personale care-i aparţin lui Charles. Nu 
e tocmai momentul potrivit să i le dau și cred că cel mai bine e să 
te îngrijești tu de ele și să i le dai peste câteva săptămâni, după ce... 
vă veţi fi obișnuit unul cu celălalt. Lucrurile au fost în posesia mea 

de o vreme bună, și nu ti le-aș fi dat dacă n-ai fi plecat din Anglia. 
E posibil ca Charles să vrea să se descotorosească de ele, dar 
nimeni nu poate face asta în locul lui. Așadar, ascunde servieta în 
bagajul tău și când ajungeti la Ste Marie, pune-o bine o vreme și 
nu-i spune nimic despre ea. Vei face asta? 

— Da, desigur. 

— Ei bine, asta-i tot. Ar fi mai bine să nu-i spui lui Charles că am 
vorbit cu tine după nuntă. Veniţi la mine o zi-două și sunt sigur că 
n-o să fiți deranjati. Dacă sună telefonul, zâmbi din nou, ignoraţi-l. 
O să vă conduc când plecaţi la Southhamptom, poimâine. O privi 
încruntat. Ti s-a părut că v-aţi căsătorit prea brusc? 

— Pot să mă adaptez, domnule John. 

— Sunt convins. O soră medicală e cea mai potrivită soţie pentru 
orice fel de medic. Nu numai că e antrenată, dar îi și cunoaște 
meseria și înțelege că trebuie să fie întotdeauna pe primul loc. Soţia 
mea era pianistă... prea sensibilă. Mă tem că a fost nefericită, 
pentru că nu s-a putut niciodată acomoda cu adevărat cu stilul meu 
de viaţă. De aceea mă bucur că Charles şi-a dat seama că n-am fost 
încăpățânat când l-am sfătuit să se însoare cu o soră. Poate vei fi mai 
bună pentru el decât o infirmieră autoritară; nevoile lui sunt mai 
deosebite. 

Josie devenise rezervată și moale; îi era îngrozitor de teamă să 
nu-i dea lacrimile și-și îndepărtă privirea. Ultimul lucru de care avea 
nevoie acum era să i se amintească din nou motivul pentru care 
Charles se căsătorise atât de brusc cu ea. 

— Da, asta e și părerea mea. 

— Aş vrea să mai mentionez un singur lucru. E un subiect la care 
probabil ar fi foarte reticent, pentrul binele tău. Trebuie să-ţi fi spus 
că a mai fost căsătorit, dar probabil că nu ţi-a povestit mai mult. Știu 

că e capabil să-ți spună verde în faţă și apoi să interzică orice 
discuţie pe tema asta... poate și eu aș face la fel, în locul lui. Dar 
ştiai că prima lui soţie a fost fiica mea? 

Camera se învârtea, iar pe domnul John îl vedea prin ceață, de 
mărimea unei musculiţe. Josie își ţinea fălcile atât de încleştate, 
încât când vorbi, o făcu într-o șoaptă gâtuită: 

— Nu, nu știam asta. 

— Vroiam să ştii. Eu și mama lui Charles eram veri. Fiica mea și 
Charles erau veri mai îndepărtați și și-au fost devotați din ziua în 
care el a ajuns în Anglia. A murit dintr-o dată, la șase luni după 
căsătorie — în urmă cu doi ani. Mama ei a murit curând după aceea, 
a făcut un infarct. Astea sunt lucrurile apăsătoare pe care vroiam să 
le știi, dacă îi vei fi de ajutor lui Charles. Te vor ajuta să-l înţelegi și 
să-i dai tot ce ai mai bun. 

Josie își acoperi faţa cu o mână nesigură. 

— Mi se pare o cruzime din partea dumneavoastră, să-mi spuneţi 
acum. 

Domnul John fu vizibil uluit şi alarmat. 

— Dar, copilă dragă, mi s-a părut corect să știi. Charles e tot ce 
mai am acum și vreau să fiu sigur că mariajul ăsta va avea o bază 
sănătoasă; fac tot ce pot în scopul ăsta. Charles a suferit prea mult, 
și o nouă căsătorie cu o soră medicală tânără și disciplinată e 
perfectă pentru el. Trebuie să te îngrijești ca, în timp, să uite 
tragedia asta. 

Domnul John nu vorbi despre propria pierdere; oricum, Josie 
nu l-ar fi auzit. Se ridică, albă ca varul, dar mai mult sau mai puțin 
stăpână pe ea. 

— Da, e adevărat că trebuia să ştiu. Mulţumesc, domnule John. 

Îi înmână servieta și-i spuse cu câtă blândeţe putu: 

— N-am nimic împotrivă să mi se spună „unchiule“ — de fapt, îmi 
place. O să pui deoparte servita, nu-i așa, și vei uita de ea o vreme. 
Te rog, nu-i pomeni lui Charles despre întrevederea asta. Nu știi 
nimic mai mult despre căsătoria lui cu fiica mea decât ţi-a spus! 

— Da... bineînţeles. 

— Bine. Încă o dată, trebuie să-ţi mărturisesc convingerea mea că 
veţi fi foarte fericiţi. 

— Mulţumesc. 

Cumva, Josie ajunse în camera ei și închise ușa, sprijinindu-se 
de ea și încercând să se concentreze. Durerea îi urca în picioare și 
simţea că ziduri se strâng în jurul ei. Trecu o vreme bună înainte ca 
mușchii să i se detensioneze și să se poată mișca; puse servieta în 
buzunarul cu fermoar al valizei ei. 

Își îndreptă spatele și-și trecu o mână rece prin păr și pe ceafă. 
Și acum? Era căsătorită cu Charles, făcuse jurăminte sfinte — totuși 
cum putea să le respecte? Și cum să nu le respecte? Cum putuse 
să-i facă una ca asta? Îi vorbise de încredere și totuşi nu-i spusese 
niciodată că iubise cândva cu pasiune și că fusese căsătorit... 


KKK 


— Relaxează-te acum, spuse Charles, când erau în mașină. Când 
ajungem la Londra, mergem direct la apartament și despachetăm 
lucrurile de care avem nevoie zilele astea. Am făcut o rezervare 
pentru masă și la un spectacol în seara asta. S-ar putea să treacă 
mult până să mai avem ocazia să petrecem o astfel de seară. 

O cină la restaurant și un spectacol erau o alegere ciudată 
pentru noaptea nunții, la fel și o inimă frântă, dar în situaţia lor nu 
era deloc ieșită din comun. Ştia că Charles aranjase intenționat, ca 

să nu petreacă o seară ciudată, uitându-se la televizor sau vorbind 
doar. Trebui să-și păstreze cumpătul, hotărâtă să nu se mai 
gândească, să nu-și aducă aminte că existase un motiv întemeiat 
pentru care nu avuseseră muzică la biserică. Charles evitase tot 
ce-i putea aminti de pierderea suferită. 

Inevitabil, căzu într-o stare de depresie amestecată cu umilire, 
înfricoșare şi durere fizică. ÎI iubise orbește şi cu toată inima și încă 
îl iubea, cu toate că decepţia îi zdruncinase fiecare nerv. 

Acum, Charles vorbea fără reținere, aproape cu nepăsare. Așa 
reușise să treacă de ceremonie și de recepţia de la prânz. Înalt, 
arătând distins în cenușiul închis, zâmbise și vorbise tărăgănat, în 
felul în care li se adresa pacienţilor ca să facă exact cum vroia el, și 
smulsese zâmbete strălucitoare de la toate surorile invitate. 
Suplinise tăcerea lui Josie, o ajutase cu un instinct infailibil. O 
implorase să aibă încredere în el, dar acum știa că nu putea. Poate 
că nu va mai avea niciodată încredere în el. 

Apartamentul domnului John era aproape de Hyde Park. Avea 
şase camere mobilate somptuos și era îngrijit de o menajeră căreia i 
se dăduse zi liberă. Bagajele lor fură duse în camera de oaspeți care 
avea două paturi și o fereastră mare cu draperie, care dădea într-o 
grădină mică. Apartamentul era cufundat într-o tăcere neobișnuită 
pentru Londra; traficul zgomotos părea incredibil de departe. 

În timp ce Josie se forţă să viziteze camerele, Charles despachetă 
o valiză; apoi eliberă camera, astfel ca Josie să poată despacheta și 
ea şi să îmbrace rochia de seară. Inconștient, Josie făcea ce făcuse 
toată viața în relaţiile personale: încerca să vadă partea plină a 
paharului. Dar asta era prea mult să disimuleze, mult prea aproape 
de sufletul ei. Oare cât va reuşi să-şi ascundă sentimentele? 

Charles o aștepta în sufragerie cu ceva de băut. Îi zâmbi și o 
complimentă. 

— Eşti o femeie plină de surprize, toate plăcute. Îmi plac 
surprizele, așa că mâine vom mai face câteva cumpărături. Vreau să 
ai câteva blănuri de calitate. 

— Dar e aproape vară, protestă ea. 

— O să ai nevoie de ele, seara. O să luăm și o mulțime de rochii 
de vară — pe coastă s-ar putea să fie cald. Scoase din buzunar o 
cutiuță și-i puse un alt inel pe deget. Verigheta înaintea inelului de 
logodnă. Asta te face unică, spuse el și păru să nu observe că se 
retrăsese puţin când buzele lui îi atinseseră obrazul, căci întrebă: e 
cum vroiai? 

— Nu aveam realmente nevoie de un inel de logodnă, dar e 
frumos. 

— Bea şi plecăm imediat. 

— Unde locuiește unchiul tău cât timp stăm noi aici? 

— La clubul lui. Am uitat să-ţi spun că vineri merge cu noi la 
Southampton. Mai târziu o să vină la Ste Marie; e extrem de 
interesat de proiect și firește, vrea să facă parte din el, mai ales că 
eu voi fi acolo. 

— Apartamentul e splendid. Unchiul tău aduce o bilă albă de 
partea burlacilor, nu-i așa? 

— Nu e burlac. Și-a pierdut soţia în urmă cu doi ani. 

— Nu mi-ai spus niciodată. 

— Sunt multe lucruri pe care nu le știm încă unul despre celălalt. 

— EI... unchiul tău... a fost foarte amabil cu mine la recepție. 

— Te place, şi de ce n-ar face-o? Charles își termină băutura. Să 
mergem. Vreau să uit tot aranjamentul ăsta într-o seară mare, doar 
a noastră. 

Luară un taxi, cinară la un restaurant scump și stătură în rândul 
al doilea să vadă spectacolul. Apoi petrecură o jumătate de oră 

într-un club de noapte. Charles afișa o lipsă de griji studiată, Josie 
o disperare tăcută; se purtau unul cu celălalt într-un spirit de 
camaraderie care nu părea real. Când luară un taxi înapoi spre 
apartament, Josie ar fi dat orice să se afle în mijlocul săptămânii 
următoare, când va depăși deja problemele inerente din seara 
aceea. Dar ar fi dat și mai mult să nu fi aflat vreodată că Charles mai 
fusese căsătorit cu o femeie pe care o adorase. 

O durea sufletul pentru ce pierduse și acum nu mai avea ocazia 
să cunoască. Cât timp stătuse la hotel, se gândise de câteva ori cât 
de minunat ar putea fi să locuiască în casa lor, la Ste Marie, să-și 
exploreze personalităţile și să recupereze tot ce pierduseră înainte 
să se căsătorească. Și-l imaginase chiar vorbindu-i și purtându-se 
absurd și tandru, ca un iubit. 

Dar se afla aici, într-un taxi, lângă el, temându-se îngrozitor de 
momentul când Charles va încuia ușa apartamentului și vor rămâne 
singuri. 

De fapt, fu la fel de obișnuit cum fuseseră toate evenimentele pe 
care le organizase recent. După ce închise ușa, turnă ceva de băut 
în cupele micuţe pe care le așeză pe masa joasă din sufragerie. Îi 
aduse un scaun, dar când Josie rămase neclintită în spatele lui, își 
vâri mâinile în buzunare și o privi întrebător și nemilos. 

— Extenuată? 

— ... Nu știu. 

— Nu te-ai gândi la ceva fără să-mi spui, nu? oftă el. Știu că ai 
trecut prin momente neplăcute și sper că ai simţul realităţii. 

— A fost iadul pe pământ. 

— Da, ştiu. 

Fără să pară prea schimbat, veni lângă ea. Ochii lui aveau o 
scânteiere întunecată, gura și fălcile aveau o expresie înverșunată. 
Râse scurt şi zgomotos. 

— Pentru Dumnezeu, relaxează-te. Acum suntem soţ şi soţie. 
Buzele ei se despărțiră și Charles îi dădu timp să vorbească, dar 
după câteva clipe de tăcere, continuă: vino și așază-te. Lasă-mă să-ţi 
iau haina. 

Josie încercă să se miște, dar genunchii îi erau ca de piatră. 
Charles veni în spatele ei și-i ridică eșarfa, puţin cam stângaci 
pentru el. Degetele lui puternice și calde îi atinseră umărul gol și 
Josie se trase involuntar înapoi. El exclamă ceva în barbă și lăsă 
eșarfa la loc. Păru neobișnuit de indecis când văzu că-i evită palidă 
privirea şi înghite în sec. Se întoarse la masă și luă paharele. 

— Ai ţinut de mai multe ori pahare în mână azi, dar abia dacă ai 
băut ceva, spuse el pe un ton dur. Bea-l până la fund... te sprijin eu. 

— Prefer să nu, mulțumesc. 

— De ce ţi-e frică? 

Josie scutură deznădăjduită din cap. Nu-i putea spune. Trebuia 
să vină de la el, voluntar; atât știa. 

— Josie! 

— Nu pot, suspină ea. Pur și simplu, nu pot să vorbesc sau să... 

Nu putu să continue. Era ca și cum toate frustrările ei din 
ultimele două săptămâni se amestecaseră cu amărăciunea pe care o 
adunase în după-amiaza aceea și culminaseră în ceva care o îneca. 

Se întoarse pe bâjbâite și se duse în dormitor, închise ușa și 
răsuci disperată cheia. 


Capitolul 2 


Într-o zi senină, de la Capul Blanc, de pe insula Ste Marie, 
puteai vedea coasta britanică; și pe orice vreme, din grădina mică a 
vilei rezervate pentru chirurgul șef al Spitalului General, puteai 
vedea forma alb-verzuie a limbii de pământ a capului înaintând în 
apă. Spitalul General era numele micii și elegantei clinici și al 
clădirilor vecine care adăposteau laboratoarele, infirmierele și 
personalul tehnic. 

Vila era pe proprietatea spitalului, dar despărțită de el și de 
celelalte clădiri printr-o lizieră de pini. Casa era veche, fusese 
cumpărată odată cu alte locuinţe și cu pământul. Unele din case 
fuseseră păstrate și ocupate de membrii seniori ai personalului; 
altele fuseseră demolate ca să se facă loc pentru edificiile din 
cărămidă roșie care acum se ridicau semeţe, înconjurate de copaci 
tineri. 

În prima zi fură întâmpinați de o femeie de vârsta a doua într-o 
fustă veche, neagră și într-o bluză alb-gălbuie. Era brunetă, avea 
pielea întinsă, însă mâinile arătau de parcă ar fi avut optzeci de ani. 

— Bonjour, monsieur le docteur... madame. Sunt Berthe 
Rambeau și voi avea grijă de casă pentru dumneavostră. 

— Îmi pare bine să vă cunosc. Charles îi strânse mâna. Cum să 
vă spunem... Berthe? 

— Vă rog, monsieur. Dacă vă lăsaţi bagajele în mașină, o să mă 
ocup de ele imediat ce termin de făcut cafeaua. Dacă știam la ce oră 
să vă aştept, aș fi pregătit-o deja. 

— Nici o grabă. Suntem bucuroși că am ajuns în sfârșit. În timp 
ce femeia se duse să trebăluiască: cred că ne vom simţi confortabil 
aici, nu crezi, Josie? 

— E plăcut s-o luăm de la început cu totul. Ştiai că vom avea o 
menajeră? 

— Așa se face prin locurile astea. Nu cred că e costisitoare, și 
probabil că doarme la ea acasă. Începe cu ea așa cum intenţionezi 
să continui. 

Josie se duse la fereastră și privi terasa cu pardoseală veche, 
decorată în colţurile îndepărtate cu urne elaborate din piatră. 
„Începe așa cum intenţionezi să continui.“ Josie habar nu avea cum 
intenţiona să continue, și începutul era ca și cum s-ar afla faţă în 
faţă cu un pacient gata de operaţie, însă fără chirurg. Spuse încet, 
fără să se întoarcă spre el: 

— Ai spus că sunt două dormitoare, Charles. Urmă o pauză 
lungă. 

— Aşa mi S-a spus. 

— O extensie a telefonului va fi în dormitorul principal. N-o să 
te superi dacă... o iau eu pe cealaltă? 

Din nou tăcere, mai lungă decât precedenta. Apoi se auzi vocea 
lui, controlată, dar glacială: 

— Fireşte că mă supăr, dar dacă vei fi mai fericită aşa momentan, 
măcar atât pot face. Nu-ţi promit nimic, totuși. 

— Nici nu ţi-am cerut. 

Momentul trecu. Josie găsi dormitoarele și o baie care acum 
treizeci de ani ar fi putut trece drept modernă. Avea o cadă albă 
cu paravan, un boiler din cupru încălzit de cupotorul de la 
bucătărie, o măsuţă din marmură cu picioare smălţuite și o podea 
cu gresie ca o tablă de şah; pe perete atârna o etajeră nouă cu 
oglindă. 

Băură cafea și apoi își despachetară bagajele fiecare în 
dormitorul său. Charles se shimbă într-un costum negru și-i spuse 
informal: 

— I-am spus lui Henri Benoit, când ne-a întâmpinat, că o să mă 
duc acolo în după-masa asta, să-i cunosc pe toţi. O să arunc o 
privire peste tot, așa că o să dureze câteva ore. 

— Foarte bine. Cred că mai bine am lua cina la opt, în seara asta. 
O să vii cu cineva? 

— Nu, răspunse, mai politicos decât era necesar, și plecă. 

Josie nu pierdu vremea gândindu-se. Aranjă lucrurile ei și pe ale 
lui Charles, apoi stătu de vorbă cu Berthe. Ieși în grădină să 
privească marea. Aici era casa ei, la Ste Marie. Îşi dorea să se poată 
simți veselă și fericită, dar inima îi era ca de gheaţă și suferinţa era 
aproape fizică; părea să devină din ce în ce mai puternică. Oare 
doar trei zile să fi trecut de când domnul John o luase în cabinetul 
lui? Părea să fi trăit cu neliniștea asta de câteva luni. 

Îşi spuse a suta oară că nu faptul că aflase despre mariajul lui 
Charles o doborâse, ci modul în care o lăsase să afle. Putea trăi cu 
amărăciunea de a ști că nu era prima femeie din viaţa lui. La urma 
urmelor, bărbatul de care se îndrăgostise era influenţat de prima 
căsătorie; faptul că nu știuse nimic despre asta putea să doară, dar 
nu făcea nici o diferență fundamentală. Dar de ce nu-i spusese? De 
ce nu menţionase chiar de la începutul prieteniei lor că-și pierduse 

soţia după doar șase luni de mariaj? Ar fi putut să înțeleagă și n-ar 
fi stricat nimic poate, cu execepţia sentimentelor și reacţiilor ei 
pentru o vreme. 

Dar nu se putuse hotări să-i spună nimic, nici la început, nici 
mai târziu; de fapt, se căsătorise cu ea fără să-i spună. Josie nu 
văzuse certificatul de căsătorie; semnase orbește de faţă cu martorii 
și preotul îl făcuse sul și-l pusese în mână... Charles zâmbise, i-l 
luase și-l pusese la el în buzunar. Certificatul i-ar fi spus că nu era 
celibatar, dar el se bazase că n-o să-l citească. Oare citea vreo 
mireasă certificatul pe care-l semna? Josie se îndoia. 

Căsătoria cu fiica domnului John explica atâtea lucruri... 
Reticenţa lui Charles de a permite o oarecare intimitate în prietenia 
lor, calmul surâzător cu care o ceruse de soţie. Ca să obțină postul 
la Spitalul General, avusese nevoie de o soție și Josie Gilmore era 
singura fată pe care o cunoștea îndeajuns de bine încât să se 
gândească la un eventual mariaj. 

Acum își amintea atâtea lucruri despre lunile lui la Storford. 
Răceala lui față de majoritatea femeilor, momentele în care se 
plimbaseră sau mâncaseră într-o tăcere care lui Josie i se păruse 
dulce, privirile fermecătoare care trebuie să fi fost reale când se 
căsătorise cu fata căreia îi fusese devotat... Acea primă căsătorie 
trebuia să fi fost din dragoste; cea de-a doua era avantajoasă și Josie 
era instrumentul. Alesese compania ei tocmai pentru că era 
liniștită; o alesese de soţie pentru că era disponibilă, dispusă și soră 
medicală. Nu pentru că o iubea; asta fusese o minciună pe care 
sperase s-o transforme în realitate în zilele care aveau să urmeze. 

Va fi un soţ pe care să se bazeze, știa asta. Charles intenționase 
ca mariajul lor să fie în totalitate normal și să dureze. Dar de ce nu-i 
pomenise niciodată de cele șase luni idilice cu prima lui soţie? 
Pentru că o iubise cu atâta disperare încât ar fi fost un sacrilegiu să 

vorbească despre ea cu partenera din aranjamentul prezent 
asemănător unei afaceri? Părea singura explicaţie, dar accepând-o, 
Josie trebuia să accepte și faptul că nu va mai fi niciodată capabil să 
iubească. Ce era de făcut într-o situaţie ca asta? Își dăduse acordul 
să se mărite cu el presupunând că în curând vor privi înapoi și vor 
râde de saltul pe care-l făcuseră de la prietenie la mariaj. Dar acum 
se trezise în coșmarul ăsta, legată de un bărbat care nici n-o iubea, 
nici nu avea încredere în ea, şi asta doar din cauză că avusese 
nevoie de o soţie pentru postul de la Ste Marie? Și totuși, făcuse 
mare caz că vrea să aibă încredere în el! 

Era un adevărat iad, pentru că-l iubea. Dacă ar fi simţit la fel ca 
el — că se înțelegeau bine și că sunt destul de vigilenţi să obțină cel 
mai bun lucru dintr-o prietenie strânsă — poate că ar mai fi existat 
o şansă. În schimb, universul ei întreg fusese zguduit de câteva 
fraze ale domnului John, care presupusese din oficiu că Charles îi 
spusese cele mai importante lucruri din trecutul lui, cu toate că-l 
cunoștea îndeajuns de bine încât să-și dea seama că n-ar fi mers mai 
departe de o mărturisire seacă. Domnul John venise la hotel doar 
ca să se asigure că știa că cealaltă femeie fusese fiica lui și ca să-i dea 
servieta — în care se presupunea că sunt câteva amintiri ale 
mariajului pe care Charles nu putuse să suporte să le aibă lângă el. 

Josie tremura; își trecu mâinile pe braţele goale. Pur și simplu, 
trebuia să se obișnuiască singură cu situaţia. Nu putea să-l 
părăsească, dar nici nu putea să accepte mariajul așa cum vroia el 
până nu i se cicatrizau rănile. Procesul nu putea fi grăbit, pentru că 
multe lucruri depindeau de Charles. Nu-i putea spune că știe; 
trebuia să aștepte să-i spună el primul. Și dacă n-o va face niciodată? 
Josie închise ochii. Era o perspectivă mult prea neagră. 

Inspiră adânc și se întoarse spre casă. În aceeași clipă, auzi o 
voce veselă: 

— Bună ziua. Trebuie să fii doamna Demettre. Bine ai venit la 
Ste Marie! 

Josie se întoarse și văzu o femeie foarte bronzată, în jur de 
treizeci și patru de ani, care purta o haină albă uzată de laborantă. 
Josie se duse repede la poartă şi-i deschise. 

— Sunt Con Maxted. Soţul meu conduce departamentul de cercetare. 
Numele lui e John, dar toată lumea îi spune Max, inclusiv eu. 

— Oh, da, am auzit numele tău. Mă bucur să te cunosc. 

— Suntem al naibii de bucuroși că aţi sosit atât de devreme. Ne 
plictiseam cu atât de puţine de făcut. Sunt histolog. Tocmai l-am 
cunoscut pe soțul tău și mi-a spus că ești singură aici. De ce n-ai 
venit cu el? 

— M-am gândit că prima oară o să-i fie mai bine fără mine. Nu-i 
putea spune acelei persoane amabile că nu fusese invitată. De fapt, 
credeam că o să fiu îngrozitor de ocupată în casă, dar avem 
menajeră. 

— Şi noi avem una. Dar cea mai bună a fost păstrată pentru voi. 
Ochii mici și căprui aruncară o privire îndrăzneață la părul mătăsos 
și blond și la pielea trandafirie a lui Josie. După ce l-am văzut pe 
soțul tău mă aşteptam să fii mai mare. Nu cred că ai ieșit de mult 
din amfiteatru. 

— De patru ani. De unde știa că era soră medicală? Josie se 
dojeni singură că era atât de sensibilă; invariabil, chirurgii se 
căsătoreau cu o soră. Nu intri? 

— Nu, trebuie să mă întorc. Nu sunt mulţi englezi aici — mai sunt 
câțiva la cercetare și chirurgul secund e Phil Darnley, din Liverpool. 
Vine şi sora mea peste două săptămâni. De obicei nu angajează 
femei decât dacă sunt ca mine — atașate de un bărbat mai 
important! Dar sora mea are cunoștințele și experiența pe care le 
caută și va putea să stea cu noi. Așa că vom fi opt în total. Francezii 

par să fie uniţi și dacă vom fi nevoiţi să facem la fel, va fi puţin cam 
mohorât dacă nu reuşim să îngroșăm rândurile. Sper că n-o să ţi se 
facă dor de casă. Pocni din degete. Am uitat că soţul tău are origini 
franceze. Veţi avea parte de crema ambelor lumi! 

— Poate că nu. Va fi prea ocupat pentru o viaţă socială prea 
intensă. 

— Sper că nu. De dragul tău. 

— Cu puțin noroc, am să găsesc ceva de lucru la spital. 

— Sunt destul de precauţi, clătină din cap doamna Maxted. 
Foarte eficienţi, dar funcţionează după principiile triburilor. 
Seamănă cu un spital de provincie din Anglia, dar nu te distrezi atât 
de mult. Sunt prea dedicați. 

— Vorbesc numai franceza? 

— Majoritatea ştiu și ceva engleză, și sora şefă — îi spun 
„Infirmière en Chef“ — vorbește fluent. La fel și sora senioară. Nu 
avem stagiari — doar surori și femei de pe insulă care lucrează în 
„tura murdară“. Pare să funcţioneze. Se uită la ceas. Trebuie să zbor 
— am de făcut niște analize de ţesut — dar vroiam să te salut. Vino 
să ne vezi. 

— Da, o să vin. Mulţumesc pentru vizită. 

Scurtul schimb de replici cu doamna Maxted îi făcu bine lui 
Josie. O fură vechea atmosferă: laboratorul în continuă luptă să 
aprovizioneze constant cu specimene, surorile în continuă 
alergătură, cu dureri de picioare și de spate, sperieturi și râsete 
bruște, șuvoaiele de lacrimi la durerea cuiva, ușurarea pe care o 
simțeai când ieșea bine analiza unui ţesut dubios. Cu siguranță, și 
aici se întâmplau aceleași lucruri. Sau bariera limbii avea să fie greu 
de trecut? Argoul lor, dacă aveau unul, ar fi unul diferit, desigur, la 
fel şi termenii medicali, dar putea să-i învețe. Poate că asta era 
soluţia pentru problema ei actuală: munca. 

Închizând ușa problemelor ei, poate reușea cât de cât să fie... 
ei bine, nu fericită, dar cel puţin nu mizerabilă. Trebuia să 
reușească într-un fel, și dacă doamna Maxted era un exemplu de 
englezoaică acolo, se putea să nu fie atât de greu pe cât anticipase. 

Era încă lumină când Charles se întoarse. Făcu o baie, se 
schimbă într-un trening și păru încântat de ideea ei de a mânca pe 
terasă. Era absorbit, văzuse locul pe care avea să-l conducă și când 
îl întrebă despre sala de operaţii, îi vorbi ca și cum ar fi fost tot sora 
Gilmore și chirurgul de la St. Mark's. 

— Şi se vorbește în franceză în sala de operaţii? 

— Presupun că da, dar majoritatea instrumentelor au aceleași 
nume în toată lumea. Aici, le pronunțăm în franceză, asta-i tot. Ai 
face bine să nu te gândești că vei lucra aici. 

— Nu? spuse ea cu grijă. De ce nu? 

— Toţi sunt francezi. 

— Corpul omenesc nu are nici o rasă. 

— Ai fi o ciudată. În orice caz, soţia mea nu poate lucra cu 
surorile astea. Ştii foarte bine că nu se face. 

— Nu suntem în Anglia. Doamna Maxted a venit să mă vadă mai 
devreme; lucrează cu soţul ei. 

— Nu e același lucru. În saloane ai fi în dezavantaj din cauza 
limbii, și n-aş putea să operez cu tine în preajmă. 

— Dar ai făcut-o de multe ori. 

— Atunci nu eram căsătoriţi. Aş putea dacă aș fi nevoit, dar nu 
sunt. Nu te pot pune în personalul spitalului, dar într-o săptămână- 
două am putea să-ți găsim ceva de făcut. N-o să-ţi strice să fii doar 
soţie o vreme. 

Josie nu prea avea ce să-i răspundă. Își turnă cafea, își scoase o 
țigară și-l lăsă să i-o aprindă, apoi se întoarse să privească în noapte. 
Charles puse șervetul pe masă; se ridică și se duse la poartă. Câteva 

minute, Josie îl privi: înalt, cu umeri laţi și cu păr negru în lumina 
stelelor. Ar fi trebuit să fie acolo, lângă el, sprijinindu-se de el, 
flecărind cu tandrete. Gâtul i se încordă și pleoapele începură s-o 
doară. Se ridică şi strânse masa. 

În dimineata următoare, șterse de praf cele două sau trei sute 
de cărți pe care le despachetase Charles și le așeză în bibliotecă, în 
ordine alfabetică. Toate erau de medicină. În ciuda pereţilor din 
sticlă, camera de zi era întunecată din cauza ferestrelor cu zăbrele 
mici; Josie rămase în mijlocul încăperii, gândindu-se cum s-o 
aranjeze. De ce să nu scoată masa și să aducă în locul ei un birou? 
O chemă pe Berthe. 

— Monsieur trebuie să aibă un birou, Berthe; o să i-l facem în 
camera de zi. Mă ajuţi să mut câteva lucruri? 

— Le-am spus că domnul doctor o să aibă nevoie de o cameră și 
au zis că dormitorul mic ar putea fi redecorat. Ridică din umeri. 
Fireşte, e mai bine pentru madame să se poată odihni cum se 
cuvine noaptea... şi monsieur poate fi chemat oricând la spital. 
Dar să mâncaţi în salon! 

— E în regulă, te asigur, și vom folosi des terasa. Vreau ca biroul 
să fie cât de luminos și de atractiv posibil. De unde pot cumpăra un 
birou elegant și un scaun rotitor? 

— Trebuie să încercaţi la magazinul de mobilă din Vilmarie. E 
singurul nostru oraș, dar poţi cumpăra majoritatea lucrurilor de 
acolo. Pfui! făcu ea ridicând masa pe o muchie. Mobilierul ăsta pe 
care-l vând acum nu are corp. Dacă forma n-ar fi atât de ciudată, aș 
putea s-o mut singură. 

Jumătate de oră mai târziu, camera de zi avea un capăt în care 
se lua masa, aproape de ieșirea pe terasă, restul fiind transformat 
într-un birou gol. Era destul loc pentru birou și Josie spera să 
găsească un scaun rotitor comod. Charles va locui aici cel puţin 

cinci ani... şi ea la fel, adăugă repede în gând. Indiferent cât de 
ciudată i se părea casa, aparținea de ea mai mult decât aparținuse 
vreodată vreunui loc, de când tatăl ei murise, în urmă cu câţiva ani. 
Asta însemna enorm. Celelalte lucruri trebuia să se rezolve de la 
sine; cel mai cuminte era să fie răbdătoare şi să încerce să uite totul. 

Făcu baie și se schimbă în blugi și într-o cămașă înflorată, apoi 
se privi în oglindă. Ciudat cât de fragilă arăta, chiar și așa. Nu 
reușise să le păcălească pe surorile de la St. Mark's; știau toate că 
era doar o aparenţă și că era o fată puternică. Era distractiv să 
poarte lucruri noi, mai ales în stilul ăsta, pe care nu-l mai abordase 
până acum. 

Aproape mulțumită, ieși pe terasă și se așeză cu intenţia să 
răsfoiască ziarul francez care-i fusese adus dimineaţă. Nu ajunsese 
decât la cea de-a treia propoziţie de neînțeles când auzi pași pe 
cărare și ridică privirea, gândindu-se că Charles scăpase repede de 
la serviciu. Dar era un tânăr blond, cu faţa pătrată şi pistruiată; îl 
recunoscu imediat. Phil Darnley. Se ridică și tânărul o văzu. 

— Bună dimineaţa... ziua, spuse el clipind mărunt. Numele 
meu e Darnley. Domnul Demettre m-a rugat să vin și să te cunosc, 
dar am întârziat. N-a ajuns încă? 

— Nu. Nu iei loc? Vrei ceva de băut? 

— Dumnezeule, nu. Aș avea de furcă dacă m-ar găsi aici... Se 
opri brusc și înghiţi în sec. Îmi pare îngrozitor de rău. Pur și simplu, 
nu pot să-l văd acum. Viaţa mea socială e un dezastru, înţelegi 
de ce. 

— O să te obișnuiești cu noi, zâmbi Josie. Ia loc și spune-mi de 
ce viața ta socială e un dezastru. Cu ce te ocupi? 

— Sunt aici de trei săptămâni și încă nu-i cunosc decât pe 
Maxted, Reid şi Pearson... lucrează toţi la cercetare. Bătrânul 
Dreadnought și sora şefă nu vor permite surorilor să iasă cu nimeni 

și n-aş îndrăzni să mă împrietenesc cu fetele din Vilmarie — nu pot 
deosebi inocentele de cele versate! Nu că m-ar deranja prea mult, 
dar până acum n-am fost niciodată nevoit să ignor infirmierele. 

— Le păstrează pentru francezi, presupun. Eşti din Liverpool, 
nu? De ce ai concurat pentru postul ăsta? 

— Suna interesant — cred că e grozav că Charles Demettre e la 
conducere. Presupun că au trimis un dur — un perfectionist. Mă 
sperie îngrozitor momentan, dar sunt destul de nou să mă sperii 
ușor, indiferent unde încep. Săptămâna asta am operat cu 
Benoit. 

— Şi am auzit că te-ai descurcat de minune. 

— Pfui! Ai fost soră medicală, nu? 

— Odată ce ești soră, rămâi pe viaţă. Am lucrat la același spital cu 
Charles. În ultimele trei luni am lucrat în sala de operații. 

— Mi-aș dori să poţi lucra și aici. Franceza mea e bună, altfel nu 
m-ar fi acceptat, dar încearcă să gândești în altă limbă în timp ce 
lucrezi! Necazul e că glumesc mult în timp ce operez. Ai observat 
că de regulă chirurgii tineri nu-și exteriorizează sentimentele? 

— Singurul de până acum care nu termină de fiecare dată 
uitându-se cruciș! 

— E un grad deasupra vechiului meu statut. Chirurgul șef de la 
fostul meu loc de muncă obișnuia să se răstească la mine pentru că 
chicoteam. A trebuit să mă dezvăț. 

— Să n-o faci, râse ea, devin nostalgică. Încă mai trimit cazuri de 
la Ste Marie pe continent? 

— Ultimul a plecat ieri. Am făcut teri operaţii în dimineaţa asta. 
Charles le-a preluat de la clinica lui Benoit și le-a pregătit imediat. 
Spune că s-ar putea să trebuiască s-o facem des, până când se 
obișnuiesc cu beneficiile chirurgiei. Cei de pe insulă sunt mai mult 
decât superstițioși. 

— Te-aș invita la prânz, dar chiar nu știu când se întoarce soțul meu. 

— Nu, e în regulă. O să mănânc în sala de mese de peste drum, 
cu ceilalți englezi. Sincer, mă bucur mult că te-am cunoscut. Îmi 
amintești cel mai mult de casă. Crezi că vei putea să organizezi ceva 
relaxant pentru noi? 

— S-ar putea să mă descurc. Va trebui să-l întreb pe Charles dacă 
putem invita pe la noi câteva infirmiere. 

— În locul tău, aș avea grijă. Nu sunt chiar atât de pasionat. De 
fapt, nu vreau să par interesat în special de nici o femeie. 

— Vrei să spui că ai deja pe cineva? 

Bărbatul își trecu mâna prin păr, părea agasat și ușor nesigur. 

— Crezi în dragoste la prima vedere? întrebă el. 

— Cred că uneori se întâmplă ca două persoane să simtă brusc 
o atracție magnetică reciprocă, dar nu sunt sigură că te poţi baza pe 
aşa Ceva. 

— Problema mea e că e doar din partea mea. Vezi, am călătorit 
cu Maxtedii. La Southampton am petrecut câteva ore cu Luce 
Greville, sora lui Connie Maxted, care urmează să sosească în 
câteva săptămâni. E genul de persoană pe care l-am urât 
dintotdeuna; arată ca un stâlp lung din piatră, încoronat cu alge 
marine și mă consideră o amenințare mai mică decât o gumă lipită 
de talpa pantofului. Numai la ea mă gândesc. 

— Şi crezi că asta înseamnă că ești îndrăgostit de ea? 

— Înseamnă ceva, cu siguranţă, nu? N-am mai simţit 
niciodată asta. 

— S-ar putea să nu dureze. Cu ce se ocupă? 

— Osteologie — asistent tehnic. Se pricepe la multe, cred, și 
vorbește bine franceza. M-a privit cu dispreţ din prima clipă în care 
m-a văzut. 

— Poate ai fost prea evident. După descriere, s-ar părea că 
preferă bărbaţii sofisticaţi. 

— Ăsta e ghinionul meu! Încă n-am reușit să fac vreo fată să mă 
ia în serios. 

— O să reuşești. În conduse pe alee. Cred că va trebui să ne 
propunem o oarecare amiciţie în rândurile personalului. Charles o 
să ştie cum să facă; îi înțelege pe francezi. De fapt, credeam că 
asistentul lui Charles e căsătorit. 

— Majoritatea francezilor sunt căsătoriţi, chiar și subalternii ca 
mine. Am spus comisiei că n-am nici o intenţie să mă însor până când 
nu voi obține calitatea de cercetător științific pe lângă universitate. 

— În cazul ăsta, era mai bine să nu te fi îndrăgositit, nu? 

— N-am promis și asta! 

— Ei bine, poţi să aștepți puţin. Odată ce lucrurile intră pe 
făgașul firesc, n-o să mai ai timp de romantism. 

— Trebuie să ai și altceva, în afară de muncă. Am făcut rugby; 
eram destul de bun la îmbulzeală. Aici nu se practică sporturi de 
genul ăsta. 

— Ei bine, atunci nu te apuca de lupte. Găsim noi ceva. 
Mulţumesc pentru vizită; a fost ca pe vremuri! 

— Ştii ceva? Și tu mă faci să mă simt așa. Doar o soră poate să 
înțeleagă un doctor... 

— Așa cred și eu. Charles intră pe poartă. Ai băut ceva, Darnely? 

— Nu, domnule. Am stat de vorbă cu doamna Demettre și 
tocmai mă duceam la masă. 

— Atunci, nu te mai reținem. O să fii chemat pe la două... un 
Cadwell Luc, destul de simplu. 

— Voi fi acolo. La revedere. 

Charles mâncă în liniște. În timp ce-și îndulcea cafeaua, 
comentă despre Phil Darnley: 

— Are nevoie să-i poarte cineva de grijă, dar poţi să lași pe 
altcineva s-o facă sau se vor naște neînţelegeri. Nu trebuie să vină 
aici când ești singură. 

— Cred că s-a gândit că o să fii acasă. 

— Da, așa e, dar n-am putut să ajung. Aici va trebui să ai mai 
multă grijă decât ai avea în Anglia. Când un francez o vizitează pe 
soţia altui bărbat, se bănuiește o legătură amoroasă. Eşti destul de 
tânără încât să te manifești cu prietenie faţă de un tip ca Darnley. 
Știu că pare o prostie, dar îndată ce o să începi să întâlneşti 
francezi, o să simţi atmosfera și o să înţelegi la ce mă refer. 

— Încep să înţeleg de ce au insistat ca bărbaţii din posturile 
cheie să fie căsătoriți. 

— E o cerinţă înţeleaptă. Ce-ai făcut în dimineaţa asta? 

— Ţi-am aranjat un birou. 

— Da? Ochii lui cenușii se întunecară brusc. Cum ai reușit? 

— Camera de zi... e toată numai a ta acum. 

— Oh, camera de zi. Va trebui s-o cunoşti pe soţia lui Benoit 
curând. În afară de el, mai sunt doi doctori, un anestezist și doi 
oameni la cercetare — ăsta e contingentul masculin francez. 
Surorile sunt toate frantuzoaice, alese pe sprânceană chiar de 
către Infirmière en Chef. Nu cred că are vreuna mai puţin de 
treizeci de ani. 

— Dumnezeule! Cât de bătrâne sunt surorile? 

— Cea mai mare e asistenta sorei şefe. Are cam treizeci şi doi de 
ani şi arată destul de bine; fiica unui duce sărăcit. Poţi să le spui pe 
nume; pe ea o cheamă mademoiselle de Vorenne. 

— E bună? 

— Excelentă. 

— Ei bine, sună foarte solemn. 

— Îmi place locaţia. E în stilul afacerist. 

Şi atunci sună telefonul și Charles fu nevoit să intre în casă. 
Josie își bău cafeaua. Până acum nu știuse că de-abia aștepta să 
întâlnească surori frantuzoaice și să afle despre spitalele franceze. 
Îi era frig și se simţea dată deoparte. Charles o anunţă că aduseseră 
un bătrân cu cangrenă și că trebuia să plece, dar după-amiază va 
încerca să-l aducă pe Benoit la ceai și în weekend vor organiza un 
cocteil pentru ceilalți, apoi plecă. 

În următoarele zile, starea de spirit a lui Josie se schimbă de 
multe ori. Îi oferi ceai domnului Benoit și reuși chiar să-i vorbească 
în franceză un minut întreg. Se plimbă prin spital, fu prezentată 
câtorva surori și pacienţi, i se arătară două săli de operaţii, o cameră 
mare de sterilizări, camera cu anestezice şi apoi fu condusă în sala 
de mese, unde i se oferi un suc. 

La cocteil aveau să fie invitaţi cei cinci englezi și restul francezi; 
în total aveau să fie cam douăzeci. Josie era emoţionată. Fusese la 
foarte puţine cocteiluri și nu organizase nici unul, dar Berthe o 
asigură că atâta timp cât mâncarea era delicioasă și exista multă 
băutură, nu avea de ce să-și facă griji. 

Sâmbătă dimineaţa primi o scrisoare de la Storford: doamna 
Vaughan, care se purtase atât de frumos cu ea în ziua nunţii ei. 
Oare trecuse doar o săptămână de când purta cu ea cartea de 
rugăciuni? 

Josie n-o cunoscuse foarte bine pe doamna Vaughan, dar de-a 
lungul anilor fusese de câteva ori la doctor acasă, la ceai; apoi 
amabilitatea doamnei Vaughan cât timp Josie stătuse la hotel, în 
acele ultime zile. Acum trimisese o scrisoare de două pagini și Josie 
nu înțelegea motivul pentru care îi scrisese atât de mult. Până când 
citi scrisoarea și totul deveni limpede. 

„Dragă Josie, m-am gândit foarte mult de când ai plecat de la 
Storford cu Charles Demettre, și am ajuns la concluzia că e de 

datoria mea să-ți spun câteva lucruri pe care sunt sigură că nu le 
ştii. Dintr-o mică frază pe care ai spus-o exact înainte de nuntă, 
mi-am dat seama cât de ignorantă ești în privința lui Charles. E un 
chirurg genial, dar trebuie să trăiești cu el ca bărbat, și ăsta e 
motivul pentru care fac ceva ce n-am mai făcut niciodată până 
acum: îmi vâr nasul unde nu-mi fierbe oala.“ 

În momentul acela, Josie se întrerupse câteva clipe și bâjbâi în 
spate după un scaun. Mai trecură câteva secunde până când reuși 
să se concentreze din nou asupra scrisorii, și când o făcu, citi că 
domnul John Melbury o condusese și pe ea la altar. Dar după 
aceea, scrisoarea continuă: 

„Acum ajung într-un punct în care trebuie să am mare grijă. Am 
să formulez simplu, așa cum mi s-a spus. Moartea Verei a fost foarte 
neobișnuită. A fost bruscă — prea bruscă. I s-a dat un medicament 
prescris chiar de către Charles. Părinţii ei erau plecaţi în străinătate 
în momentul acela și Charles rămăsese s-o îngrijească singur. Vera 
trebuia să primească o moștenire impresionantă pe care i-o lăsase 
o bunică și vroia ca Charles să renunţe la profesie și să investească 
în cercetare — ceva ce nu i-ar fi ocupat atâta timp. Așa că poți să vezi 
și singură implicaţiile; Vera era o soţie complet nepotrivită, pleda 
ca Charles să renunţe la meseria pe care o iubea atât de mult, banii 
Verei și așa mai departe.“ 

Josie se legăna în scaun cu ochii închiși. Îi era atât de rău, încât 
o transpiratie rece îi curgea pe frunte și pe obraji. Dar se forță să 
termine de citit. 

„Lasă-mă să adaug scurt că domnul John nu l-a învinuit 
niciodată pe Charles; verdictul medicului de familie n-a fost făcut 
public niciodată, dar era un medic de familie foarte respectat. S-a 
spus că domnul John și-a dorit un fiu, nu o fiică, şi că Charles era 
mai important pentru el decât Vera. 

Poate că știi deja toate astea, Josie. Sper că e așa, căci ar 
însemna că Charles a fost sincer cu tine. Dacă nu, ai permisiunea 
mea să-i arăţi scrisoarea asta. Nu face decât să amintească 
zvonurile care au circulat cu doi ani în urmă în anumite cercuri 
londoneze. Draga mea, nu mi-a făcut nici o plăcere să-ți scriu 
lucrurile astea...“ 

Cu degete tremurânde, Josie împături scrisoarea și o vâri la loc 
în plic, ascunzând-o în dulap. Să i-o arate lui Charles? Da, asta 
trebuia să facă, dar nu în ziua aceea. Trebuia să se gândească, dar 
nu reușea să raționeze limpede. Charles, să ia viața cuiva? Era atât 
de neverosimil încât aproape începu să se întrebe dacă nu cumva 
înnebunise și-și închipuia oroarea. Poate chiar era puţin nebună; 
poate nici măcar nu fusese căsătorit înainte! 

Domnul John, doamna Vaughan — primul, tatăl Verei, cea de-a 
doua o femeie de o integritate absolută, care nu-și dorea decât ca 
Josie să afle cu blândeţe ceva ce era posibil să afle mult mai târziu, 
într-o manieră crudă. Era îndeajuns de adevărat... mariajul și 
moartea subită și misterioasă. Şi Charles nu se mutase de la Londra 
la Storford, la St Mark's, unde nu era cunoscut? Se întrebase adesea 
de ce un om cu abilităţile lui, care se stabilise deja la Londra, se 
îngropase de unul singur. Și acum, va rămâne cinci ani la Ste Marie. 
Adevărat, era foarte entuziasmat de proiect, dar oare nu fusese la 
fel de nerăbdător să plece din Anglia? S-ar fi putut întoarce în 
Canada, își aminti. Dar domnul John n-ar fi vrut asta; era un bărbat 
cu sânge-rece, dar avea anumite sentimente pentru Charles. Doar 
pentru el, se părea. Despre fiica și șoţia lui decedată vorbise fără pic 
de emoție. Dar Charles... servieta aceea pe care domnul John o 
păstrase timp de doi ani și pe care ezitase chiar și acum să i-o 
încredințeze personal lui Charles... Toată tărășenia trebuia să fie 
un tabu între ei. Se comportau ca și cum verdictul medicului de 

familie fusese acceptat de către amândoi. Atunci de ce să nu-l 
accepte și ea? Nu cunoscuse până acum vreun doctor care să dea 
certificate false. Totuși, nu era oare posibil un doctor să facă așa 
ceva pentru altul? Să acopere o greșeală? 

Un medicament greșit prescris? Charles n-ar fi putut face o astfel 
de greșeală; nu-i stătea în fire. Atunci, dacă Vera murise din pricina 
medicamentului prescris de el, trebuia să-i fi fost administrat 
deliberat. Charles n-ar fi făcut nici asta. Și totuși... 

Îl văzu cedându-i Verei într-o noapte; da, de dragul ei, ar fi 
renunțat la chirugie. Îl văzu făcând dragoste cu Vera. Oh, 
Dumnezeule! ÎI văzu distant în dimineaţa următoare, spunându-i că 
n-are nici cea mai mică intenţie să-și țină cuvântul; rugăminţile ei 
fierbinţi, poate istericalele. Îi pregătise un sedativ contra isteriei, 
asta fusese. 

Josie se luptă cu atacul de panică, încercă disperată să se 
comporte ca și cum nimic nu s-ar fi întâmplat. Era pe punctul de 
a-şi pierde minţile, căci scurta ei căsnicie era un adevărat coșmar. 
Nu trebuia decât să stea de vorbă cu Charles; asta intenţionase 
doamna Vaughan. 

Dar încercarea ei de a părea senină eșuă. Îl auzi în gând 
spunându-i „ţii neapărat să te căsătorești în biserică? — nu în alb, 
dacă nu te superi“. Și știu că Vera fusese năucitoare în rochia albă 
de mireasă, se agăţase de el și-l iubise cu toată ființa ei. Cea de-a 
două căsătorie trebuia să fie diferită, pur funcţională. Un 
aranjament ca în afaceri; dar nu tocmai. Charles era totuși bărbat, 
avea nevoile unui bărbat. Dar abia acum vedea cât de puţin 
însemna pentru el, ca persoană. Avusese nevoie de companie și se 
folosise de ea; avusese nevoie de o soţie pentru postul de la Ste 
Marie... și se folosise de ea. Şi când nevoia lui de o amantă va 
deveni imperativă, se va... 

ÎL auzi veind către camera lui, se adună să-și şteargă luciul de pe 
față cu un șerveţel și se pudră. Ieși în bucătărie și apoi pe terasă, 
unde era pusă masa. 

— Îmi pare rău, Josie, dar nu am timp decât pentru un sandviș 
— am o urgență. E totul pregătit pentru diseară? 

— Da. 

— Bine... nu-ţi face griji. O să încerc să nu întârzii. Grăbește-o 
pe Berthe cu cafeaua, te rog. 

După cinci minute, Charles plecă. Josie nu putu să mănânce și 
nici nu bău mai mult de o jumătate de ceașcă de cafea. Își petrecu 
după-amiaza cu Berthe — avea de ales între asta și să se prăbușească 
în pat. La șase îmbrăcă rochia verde-închis și-și pieptănă cu grijă 
părul blond. Oaspeţii sosiră între şase treizeci și șapte fără un sfert, 
li se oferi de băut, fură îndemnați să guste aperitivele Berthei. Josie 
nu vedea realmente pe nimeni, nici măcar pe Félice de Vorenne. Se 
opri lângă Maxtedi, apoi lângă Phil Darnley. Nu se putea să fi purtat 
inelul de logodnă în ziua când o vizitase, căci Phil exclamă: 

— Ce simbol superb al afecțiunii — valorează mai mult decât 
salariul meu pe un an! 

Josie îngheță. Până acum nu-i trecuse prin minte că era posibil 
ca inelul să fi aparținut odată altcuiva! 


Capitolul 3 


Într-o după-amiază, Josie se duse la Vilmarie după mobilă. Găsi 
magazinul și cumpără un fotoliu și un birou, ale cărui mânere din 
alamă se hotări să le înlocuiască și să-l vopsească argintiu. Fotoliul 
era mare și confortabil, tapiseria era din catifea și va cumpăra 
pentru el două perne, una galbenă și alta ablastră. Scaune rotitoare 
nu aveau, căci la Ste Marie nu era cerere. Josie se gândi să 
împrumute unul de la Administraţie, până când i se trimitea unul 
din Anglia. 

Se plimbă jumătate de oră pe străzi, cumpără vopsea, hârtie 
abrazivă, o pensulă, mânere pentru birou, şuruburi și o 
şurubelniţă. Tocmai se uita la un băieţel cu o bicicletă care ocolea 
căruțele cu măgari, când auzi o discuţie de sus, dintr-un balcon. Își 
ridică privirea și în același moment o fetiţă sări peste grilajul de fier. 
Dintr-un reflex de moment, Josie aruncă sacoșa și se aplecă în faţă. 
Primi o lovitură zdravănă de pantof pe umăr și căzu la pământ cu 
fetiţa. În clipa următoare, era înconjurată de o adunătură de 
oameni care țipau și gesticulau agitat. 

— Elle est morte! 

— Ah, tu es fou! Etourdie, seulement. Tu connais cette blonde? 

Josie reuși să se ridice în genunchi și se uită la copila care zăcea 
buimăcită lângă ea. Avea doisprezece sau treisprezece ani, purta o 
uniformă ponosită și pantaloni negri. Aparent, nu era nici urmă de 
sânge, iar balconul nu era la mai mult de șase metri înălțime, dar 
după cum arăta piciorul stâng, probabil era fracturat. Josie se 
întoarse spre bărbatul care-i respira usturoi în ceafă: 

— E vreun doctor prin zonă? Un médecin? Atrase o avalanșă de 
șușoteli neinteligibile, așa că renunţă. Un taxi. Vite! 

Păru o dolenanță revoluţionară. Era nevoie de negocieri și de 
mult noroc să găsească un taxi. Dar din fericire, în mulţime era și 
un tânăr mai rezonabil. În două minute, un bărbat își croi drum 
prin mulțime. 

— Sunteţi englezoaică, domnişoară? Un accident? 

— Slavă Domnului! Fetiţa a căzut de la balcon — ar trebui 
transportată la spital. 

— La spitalul St. Joseph? Cu siguranţă ar fi mai bine... 

— Nu, s-a inaugurat un spital exact la ieșirea din oraș. Aveţi o 
mașină? 

— Da. O duc eu pe fetiţă. 

— Credeţi că o să ne imprumute cineva o pernă? 

Bărbatul gesticulă către o femeie și apoi vorbi cu mulțimea să-i 
lase o cărare către mașină. Copila era încă inconștientă; rugându-se 
să nu aibă leziuni interne, Josie îl lăsă s-o ia în brațe, iar ea îi sprijini 
piciorul fracturat pe pernă. Așezară fetiţa pe locul din spate și Josie 
urcă în față. Bărbatul porni mașina, sub privirile gălăgioasei 
adunări. 

— Ar fi trebuit să-i caut părinţii, spuse Josie. Mulțimea a făcut 
atâta gălăgie încât nu m-am gândit la asta. 

Sora de serviciu era plinuţă și cu un zâmbet acru; chemă o 
altă soră și un brancardier. Fetiţa fu mutată pe o targă și apoi 
dusă pe hol. 

— A fost lovită de mașina lui monsieur? întrebă sora. Trebuie să 
scriu detaliile, mă înțelegeți. 

— Nu, n-a fost un accident de mașină, spuse Josie. Copila a căzut 
de la balcon. 

— Trebuie să scriu în franceză, scutură sora din cap. E atât 
de greu. 

— Mă ocup eu, o întrerupse o voce glacială și eficientă. Du fetiţa 
la raze X. Bonjour, madame Demettre. 

Josie răspunse. Era mademoiselle de Vorenne; avea trăsături 
delicate, sprâncene negre frumos arcuite, era nemachiată cu 
excepţia rujului pal și avea un zâmbet de Giocondă. Avea un aer 
aristocratic francez și era oarecum arogantă. 

Josie explică. Armand Tessier traduse în franceză, gesticulând. 
Mademoiselle de Vorenne scrise, apoi citi ce notase. 

— Aveţi sânge la încheietura mâinii, madame. Cred că ar fi bine 
să dăm cu puţin iod. Veniti cu mine? 

— Vă sunt recunoscătoare pentru ajutor, monsieur, spuse Josie 
către Armand. Nu vă mai reținem. 

— Fără îndoială, am să întreb de fetiţă. Se înclină în faţa femeilor. 
Adieu. 

Domnișoara de Vorenne îi bandajă zgârietura. 

— A fost un noroc că aţi fost destul de aproape de fetiță să-i daţi 
asistenţă, spuse ea. Aţi văzut-o din mașină? 

— Firește că nu. Mă plimbam, când s-a întâmplat. Cineva a oprit 
mașina și domnul Tessier m-a ajutat. 

— În cazul ăsta, nu-l cunoșteaţi dinainte pe monsieur 
Tessier? 

— Ştiu că mergem la spital. O să-i anunte pe părinti. 

Josie îl privi pentru prima dată. Era slab, avea trăsături ascutite 
și păr negru. Purta o cămașă sport modernă, o eșarfă și pantaloni 
deschişi la culoare, iar pe degetul mic de la mâna dreaptă avea un 
inel masiv reprezentând un ochi de pisică. Nu era de prin partea 
locului, hotărî Josie, iar mașina arăta de parcă tocmai ieșise dintr-un 
showroom din Paris. 

— Dacă faci stânga la capătul străzii și apoi ţii drept, ajungi pe 
Avenue Mar6chale, spuse Josie. 

— Ştiu. Doar că n-am mai vizitat de mult Ste Marie și n-am auzit 
de spitalul ăsta. 

— Se numește „Spitalul General“. 

— Ah! E ciudat să avem un spital pe o insulă atât de mică. 

— E un spital mai special. Fiecare caz în parte e înregistrat 
pentru cercetare. 

— Şi or să se ocupe de fetița aceasta? 

— Desigur. Se ocupă de oricine. Într-un an sau doi, or să se 
concentreze pe anumite lucruri — maladii sau organe afectate, orice 
s-ar preta să fie studiat îndeaproape pe o populaţie stabilă. 

— Nu știu nimic despre domeniul ăsta. Dar dumneavoastră, 
domnişoară — aveţi vreo legătură cu locul ăsta? 

— Soţul meu este chirurg șef acolo. 

— Soţul dumneavoastră! Îmi cer scuze. Firește că sunteţi 
căsătorită — sunteţi foarte frumoasă. Cred că trebuie să mă prezint. 
Armand Tessier. Am o casă aproape de Vilmarie. Sora mea stă 
permanent acolo, iar eu vin de câte ori vreau să mă plictisesc. 

— Când vreţi să vă plictisiti? 

— Din când în când, îţi mai place să te și plictisești, și ce loc mai 
bun pentru asta decât Ste Marie? De data asta, îmi fac și datoria faţă 
de sora mea și o să trec pe la ea, căci nu se simte prea bine. 

— Nu. 

— Înţeleg. 

Lui Josie i se păru că femeia înţelegea ce vroia să înțeleagă. 

— Domnul Demettre e liber? se interesă ea. 

— Acum câteva minute tocmai se ducea să se curețe după o 
operaţie. Rezerva Paul — camera chirurgilor. Sunt sigură că veți 
înțelege că nu permitem... 

— Sunt soră medicală, mademoiselle. Găsesc singură drumul, 
mulțumesc. 

Nu se comportase prea cuviincios, dar Josie începea să tremure. 
Încuviinţă din cap cu un zâmbet înghețat, ieși din cameră și intră în 
clădirea principală. Străbătu coridorul, salută o asistentă și apoi 
unul din doctorii francezi. Ajunse la sălile de operaţie, între 
rezervele Peter și Paul și se ridică pe vârfuri să vadă înăuntru. 
Charles își scotea boneta, şorțul și mănușile și stătea de vorbă cu 
anestezistul. Își îndreptă spatele ca și cum l-ar fi durut și pe Josie o 
trecu un fior. Fusese în operaţie de la unu și jumătate și trecuseră 
patru ore de atunci; pe măsură ce zilele vor trece, va fi din ce în ce 
mai ocupat. Era nevoie de el mai mult decât își dădeau seama 
oamenii. Oare era de datoria ei să-l facă fericit, indiferent ce știa 
despre el? Putea oare s-o facă — să uite cu totul de ea și să trăiască 
doar pentru Charles, chirurgul? Își dorea să fi fost suficient de 
importantă și să nu trebuiască să fie iubită pentru ce era. 

Charles o văzu dintr-o dată și veni lângă ea. 

— Ai venit să mă cauţi? S-a întâmplat ceva? 

— Am adus o persoană accidentată și m-am gândit că e mai bine 
să nu plec fără să te văd înainte, în caz că ţi se va înmâna cazul. Nu 
vroiam să afli de la ea că am avut legătură cu accidentul. 

— Nu, mi-aş fi făcut griji. Ce s-a întâmplat? 

Din nou toate detaliile 

— Fetiţa e la raze X acum. 

— Doar atât ai păţit? întrebă el uitându-se la încheietura ei. 

— M-a zdruncinat puţin. Am avut proasta idee cum că aș putea 
s-o salvez şi m-am aruncat înainte. 

— Proasto! spuse el iritat. Te duc eu acasă. 

— Nu, te rog. N-am venit aici să mă plâng. Doar că n-am vrut să 
ai un şoc dacă observi numele meu pe fișa de intrare. Poate se 
ocupă Phil Darnley de ea. 

— Așa mă gândesc. Se uită la ceas. Vreau să fiu aici când își revine 
pacientul meu, dar asta n-o să se întâmple decât peste o oră. Vin cu 
tine acasă, Josie. Aș prefera. 

— Poate o să fie nevoie de tine aici. 

— Nu mi-am băut ceaiul și se întâmplă să am nevoie de o pauză. 
Vino. 

Se opri pe coridor să-i vorbească unei asistente. Era atât de 
fluent, încât Josie abia dacă înţelese două cuvinte și se gândi, 
nedumerită, că Charles avea o personalitate multiplă, în afară de 
cea de chirurg. Era canadianul tărăgănat, englezul tăcut și acum, 
bărbatul care putea să gândească și să vorbească în același timp în 
franceză, cu aceeași ușurință ca în engleză. De unde puteai să știi 
de ce era capabil un asemenea bărbat în viața privată? 

La intrare se întâlniră cu doctorul Benoit. Francezul se înclină 
spre Josie și-i spuse că se bucură s-o vadă și că poate veni oricând. 
Josie simți braţul lui Charles mișcându-se încet pe spatele ei, 
trăgând-o mai aproape în timp ce schimbă câteva cuvinte cu colegul 
lui. Simţul proprietăţii, se gândi Josie deznădăjduită. Nu că Benoit 
s-ar fi comportat astfel în public fată de soţia lui de vârsta a doua, 
dar se putea aștepta la asta de la un bărbat proaspăt însurat. 

Făcură cei câţiva pași până la casa lor. Berthe mătura inutil 
prin curte. 

— Ceai? îngână ea dezaprobator. Cafeaua dă putere, nu ceiaul. 

— Adu-ne ceai, te rog, Berthe, spuse Josie. 

— Am comandat un birou pentru tine, de dimineaţă. E din lemn 
crud, dar o să-l vopsesc cenușiu. Scaun rotitor n-am găsit. Crezi că 
aș putea să împrumut unul de la Administraţie? 

— Unul obișnuit e foarte bun. Ai fost pe jos în oraș? 

— Da. 

— Îţi tii umărul încordat. Te-ai lovit când ai căzut? 

— M-a lovit fetiţa cu pantoful. Dar pielea nu e zgâriată. 

— Ar fi mai bine să mă uit. Vino înăuntru. 

— Sunt sigură că n-am nimic. 

— Nu strică să mă uit. Scoate-ţi puloverul. 

ÎL ascultă, cu fălcile ușor încordate. Charles presă cu blândeţe în 
jurul umflăturii roșii și spuse că nu era prea grav, dar putea totuși 
s-o scutească de durere. Îi puse o pungă cu gheaţă și se uită la ea. 

— Ştiu că ţi-e greu. Nu așa ţi-ai imaginat că se trăiește bine... nici 
eu nu-mi imaginam așa. A trebuit să facem un pas uriaș înainte să 
fim pregătiţi, dar pe termen lung, nu cred că ar trebui să conteze. 
Ar fi bine dacă ai avea mai multe de făcut, dar nu văd cum te-aș 
putea integra. Firește, orice soră întră în subordinea sorei șefe, și 
faptul că ești soția mea ar pune-o într-o situaţie ciudată. Te-ai 
descurca de minune cu cei mici, dar chiar şi acolo ar trebui să 
lucrezi cu femei mai în vârstă, care nu vorbesc prea bine engleza. 
Oftă. E singurul lucru la care realmente nu m-am gândit în Anglia. 
Mi s-a părut un lucru minor. 

— Încă... e un lucru minor. Vroia cu disperare să-l întrebe dacă 
era sigur că ăsta era singurul lucru la care nu se gândise pe 
îndelete. Cu mâna lui care o presa în continuare pe umăr, Josie se 
întoarse pe jumătate dinspre el. Găsesc destule de făcut. Imediat ce 
se încălzește o să mă duc la plajă în majoritatea zilelor. Și dacă vrei 

să organizezi evenimente mondene, pot să mă ocup și de asta. Ar 
trebui să-i invităm din când în când pe la noi pe cei din echipa de 
cercetare și pe Phil Darnley. 

— Nu prea mă încântă ideea. 

— L-am promis lui Phil că voi organiza un fel de viaţă socială. 

— Lasă-l să-și organizeze singur distracţiile! 

— Îmi pare rău. N-ar fi trebuit să aduc vorba. Știu că ești obosit. 

— Obosit? Mâna îi căzu pe lângă corp. Asta ca să fiu indulgent. 
Am oribila senzaţie că aştept imposibilul. Asta e ceva ce nu se face 
în chirurgie, dar fericirea casnică n-a avut niciodată un 
corespondent în vreo profesie. Știu că te străduiești mult, Josie. 
Biroul, obiectele vechi răspândite prin casă, nici cel mai mic protest 
când trebuie să-ţi petreci seara singură, citind. Apreciez lucrurile 
astea mai mult decât crezi. 

— N-o fac pe nobila, spuse ea cu voce mică. Pur și simplu, se 
întâmplă să știu cum sunt lucrurile pentru tine. 

— Chiar așa? Pune-ţi puloverul. Trebuie să plec acum, dar dacă 
nu apare nici o urgență, sper să mă întorc pe la șapte. Sper să 
petrecem o seară liniștită. 

Și se întâmplă că dorinţa i se împlini. Josie ascultă în surdină 
muzică la radio, Charles scrise raportul zilei în biroul lui. Plouă 
putin şi Josie văzu nori cenușii întrecându-se pe cerul întunecat. 
Dar era mai cald și când ieși pe terasă, aerul era deja schimbat. Era 
ca și cum primăvara fusese alungată de vară. 

Făcu puţină cafea; pe a ei o bău în tăcere, apoi pregăti un 
sandviș și i-l duse lui Charles, împreună cu ceașca de cafea. El ridică 
privirea să-i mulțumească. 

— Am fi putut să bem cafeaua împreună, spuse el. 

— Eu am băut-o deja. Mă duc să fac un duș rapid şi apoi mă culc. 
Noapte bună, Charles. 

Trecură câteva clipe până când el spuse în șoaptă egală: 

— M-aş mulţumi și cu un sărut frățesc, decât cu nici unul. 

Trase aer în piept și aproape se înecă, se aplecă și-și lipi buzele 
de tâmpla lui; apoi ieși din cameră. 

Armand Tessier veni în dimineaţa următoare. Arăta mai francez 
și mai interesant decât ieri, căci purta un costum de un bej 
imaculat, o cămașă asortată și cravată maro; ducea un buchet de 
trandafiri roz. 

— Pentru madame, spuse el, oferindu-i-l lui Josie. Nu aveţi nici 
o vânătaie, nu-i așa? 

— Una sau două. Privi florile cu ochi înceţoșaţi de dezinteres. 
N-ar fi trebuit să vă deranjaţi, monsieur. Aș prefera să-i duceti la 
spital, fetiţei. 

— Dar am făcut deja asta! Și a trebuit să mă duc acolo, madame, 
ca să las ciudatele achiziţii pe care le-aţi uitat la mine în mașină. 
Sunt afară, pe masă. 

— Mulţumesc. Am crezut că le-aţi lăsat unei asistente. V-aţi 
interesat de fetiţă? 

— O fractură urâtă și câteva contuzii. Se pare că aţi salvat-o de la 
o căzătură mai gravă și sper că o să vă fie recunoscătoare. Nu mă 
invitaţi să iau loc? 

Era nepoliticoasă? Josie nu știa. 

— Luaţi loc, desigur. După cum vedeţi, sunt în haine de lucru. 
Tocmai mă duceam să plivesc trandafirii urcători de pe terasă. Au 
mare nevoie de asta. 

Armand își ridică pantalonii și se aşeză, privind cu interes în jur. 

— Şi eu am o vilă asemănătoare, nu departe, dar casa mea e la 
Paris, unde familia mea are o afacere. 

— Paris. Mă gândeam că acolo trebuie să locuiti. 

— Nu există alt loc asemenea Parisului. ÎL cunoaşteţi bine, 
madame? 

— Nu. N-am fost niciodată mai aproape de atât de Franţa. 

— Cum se face că sunteţi căsătorită cu un francez, dar nu 
cunoașteţi Parisul? 

Suspinând în gând, Josie îi explică. Expresia lui deveni mai 
caldă și se aplecă înainte cu un interes care o îmbună. Nu era nimic 
personal cu omul acela; mai degrabă emana ceva ce o stimula. Sau 
ar fi stimulat-o, dacă nu s-ar fi simţit atât de mizerabil. 

— Trebuie să fie o viaţă extraordinară aici, pentru o tânără ca 
dumneavoastră. Cu excepția plajelor, a câtorva biserici istorice și a 
culorii locale a Vilmarieului, nu e nimic care să intereseze o femeie 
frumoasă. 

Josie se simţea oricum, numai frumoasă nu. 

— S-ar putea spune că sunt căsătorită cu spitalul, ceea ce este 
teribil de solicitant. 

— Dar nu este de-ajuns! Și foarte curând, veţi fi de acord cu 
mine. Spitalele sunt pentru bolnavi, nu pentru tinerii care radiază 
de sănătate. 

— Cineva tot trebuie să aibă grijă de cei bolnavi, și credeţi-mă, 
trebuie să fii sănătos tun să poti face faţă agitatiei. Îmi ador meseria. 

— Aşadar, e adevărat că sunteţi soră medicală. M-am gândit de 
ieri că așa trebuie să fie. Cu o expresie gravă, întrebă: îmi faceţi o 
favoare, madame? Veniţi s-o vizitaţi pe sora mea? Vă rog, nu 
scuturaţi atât de repede din cap, ascultaţi-mă o clipă. Bine? 

— Mă tem că nu pot Să vă vizitez casa, monsieur. Și chiar am 
treabă acum. 

— Pentru nimic în lume nu v-aș pune într-o situaţie jenantă! Se 
ridică în picioare să-i demonstreze. Sora mea nu se simte niciodată 
bine. Dacă nu e astmul, atunci are migrene; vin una după alta și 
sunt boli reale. E o femeie căreia îi place viaţa de aici și ar da orice 
să scape de necazurile astea. 

— Ce spune doctorul ei? 

— E bătrân și depășit, strânse el din buze. Am încercat s-o 
conving să vină la Paris, dar nu vrea nici în ruptul capului să plece 
din Ste Marie. 

— Probabil că ar putea să-l consulte pe doctorul Benoit. De ce 
nu-l sunaţi? 

— Dacă o să fie de acord, am s-o fac. Vă sunt profund îndatorat, 
madame! 

Își luă un rămas-bun politicos de la el, dar nu-l însoți până la 
poartă. ÎL găsea obositor pe Armand Tessier. 

Charles îl aduse pe Phil Darnley la prânz; menţionase că trebuia 
să stea de vorbă cu el și după ce mâncară, Josie spuse că n-o 
deranjează să fie lăsată singură. Așa că-și luară cafelele în birou, iar 
Josie făcu tentativa zilnică de a citi ziarul francez pe terasă. 

Pe la două și un sfert, sună telefonul din camera de zi. Răspunse 
repede, cu obișnuitul „Monsieur Demettre“. O voce calmă de 
femeie întrebă în engleză: 

— Pot vorbi cu domnul Demettre, vă rog? 

— E urgent? 

— Nu, vroiam să știu când să-l aştept. Plec de la serviciu pentru 
trei ore și aveam nevoie să-l consult pe el mai întâi. Dar am multe 
de făcut și o să-l aştept la birou. 

— Cu cine vorbesc? Ca şi cum n-ar fi știut. 

— Felice de Vorenne. Vă rog, nu-l deranjaţi dacă se odihnește. 

— Cred că ar fi bine să știe că sunteţi la telefon, mademoiselle. 
Aşteptaţi o clipă? 

Josie bătu la ușa biroului și Charles îi deschise. Se duse la 
telefon și amintindu-și de zilele de la St Mark's, Josie intră în birou 
și închise ușa ca să-i dea intimitate. Phil era la fereastră și se uita pe 
niște rapoarte din Anglia; îi zâmbi. 


SECRETUL CHIRURGULUI 69 


— Cum îţi merge? Îţi place aici? 

— Da, deși n-am văzut prea mult din insulă. A venit prietena ta? 

— Luce? Trebuie să vină mâine. 

— Eşti emoţionat? 

— Nu-mi las emoţiile să iasă la iveală, cum aș face dacă aș avea 
mai mult timp. La telefon e cineva de la spital... o urgenţă? 

— Nu, sora senioară. Josie privi pe fereastră. Cred că femeia asta 
nu mă place. 

— Nu, e o îngâmfată. Dar mi se pare foarte folositoare. 

— La telefon, mi-a ignorat identitatea; aș fi putut fi o servitoare. 

— Probabil e obosită. Lucrează ore suplimentare — toate surorile 
lucrează. 

=li spui „sora Félice“? 

— Dumnezeule, nu — doar „mademoiselle“. Mă crezi sau nu, 
nu-i ştiam numele! 

— Presupun că acum nu mai ești atât de supărat din pricina vieții 
personale — ai prea multe de făcut. Te invidiez, Phil. Ca să nu pară 
neloială, adăugă repede: mi-e dor să lucrez cu pacienții. Apropo, tu 
te-ai ocupat de piciorul fetiţei ieri, nu? Cum se simte? 

— Copila e bine. O fractură urâtă, dar nici o lovitură la cap. 
Charles a consultat-o pentru mine în dimineaţa asta. Făcu o pauză 
și-l auziră pe Charles dând indicaţii. Luăm și pacienţi la domiciliu. 
Îi povesti despre cazurile de care se ocupa și o făcu să râdă. Genul 
lui de umor o făcea să sufere puţin. Era tineresc, prostesc și 
îngrozitor de familiar. 

— Se pare că te ocupi de multe lucruri. În dimineaţa asta am fost 
până și consilier marital. Era idiotul ăsta... 

— Cred că am terminat aici, Phil, îi întrerupse Charles. Pot să mă 
întorc... dar nu vreau să vă întrerup. Se duse lângă bibliotecă și 
studie un raft. Vorbeaţi când am intrat. 

— Despre un tânăr care vroia un sfat în privinţa viitoarei lui 
căsătorii. I-am spus că sunt singur și l-am trimis la doctorul Benoit. 

— Şi de ce îi spuneai asta lui Josie? întrebă glacial. 

— Am crezut că poate o fac să zâmbească. Își aranjă gulerul de la 
cămașă. Nu e prea amuzant, cred. Doar că mi s-a părut așa, pentru 
că nu sunt prea sigur că doctorii sunt mai experți în mariajele lor. 
Îmi imaginez că o să fiu în pom dacă n-o să mă căsătoresc cu o 
asistentă! 

Degetele lui Josie se strânseră în poală; Charles luă ce-i trebuia 
de pe raft. 

— Vreau să mă asiști la o gastrectomie după-amiază, Darnley. 
Sunt câteva anomalii la cazul ăsta pe care ar fi bine să le vezi. Și 
înainte de asta... 

Se mutară în salon. Josie văzu cum privirea lui Charles 
poposește o clipă asupra trandafirilor roz, dar tot ce-i spuse în timp 
ce ieșea pe ușă fu: 

— Poţi să vii s-o vizitezi pe fetița pe care ai adus-o ieri, Josie. E în 
salonul Teresa. 

Când rămase singură, Josie se gândi că Phil avea dreptate. Dacă 
n-ar fi fost asistentă, i-ar fi făcut viaţa un iad lui Charles. Așa, viaţa 
ei era un iad — pentru că el își folosea fiecare neuron și întregul 
talent pentru muncă, iar ea îl respecta şi-l admira pentru asta. 
Dincolo de faptul că o minţise cu brutalitate, dincolo de ce 
însemnau sau nu unul pentru celălalt, era teribil de mândră de 
realizările lui. Așadar, era prinsă într-o capcană. 

Dar raţiunea nu putea să vindece o inimă frântă; ba chiar era 
posibil să răsucească încet cutitul în rană. Căci nu putea fi obiectivă 
în faţa ororii de a descoperi chiar în ziua nunţii că mai fusese 
căsătorit, iar scrisoarea doamnei Vaughan nu putea fi răstălmăcită 
astfel încât să însemne altceva. Femeia fusese îndeajuns de sinceră 

să-şi dorească să vadă şi Charles ce scrisese și astfel să lămurească 
mai repede situaţia. Josie îi răspunse scurt, pretinzând că nu fusese 
tocmai o surpriză; ce altceva putea să facă? 

După-amiază, Josie se duse s-o viziteze pe fetiță la spital, apoi 
merse la departamentul de cercetare și luă ceaiul cu doctorul și 
doamna Maxted, care așteptau cu nerăbdare sosirea surorii doamnei. 

— Luce și cu mine am lucrat împreună în Surrey, spuse Con 
Maxted. Nu are decât douăzeci și cinci de ani, dar se descurcă de 
minune cu oasele și știe la fel de multă histologie ca și mine. Slujba 
asta aduce un singur necaz. Nu întâlnești prea des genul de bărbat 
cu care ti-ar plăcea să te căsătorești. 

— Se poate, dacă ești deşteaptă. Uită-te la noi. 

— Dar nu mai există altul ca tine, iubitule. 

— Phil Darnley e liber, sugeră Josie, și cred că o place pe sora ta. 

— Luce a fost de-a dreptul dezgustată de Phil. O fi ţărănoiul ăsta 
chirurg în devenire, mi-a spus, dar asta nu-l scutește să se comporte 
normal. Phil știe ce părere are despre el. 

— Nu e tocmai cinstit. În chirurgie, echilibrul vine odată cu experienţa. 
A fost angajată să rămână aici toată perioada de cinci ani? 

— Nu. Cu preaviz de două luni. Iar eu am fost avertizată în 
particular că dacă prezența ei pare să deranjeze vreunul din 
bărbaţii căsătoriţi, trebuie să raportez imediat. Cu greu ne-au 
acceptat pe toţi. Nici o bătaie de cap între sexe, și toate posturile 
cheie trebuie ocupate de persoane căsătorite. Poate urmăresc ceva. 

— Sigur că da, spuse soţul ei. De-a lungul anilor, lucrurile s-ar 
putea schimba treptat și spitalul ar putea ajunge să se asemene cu 
cel din Anglia, dar începând așa cum au făcut-o, totul este în 
siguranţă din punct de vedere psihologic. Surorile medicale de aici 
sunt parcă de pe altă lume, și asta doar pentru că profesia e pentru 
ele vocaţie. Un anumit tip de femeie latină e făcut să fie așa. 

— O include și pe mademoiselle de Vorenne? murmură soţia lui. 

— Voi, femeile! E o persoană minunată. 

— Desigur. Nici un bărbat de aici n-ar spune ceva împotriva ei. 
Se întoarse spre Josie: știi ce am auzit? I s-a oferit postul de soră 
şefă, dar a refuzat pentru că preferă munca obositoare de a îngriji 
şi de a fi în contact permanent cu pacienții și cu doctorii. 

— Cred că probabil e adevărat, spuse Josie, fără tragere de inimă. 
Nu e de viţă nobilă? 

— Așa se pare. Tatăl ei are un titlu, iar casa ei e Palatul-Nu-Știu-Care. 

— Trebuie s-o aduceţi pe Luce în weekend, să ne cunoaștem, 
spuse Josie. Ce ziceţi de un ceai, duminică? 

— Perfect. Mulţumim. 

Josie se întoarse apoi la vilă. Dacă nu putea să lucreze la spital, 
cel mai bun lucru era să se apropie de cât mai mulți oameni de 
acolo. Văzu că în absenţa ei biroul și scaunul fuseseră aduse și 
plasate în fosta cameră de zi. Scoase imediat mânerele și curăță 
suprafețele din lemn. Apoi vopsi biroul într-un cenușiu foarte pal și 
deschise fereastra ca să se usuce. Din fericire, vopselele moderne 
nu aveau un miros prea puternic și se uscau repede. Mâine, totul 
va fi gata. 

Surorile medicale trebuia să fie soții eficiente, dar aici Josie nu 
avea nici o şansă. Totuşi, până acum avusese o zi destul de 
interesantă. Când veni Charles, citea din nou ziarul francez. 

— De ce nu încerci să vorbeşti cu mine în franceză? o întrebă el, 
în franceză. 

— Înţeleg ce se spune, dar mi-e teamă să vorbesc, răspunse ea în 
engleză. Va trebui să încerc cu Berthe. 

— Şi cu mine nu? 

— Nu, cu tine nu. Își lăsă privirea în ziar. Am un sentiment ciudat. 

— Ce sentiment? 

— Când vorbeşti în franceză ești atât de fluent... şi de străin. 

— Francezul-canadian din mine, cred. Și nu-ţi place? 

— Ba da, îmi place. Nu pot să-ţi explic. 

— ȚȚi se pare că zidul dintre noi e și mai înalt? 

Josie stătea neclintită; știa că Charles o privea, că o provoca să-i 
spună ce simte. Şi dacă făcea asta? Dacă-l întreba verde-n faţă de ce 
nu pomenise niciodată de Vera, care fusese soţia lui timp de șase 
luni și murise nefiresc de subit? Dar o ardea gâtul: nu putea s-o facă. 

Cumva, deși vocea îi era puţin gâtuită, reuși să pară veselă: 

— Vorbești destul franceza la spital. Te întorci după masă sau 
putem să bem ceva? 

Urmă una din pauzele scurte pe care Josie începea să le 
cunoască foarte bine, clipe în care știa că Charles o privește cu ochi 
mici și stâmbă din gură. Apoi, spuse: 

— O să bem un martini. Vrei câteva măsline? 

Mai târziu, la cină, Charles explodă: 

— Avem două afecţiuni la creier, una e suspectă de tumoră. ÎL 
chem pe unchiul să le vadă. 

— Domnul John? I-ai scris? 

Charles încuviință. 

— Poate să stea în incinta spitalului și să cineze cu noi în fiecare 
seară, cât timp e aici. Vroia oricum să vadă spitalul, așa că sunt sigur 
că n-o să-l deranjeze. Am nevoie de o a doua opinie. 

Josie nu mai putu să mănânce. Realiză într-o fracțiune de 
secundă că asta așteptase. Acum, totul va putea să iasă la lumină. 
Întrebarea era, va putea să îndure? 


Capitolul 4 


Când Josie o văzu prima oară pe Luce Greville, trecea pe lângă 
clădirea departamentului de cercetare și se uita pe o fereastră. Văzu 
o tânără în halat obișnuit, alb, care nu se distingea prea mult de 
laborantele de pretutindeni. Luce părea profesionistă, eficientă și 
absorbită total. 

Dar când Maxtedii o aduseră la ceai, la vilă, Luce îşi dădu frâu 
liber personalităţii. Avea silueta zveltă a unui model și și-o pusese 
în evidenţă printr-o rochie roșie, din lână. Avea ochi mari și căprui, 
tenul deschis și mat și buze roșii. Părul îi aminti lui Josie de 
descrierea lui Phil. În afara serviciului, Luce își purta părul ca pe o 
pălărie ciudată și zdrenţuită. Chiar și Charles păru speriat. 

— Destul de drăguţ, răspunse Luce cu vocea ei stridentă, când fu 
întrebată ce părere are despre Ste Marie. O să-mi lipsească filmele, 
deși cred că au un cinematograf ieftin și murdar, și trebuie să existe 
ceva bistrouri. Sunt hotărâtă să-i cunosc pe cei din breasla 
boemilor. Am înţeles că e destul de mare. 

Phil, care venise devreme și acum era în poziţia de a o studia pe 
fata care-l impresionase la prima întâlnire, stătea aproape de Josie. 

Purta cel mai bun costum al lui și se simţea îndreptăţit să spună ce 
poftea. Dar vorbi în şoaptă, ca și cum n-ar fi dorit neapărat să fie 
auzit. 

— Ar trebui să vii în secţia cu bărbaţi. Avem câteva exemplare 
acolo — boemi până la moarte. 

Luce îl ignoră. 

— Îmi plac plajele pe care le-am văzut. La vară o să fie ca și cum 
vom lucra într-o vacanţă nesfârșită. O să fie minunat să facem baie 
în fiecare noapte, după orele de lucru. A făcut cineva baie deja? 

— O să facem și asta, spuse Charles. Poate tu și Josie vă duceţi 
împreună... cu cine mai e disponibil. E un obicei sănătos. Nu cred 
că o să ţi se pară plictisitoare viaţa aici, domnişoară Greville. 

— Te rog, spune-mi Luce. Așa mă cheamă, nu Lucy, nu Lucille. 
Luce. O privire subtilă spre Phil. 

— Ei bine, ești o achiziţie binevenită, Luce, spuse Charles 
zâmbind în barbă. Mi-au plăcut rapoartele pe care le-ai trimis ieri. 
Scurte, concise și inteligibile. Pun pariu că așa conduci. 

— Da. O să primesc o ambulanță sau ceva pentru plajă? 

— Doar dacă îţi rupi gâtul sau dacă ai nevoie să te ducă cineva 
înapoi. Dar dacă te interesează s-o înveţi pe Josie să conducă bine, 
poti folosi mașina mea în majoritatea serilor. 

— Mi-ar face plăcere. Se uită călduros la Josie. Mă bucur mult că 
ești aici. Grupul ăsta, arătând spre sora și cumnatul ei, Charles, Phil 
și la analistul Reid, mă face să simt că e timpul să nu mai am nevoie 
de senzaţii noi. Eşti chiar mai mică decât mine, așa că putem să 
mergem împreună în diferite locuri. Am auzit că e un local, Paradis 
Rouge... 

— Unde nu veţi merge, intreveni Charles. E strict pentru 
marinari și pentru pompieri. 

— O fată trebuie să aibă ceva de făcut. 

— Într-o săptămână-două, se vor deschide atracțiile turistice. 

— O să încerc totul, spuse Luce, ridicând din umeri. Am terminat 
ceaiul. N-am putea să mergem cu toții să înotăm? 

— Eu am vizită la cinci și jumătate, spuse Charles. 

— Nici eu nu merg, spuse sora ei. Trebuie să iau cina cu Fabreii, 
mai ţii minte? 

— Dacă trebuie să sporovăiesc toată seara în franceză, am nevoie 
de ceva tonic. Vii cu mine, Josie? 

Josie ezită şi Charles spuse: 

— Da, vine. Reid și Darnley or să vă escorteze. 

— Oh, chiar trebuie să fim escortate peste tot? 

— Nu tu... Josie. N-ar ști să se descurce cu un gigolo, spuse Phil. 

— Eu ştiu să mă descurc cu idiotii ăștia, spuse Luce. N-ai avea 
încredere s-o lași pe soţia ta doar cu mine, domnule Demettre? 

— Ba da, dacă i-ai perfecționa abilităţile în șoferie. Scoase cheile 
de la mașină și i le aruncă. Garajul e deschis. Du-te să-ţi iei 
costumul de baie și apoi întoarce-te după Josie. 

Invitaţii plecară. Josie își luă costumul de baie și-și puse pe 
deasupra o cămașă în dungi vesele. Își strânse părul la spate și veni 
în salon. Charles stătea în pragul terasei, fuma o țigară. Privi chipul 
ei osos, părul îngrijit și ochii albaștri, evazivi; privirea i se abătu 
trecător asupra picioarelor lungi și subțiri. 

— Mă bucur că vei avea o prietenă de vârsta lui Luce, dar să ai 
grijă. E o fire puternică și e avidă de experienţă. Sunteţi atât de 
diferite, încât aţi putea fi bune una pentru cealaltă. 

— Vrei să spui că eu sunt slabă și timorată? sugeră ea șoptit. 

— Nu slabă — niciodată. Ai fost disciplinată prea mult — iar 
domnișoara Greville deloc. Uite că a venit. Distracţie plăcută pe 
plajă și nu risca! 

Luce opri cu abilitate; ținându-i portiera deschisă, Charles îi ură 
din nou distracţie plăcută, apoi se aplecă și-și lipi buzele de fruntea 
lui Josie. Degetele ei erau încleștate pe pălăria de paie: săruturile 
acestea caste erau mult mai rele decât nici unul. 

— Îmi place soţul tău — e foarte masculin. Pun pariu că-n Anglia 
toate infirmierele îi dădeau târcoale. 

— Aici e altfel. Infirmierele sunt un soi de frăţie. Se simt flatate 
că doctorii glumesc cu ele, dar atât. Ai lucrat la un spital din Anglia, 
Luce? 

— Aparţineam de unul, dar la o distanţă de trei kilometri. N-am 
mai lucrat în laboratorul unui spital de când aveam douăzeci de 
ani. Atunci nu mi-a plăcut — prea multă birocraţie, prea multe 
plecăciuni și lingușeli. 

— De ce ai venit la Spitalul General? 

— Ca să fiu cu Con și cu cumnatul meu; întotdeauna ne-am 
înţeles bine. Și insula e franceză... ceva nou în viaţa mea. Se uită la 
Josie. Niciodată n-am înţeles surorile medicale. Lucrează al naibii 
de asiduu, sunt muștruluite de alte femei şi dacă strănută o dată în 
timpul serviciului și trăiesc cu teama snobilor în costume elegante, 
care n-au nici o emotie. În meseria mea, cel putin îmi aparțin, dar 
o soră medicală nu e niciodată independentă. 

— E adevărat, desigur, dar dacă-i place să ai grijă de oameni, 
nimic din astea nu mai contează prea mult. Nu-mi amintesc să mă 
fi deranjat ceva... nici măcar durerile de picioare. 

— Asta pentru că l-ai avut în fundal pe marele bărbat, dacă te-ar 
fi lăsat picioarele, probabil ai fi șchiopătat în genunchi după el. Nu 
cred să fie multe surori care să aibă șansa să fie soţii de chirurg. 
Chiar ai realizat ceva! 

Din nou presupunerea că toate surorile medicale ținteau sus, 
iar ea era una din puţinele norocoase care reușiseră miraculos! 

Nimeni nu va accepta că era realmente îndrăgostită de Charles. 
Dimpotrivă, considerau că Charles se căsătorise pentru că era firesc 
să aibă soţie. 

— De ce crezi că Charles s-a căsătorit cu mine, în defavoarea 
unor femei mai frumoase, care erau asistente și erau mult mai 
potrivite pentru poziţia înaltă? 

— E destul de simplu să-ți răspund, chicoti Luce. Dacă ar fi fost 
genul de bărbat care chiar are nevoie de o soţie, ar fi ales o femeie 
mai dominatoare și corespunzător, mai puţin atrăgătoare pentru el. 
Aș zice că în momentul în care s-a căsătorit cu tine, te-ai potrivit cel 
mai bine cu dispoziţia lui. Avea nevoie de o ușurare. Urmă o pauză 
foarte scurtă. Eşti fericită cu el? 

— Da, desigur. 

— Eşti norocoasă. Poate nu mă crezi, dar să ştii că m-ar speria 
puţin, dacă aș fi în locul tău. 

Josie nu-i spuse că uneori Charles o speria și pe ea. 

— Uite că pleacă un vapor. Probabil a adus câțiva turiști francezi. 

Luce era mai interesată de plajă. În fata lor se întindea o fâșie 
lată de nisip, presărată ici colo cu roci; câteva ambarcaţiuni mici 
erau trase la mal și câțiva oameni făceau plajă. 

— Nu e tocmai Riviera, comentă ea, dar e la fel de bună ca Devon 
şi Cornwall și e mult mai cald. Hai să facem o baie, vrei? 


KKK 


Tocmai se întorceau la maşină, când un bărbat veni către ele 
sărind peste roci. Era suplu și bronzat, purta o cămașă albă cu 
dungi albastre și pantaloni scurţi. Zâmbi larg și se așeză lângă ele. 

— Ah, bună seara, exclamă el. Te-am recunoscut de la distanță, 
madame! Să înțeleg că ești bine? 

— Foarte bine, mulțumesc. Dânsul este domnul Tessier, Luce... 
domnișoara Greville. 

Luce ridică uimită din sprâncene spre Josie, în timp ce bărbatul 
îi sărută mâna. 

— Nu știam că ai făcut deja cunoștință cu oameni de pe insulă. 

— Nu sunt de pe insulă, spuse Armand. Am avut norocul s-o 
întâlnesc pe madame Demettre acum câteva zile, la Vilmarie. 

— Am dus la spital un copil rănit, o lămuri repede Josie. 

Armand o privea cu ochi calzi. 

— Pentru mine, a fost un incident plăcut. Nu te-am mai văzut 
până acum pe plaja asta, madame. 

— Nu am mai fost aici. 

— Dar de acum vom veni aproape în fiecare zi, la ora asta, spuse 
Luce. Locuiţi aproape, monsieur? 

— Vila mea e chiar dincolo de stânci. Mă plimbam prin grădină 
când am văzut părul blond al doamnei și mi-am zis că trebuie să vin 
până aici să vă urez o seară bună. Mi-ar fi plăcut să vă invit să bem 
ceva, dar poate altă dată. 

— Ne scuzi, acum? întrebă Josie. 

— O clipă. Privirea lui întunecată poposi asupra ei și-i zâmbi 
slab. Îţi aminteşti că m-ai sfătuit ca sora mea să-l vadă pe doctorul 
Benoit, la clinică? Sunt fericit să spun că ţi-a urmat sfatul și începe 
un tratament pentru nervi. Solange se simte îndatorată faţă de tine 
și ar vrea din tot sufletul să-ţi mulțumească personal. 

— N-am făcut nimic, monsieur. Doctorul Benoit este aici de mai 
bine de o lună și l-ar fi putut găsi și fără ajutorul meu. 

— Solange n-ar fi îndrăznit să consulte alt doctor în afara celui 
pe care-l are deja, dacă nu i-aș fi spus că tu, soţia unuia din 
directorii spitalului, ai sugerat că poate primi ajutor de acolo. Fără 
îndoială, aceasta a fost cea mai fericită vizită a mea la Ste Marie. 

Lui Josie i se părea extravagant, dar Luce îl sorbea din priviri, 
zâmbindu-i cu gura până la urechi. Singura modalitate să se 
descotorosească de el era să înceapă din nou să meargă. Dar 
rămase cu ele, le luă de braţ și le conduse până la mașină. 

— De data, stau mai mult pe insulă. Tratamentul Solangei... mă 
înțelegeți. Sper că ne vom întâlni foarte des. 

Luce se aplecă peste volan și se uită la el. 

— Şi eu sper, monsieur. Am fost la Paris și chiar și pe Coasta de 
Azur, dar n-am socializat niciodată cu un francez. Doctorii nu 
contează, desigur. 

— Mă tem că pentru doamna contează, mademoiselle. Oricum, 
sunt hotărât să ne revedem. Se dădu înapoi. La revedere! 

— Oh la la, murmură Luce în barbă, îndată ce porniră. În viata 
mea n-am mai simţit o emanatie atât de puternică din partea unui 
bărbat. Am spus că vreau să cunosc boemi? Rectific. M-am hotărât 
că prefer ca bărbaţii mei să fie curaţi, bine îmbrăcaţi și plini de 
farmec. Oare ce au continentalii ăștia și englezilor le lipsește? 

— Ştiu să se poarte cu femeile. 

— Adevărat. Chiar și atunci când un englez e îndrăgostit de tine, 
se comportă ca și cum nu l-ai interesa câtuși de puţin. Cred că voi 
avea o aventură cu francezul tău. 

— Nu e francezul meu! 

— OK, glumeam doar. Luce o privi curioasă. Bărbatul ăla e atras 
de tine... știi asta? 

— E plictisit, spuse Josie jenată. Nu mai merg pe plaja aia! 

— Oh, vino... nu-mi poți refuza plăcerea. Îmi place; mi-a stârnit 
interesul. Ce n-aș da să fiu blondă și să am forme mai voluptuoase! 

— Eşti ridicolă. Pentru numele lui Dumnezeu, nu intra în 
necazuri! Nu uita că spitalul are o comisie care se întrunește la două 
săptămâni; sunt sigură că nu-ți dorești să fii pe lista de subiecte. 

— Cu siguranță, n-am de gând să-mi restrictionez viața de dragul 
unei comisii constipate! Munca mea nu va avea de suferit — nu s-a 
întâmplat niciodată. 

— Vrei să spui că... ai adesea aventuri? 

— Am douăzeci și cinci de ani, scumpo. 

— N-ai vrut niciodată să te căsătoreşti? 

— Nu. Dar dacă mă gândesc mai bine, nu m-ar deranja să mă 
mărit cu un francez plin de bani și care-l are pe vino-n-coace. 
Tessier ăsta al tău corespunde tiparului. 

— Nu te pot opri să faci ce poftești, dar dacă te apropii de 
Armand Tessier, nu vreau să am nimic de-a face. 

Luce zâmbi și o bătu ușor pe mână. 

— N-o să te amestec în nimic. Dar nu mă face să nu mă simt în 
largul meu și nu mi-l vârt pe gât pe Phil Darnley. Numai când îi văd 
părul des și figura de casă, și mă calcă pe nervi. 

Când ajunse acasă, Josie făcu o baie și se schimbă. Se simţea în 
formă și privindu-se în oglindă, se gândi că nici nu arăta prea rău. 
Obrajii îi străluceau, iar rochia verde făcea ca ochii să pară foarte 
albaștri. Părul îi era încă ud, așa că-l lăsă desfăcut și ieși pe terasă. 

— Bună, spuse Charles. A fost o baie plăcută? 

— A fost foarte frumos. Mi-ar fi plăcut să poţi veni cu noi. 

— Şi mie mi-ar fi plăcut. Peste două săptămâni, o să încep să 
merg pe plajă înainte de micul dejun, de câte ori voi avea ocazia. 
Am putea să mergem împreună. 

— Ar fi distractiv. Vrei să-ţi aduc ceva de băut? 

— Hai să bem un vin înainte de masă. În seara asta sunt liber și 
s-ar putea să nu se mai întâmple în viitorul apropiat. 

— Mă duc să-mi prind părul și mă întorc repede. S-a uscat deja. 

— Nu, lasă-l, se repezi el, dar adăugă: arăţi mai bine așa. 
Câteodată te văd cu boneta albă; îţi stă bine, dar locul ei nu e acolo. 

— Acum, că nu mai lucrez ca soră, aș putea să mă tund. L-am 
păstrat lung ca să se vadă ceva de sub bonetă. 

— Nu, nu-l tunde. Stiu că nu poti să-l porți prea des liber, dar 
mi-ar plăcea să te văd din când în când așa. Cu un zâmbet rece care 
alungă tensiunea momentului, adăugă: să spunem c-o vei face 
pentru mine, câteodată. 

Josie nu se dădea în vânt după bucătăria franţuzească, dar lui 
Charles evident îi plăcea. Când el vorbi cu Berthe de la masă, Josie 
avu sentimentul stingher că se căsătorise cu un francez. Nu cu unul 
ca Armand Tessier; poate că era om de afaceri, dar știa și să se 
distreze. Charles nu se distra îndeajuns; erau clipe când Josie se 
întreba dacă... 

— Nu vrei să facem o plimbare și să bem după aceea cafeaua? 
întrebă el. 

— Da, mi-ar face plăcere. Mă duc să-i spun Berthei. 

— Îi spun eu. 

Charles se duse la bucătărie și Josie îi auzi vorbind în franceză. 
Berthe uitase să-l provoace — se hlizea la complimentele lui 
privitoare la masă. Farmecul... aparent, nu aveai nevoie decât de 
putin sânge latin ca să poți să-l emani. Charles o făcea atât de bine 
în franceză; abia dacă încerca vreodată în engleză. Oare cu surorile 
își folosea farmecul — cu una din ele mai ales? Cunoscându-i 
comportamentul din timpul serviciului, Josie se îndoia. Dar nu 
putea fi sigură; nu va putea fi niciodată. 

Se întunecase deja. Marea era neagră și strălucitoare și luminiţe 
licăreau ici și colo, unde ambarcaţiunile de pescuit erau ancorate. 
Charles o luă de braţ și o conduse pe cărarea care ducea către limba 
de pământ. Se simţea agitată, însă era fericită. Plimbarea asta era 
mai mult decât ce avuseseră la începutul prieteniei lor. Se 
plimbaseră și se căţăraseră, se odihniseră undeva, schimbaseră 

câteva cuvinte lipsite de importanță și apoi împărțiseră tăceri. 
Acum, Josie știa că trebuia să fi rupt câteodată tăcerile acelea și 
să-l fi făcut cumva să vorbească despre el. Pierduseră ceva vital, 
făcuseră un salt brusc de la prietenie la căsătorie, și ce pierduseră 
dispăruse pentru totdeauna. 

Odată, Charles îi va spune despre Vera, dar nu va fi același lucru 
ca și când i-ar fi spus înainte de căsătorie. Acel prim mariaj, tăcerea 
lui — toate astea trebuia să-l fi rănit profund. Totuși, era dator faţă 
de Josie să fie sincer și să-i povestească despre viaţa lui dinainte. 
Dacă i s-ar fi oferit pe jumătate, chiar și pe sfert, Josie s-ar fi 
mulţumit. Dar nici nu putea fi vorba despre așa ceva, căci Charles 
nu i se oferea deloc. Era ușor, mai ales pentru un bărbat ca Charles, 
să spună „te iubesc“, dacă ştia că nu va mai putea iubi niciodată. 
Din punctul lui de vedere, Josie era docilă, iubitoare și nu punea 
întrebări; trebuia să simtă că este iubită la rândul ei. Era posibil să 
fi simţit și că era la fel de capabilă ca orice soră medicală să fie 
flatată de atenţiile lui şi să se grăbească să se mărite cu un chirurg, 
indiferent de termeni, dar Charles ştia că ea considera că o 
căsătorie trebuia să se bazeze pe iubire. 

Poate că-i va spune în seara asta. Va fi o durere insuportabilă și 
va trece multă vreme până să se simtă din nou confortabil unul în 
prezenţa celuilalt. Dar trebuia să vină și clipa asta. 

Merseră încet și se opriră într-un loc de unde puteau vedea 
valea largă a Vilmarieului. Charles își odihni brațul pe umerii ei. 

— Nu e un loc rău să-ţi petreci câţiva ani, nu? Avem casa cu cea 
mai bună poziție din zonă și deja te-ai împrietenit cu câţiva din 
angajaţii spitalului. Ai încercat să conduci? 

— Încă nu, dar o voi face. N-am putea, tu şi cu mine, să facem un 
tur al insulei? 

— Sigur că putem. A fost ocupat cu demararea lucrărilor, dar în 
curând n-o să mai fie așa și Darnley va trebui să se descurce singur 
o zi pe săptămână, sau două după-amieze. Am acceptat să mă ocup 
de clinica de la Azilul St Joseph. Benoit o să alterneze cu mine — trebuie 
să vedem de ce boli suferă bătrânii de aici. După ce cântăresc 
situaţia, vei putea să mergi cu mine acolo; într-un astfel de loc, nu 
vor obiecta dacă mă vei ajuta puţin. 

— Mi-ar face mare plăcere, Charles. 

— Da, știu. E liniștit aici, nu? Hai să stăm puţin jos. 

Josie se aşeză și Charles se întinse alături, cu capul lipit de 
umărul ei. Marea, domolită de răcoarea serii, se spărgea seducător 
de stânci; odată cu briza, pluteau miresme îmbietoare de flori. 

Între ei se lăsă tăcere, nu una din cele liniștitoare pe care le 
avuseseră în Anglia. Josie se simţea încordată; mâna lui alunecă 
ușor pe antebraţul ei și degetele i se încleștară involuntar în pumn. 
Josie simţi un nod în gât. O făcea pe soţul drăgăstos și știa că nu va 
putea suporta nici măcar acest prim pas spre a face dragoste. Dacă 
s-ar comporta așa cum uneori arăta, ca un bărbat înfometat, l-ar urî 
pentru totdeauna. 

Stătea acolo încordată, simţindu-şi sudoarea rece. Nu avea nici 
o intenţie de a-i spune în seara asta despre prima femeie din viața 
lui; acum știa. Charles o vroia maleabilă, dulce și nerăbdătoare să 
cedeze, ca o soţie care ştie, extaziată, că este iubită. Dar Josie știa că 
n-o iubea. ÎL iubea pe Charles, și era dispusă să accepte să fie pe 
locul doi mai degrabă decât să trăiască fără el. Însă, indiferent ce 
altceva îndura, nu va putea niciodată să i de ofere până când nu era 
sincer cu ea. Trebuia să-i spună din proprie iniţiativă despre Vera. 
Nu se putea mulțumi cu nimic altceva. 

— N-ar trebui să stăm aici — e rouă, spuse ea arțăgos și sări în 
picioare. 

— Nu e chiar așa de umed, comentă el ușor sarcastic. Ai grijă 
acolo — nu te grăbi așa, o să aluneci. 

Josie simţi din nou mâna lui pe braţ, dar de data asta o strângea 
mai puternic și degetele îi presau pielea moale. Merse clătinându-se 
de-a lungul fâșiei de pământ, dar Charles nu-i dădu drumul, nici 
nu-i vorbi. Scânteia plăpândă de magie de la începutul serii 
dispăruse. 

Lampa fusese luată de pe terasă, lăsând-o în întuneric, cu 
excepţia unei lumini slabe din salon. Charles se opri în pragul ușii. 
Josie simţi cum strânsoarea devine brusc mai puternică. 

— Charles! Mă doare! 

— Josie, nu pot continua așa, şi nici tu nu poţi. Nu ești un copil 
şi cu siguranță nu sunt un băiețel. După cum suntem acum, nu vom 
fi niciodată apropiaţi în nici un sens, și ăsta e un viitor pe care nu-l 
pot tolera. Nu ne putem lamenta la infinit cu faptul că nu am fost 
suficient de intimi ca să ne căsătorim; stăm aici împreună de 
aproape trei săptămâni și suntem la fel de străini ca atunci când am 
sosit. Nu pot suporta asta! 

Respira repede și se uită la el cu ochi mari și întunecați. 

— Atunci, fă ceva în privința asta, mârâi ea. Ce aștepți de la 
mine... să construiesc singură puntea? 

— Mă aştept să fii înţelegătoare, dar nu ești. Mi-ai demonstrat în 
seara asta — şi de o mie de ori înainte — că vrei să continuăm de unde 
rămăsesem înainte să ne căsătorim. E imposibil, și în adâncul tău o știi 
prea bine. Acum suntem căsătoriți și suntem singuri sub același 
acoperiș. Dumnezeu știe că urăsc forța, dar poti înţelege altceva? Ochii 
lui străluceau acum foarte aproape de ai ei. N-am mai fost niciodată atât 
de furios pe o femeie. Nu ești o fetiță, Josie. Nu ești un copil! 

Capul îi căzu pe spate și gemu din cauza presiunii electrizante 
pe care o simţea pe coate. 

— Eşti un străin, rosti ea, cu buze palide. Pur și simplu, nu te cunosc. 

— Nici n-ai încercat. Ai ideea asta idioată că nu fac parte dintre 
muritori. Asta ai crezut că iubeşti... pe cineva puţin cam de pe altă 
lume, care a coborât aici ca să-ţi ceară să vii aici, la Ste Marie, ca 
să-i fii soţie? Ei bine, te-ai înșelat. Se poate să ne fi căsătorit prea 
devreme, poate chiar din motive greșite, dar ne-am căsătorit și 
trebuie să realizezi asta repede. Nu pot continua să trăiesc cu tine 
de parcă aș fi fratele tău! 

— Am... încercat să mă integrez. 

— Crezi că doar de atât e nevoie? Da, asta crezi. Adineauri mi-ai 
cerut să fac ceva să nu mai fim ca doi străini, și o să fac. În noaptea 
asta, n-o să te duci în camera ta, înţelegi? 

— Nu mă ameninţa, Charles — să nu faci asta niciodată, spuse ea 
tremurând violent. Trebuie să știi că ultimul lucru pe care mi-l 
doresc e să fii încordat și furios din cauza mea. Știu că nu poți da 
ce ai mai bun pentru munca ta dacă... 

Josie nu era sigură ce spusese, dar era conștientă că pentru 
Charles fusese ultima picătură. O trase cu putere în braţe, o sărută 
de parcă ar fi vrut să-i rănească fizic inima. 

Telefonul sună și se opri cu gura pe gâtul ei. Soneria insistă și 
Josie se simţi dintr-o dată liberă, încercând cu disperare să respire. 

— Da? Da, Darnley. Ei bine, pentru numele lui Dumnezeu, o să 
mai arate galben încă douăzeci și patru de ore. Da, desigur că sunt 
liber. Nu, știu că nu e nici o grabă, dar vin cu plăcere. 

Receptorul fu pus la loc în furcă. Fără să se întoarcă vreun pic 
în direcţia ei, Charles înspiră adânc și dispăru în noapte. 

Josie ajunse împleticindu-se în dormitorul ei. Multă vreme 
rămase pe un scaun, cu faţa ascunsă în palme, dar cel puţin reuși 
să plângă puţin. Nu-i ușura durerea; părea că nimic nu va reuși asta 
vreodată. 

A doua zi se trezi târziu şi se duse la cumpărături. Când se 
întoarse, Charles era acasă; purta un costum gri imaculat, părul 
negru era pieptănat riguros pe spate și trăsăturile îi erau absolut 
inexpresive. 

— De dimineaţă, am aflat că unchiul va sosi cu vaporul de prânz. 
Îşi aduce mașina și o va duce la St Malo. O să ia prânzul cu doctorii, 
la clinică, dar o să vină la noi la cină. 

— Înţeleg. Numai domnul John vine la cină? 

— În seara asta, da. Mâine vom avea nouă oaspeți. Unchiul vrea 
să vadă Spitalul General, așa că e posibil să rămână până la sfârșitul 
săptămânii. 

— Spune-mi ce vrei să fac în fiecare zi. 

Urmă o scurtă pauză. 

— În ultima vreme, n-ai purtat briliantul. Vreau să-l porţi mereu, 
cât timp e unchiul aici. 

— Foarte bine. Îţi aduce Berthe cafea? 

— Nu. Trebuie să mă întorc. Se opri, ca și cum ar fi formulat ceva 
în minte. Dar până la urmă, se hotărî să nu spună nimic. Ridică ușor 
din umeri și plecă. 

Josie oftă apăsat. Acum, știa ce sperase Charles pentru seara 
trecută. ÎI aștepta în curând pe John și sperase să-i arate bătrânului 
un mariaj complet, dacă nu unul în extaz. Dar lui Josie nu-i prea 
păsa de părerea domnului John despre căsnicia lor. Odată, în 
timpul șederii lui, va sta de vorbă cu el între patru ochi. Trebuia 
s-o ajute cumva. Trebuia! 


Capitolul 5 


Din clipa în care o întâlni pe Josie, domnul John fu glacial, 
retras și imparţial. Părul argintiu și gros, chipul frumos, umerii 
aroganti, mâinile albe și osoase, cu vene proeminente, vorbirea lui 
măsurată, toate erau la fel cum fuseseră în Anglia, în ziua nunții ei 
și în cele două zile dinaintea plecării lor. 

— Ce plăcut să te văd stabilită aici, draga mea. Exact ce i-ar fi 
putut spune oricărei femei care ar fi acceptat un mariaj de 
conveniență. Josie nu însemna nimic pentru el; fericirea ei nu 
conta prea mult. 

Acceptase deja abordarea lui rece și sterilă. La St Mark's 
cunoscuse și pe alții cu aceeași abordare, dar ei își dăduseră uşor 
drumul în faţa unei căni cu ceai. Domnul John nu putea, căci ăsta 
era: un bărbat care cunoștea atât de intim creierul uman, încât nu 
prea mai vedea altceva. 

Oh, zâmbea când vorbea despre populaţia bretonă de la Ste 
Marie; aruncă o privire plină de apreciere salonului și savură 
încântat bucatele pregătite; apoi își aprinse o ţigară și bău ușurat 

vin. Dar asta nu era decât o aparență; toată conversaţia lui se 
învârtea în jurul clinicii, al lucrurilor care încă lipseau acolo, cei doi 
pacienţi cu afecțiuni la creier pe care-i văzuse deja și pe care 
intenţiona să-i testeze dimineaţă. Pe Josie o trată ca pe o soră care 
trebuia să asiste, în timp ce el şi Charles consultă. 

Și continuă la nesfârșit. Spitalul General și enormele lui 
posibilităţi, marele păcat că echipa de chirurgi nu putea fi mai 
mare, necesitatea unui obstetrician. Josie spuse noapte bună la 
zece treizeci și amândoi bărbaţii îi răspunseră mecanic, cu toate că 
Charles îi deschise, la fel de mecanic, ușa. Orgoliul ei fusese 
aproape dărâmat. 

În seara următoare, spre ușurarea lui Josie, Phil veni primul, 
înainte chiar ca Charles să coboare. Phil se străduise din greu cu 
freza, prin urmare, părul lui avea o tentă verzuie din pricina 
pieptănatului excesiv. Cu toate astea, arăta bine în sacoul de seară, 
și unui tânăr i se ierta întotdeauna neîndemânarea, dacă se 
întâmpla să fie inteligent și bun. 

— De ce porţi negru în seara asta? 

— Din cauza soțiilor francezilor, toate vor fi în negru. Nu-ţi place? 

— Ba da — îţi scoate în evidenţă părul și pielea. Dar te face să 
arăţi slabă. Cred că eşti mai slabă decât Luce Greville. 

— Cum te înţelegi cu Luce? 

— N-am timp de ea, ridică el din umeri. Am fost pe plajă mai 
devreme. Era acolo cu un meridional. 

— Meridionalul e un francez foarte bogat, râse Josie. Luce are de 
gând să aibă o aventură cu el. 

— Dumnezeule! Ce fel de aventură? 

— N-aş putea spune, dar m-am gândit că ar trebui să știi, în caz 
că încă mai lucrezi la acea primă impresie pe care ţi-ai făcut-o în 
Anglia. Luce e o fată foarte drăguță, dar nu s-a săturat câtuși de 
puţin să fie singură. 

— N-o paşte nici un pericol din partea mea — nici prin gând 
nu-mi trece să-i cer să-și schimbe starea civilă, spuse Phil arțăgos. 
Cred că m-a vrăjit cu mersul ei de fotomodel. Dar ca femeie, mă 
dezgustă. 

— Acum, nu-ţi mai dorești o viaţă socială? 

— E mai puţin importantă. Mi-e foame — trebuie să așteptăm 
până ne strângem toți nouă? 

— Sper că nu. Cina e programată pentru ora opt, dar îndată ce 
vine Charles, poți să bei ceva și să servești aperitive. 

Curând sosiră și soţii Benoit și domnul John, apoi Maxtedii. 
Ultimii ajunseră cei doi Fabre; cu ei veni și Felice de Vorenne. 
Josie o privi şocată; într-o rochie mulată, bleumarin, 
mademoiselle de Vorenne era clasică și răpitor de frumoasă. 
Părul, pe care nu-l zăreai niciodată la spital, strălucea albăstrui, 
ochii erau căprui și profunzi și trăsăturile ei aveau o 
înfricoșătoare aură patriciană care o făcea să arate surprinzător de 
experimentată. În haine civile, ai fi crezut că are orice meserie, 
numai cea de soră medicală nu. 

— E minunată, nu-i așa? şopti în barbă Phil, de lângă Josie. N-ai 
ghici, atunci când poartă uniformă. 

Poate că nu frumuseţea aceea strălucitoare, dar femeia arăta 
bine și în uniformă. 

— Credeam că o să vină sora şefă, spuse Josie. 

— Nu, ea iese foarte rar. Mademoiselle îi ţine locul. 

— E încântătoare. Te întrebi cum a devenit o asemenea femeie 
soră. 

— În urmă cu doisprezece ani, a avut o relaţie. S-a îndreptat spre 
meseria asta ca să uite de ea, şi a rămas în domeniu. Am auzind-o 
spunându-i soțului tău. Nu trebuia să aud — s-a întâmplat să fiu în 
biroul alăturat și uşa era întredeschisă. 

Josie nu-l întrebă ce altceva mai auzise. Trebui s-o salute pe 
mademoiselle de Vorenne. Femeia era mai înaltă decât ea și părea 
foarte sigură pe sine. 

— Oh, bună seara, madame. Sunteţi bine, nu? Casa arată mai 
primitoare decât când am mai fost aici. Fără îndoială, sunteți o 
gospodină desăvârșită. 

— Mă străduiesc. Mă bucur mult să vă văd în seara asta. Doriţi să 
staţi aici? Vă aduc imediat ceva de băut. 

— Îmi aduce domnul. Josie observă că Phil dispăruse ca din 
pușcă spre masa cu băuturi. 

— Arătaţi uimitor de proaspătă, mademoiselle — nu numai în 
seara asta, ci întotdeauna. 

— Toţi trebuie să avem câte o ciudăţenie — nu credeţi? Surorile 
noastre de la spital sunt dispuse să lucreze cele douăsprece sau 
șaisprezece ore pe zi, atunci când e nevoie, dar asta e tot ce sunt: 
surori medicale. Și eu lucrez ore suplimentare, dar am nevoie de 
mai multă stimulare mentală decât ele. Când ele sunt gata de 
culcare, eu sunt încă plină de viaţă. Foarte rar dorm mai mult de 
patru ore pe noapte — nu am nevoie. 

— Sunteţi foarte norocoasă. 

— Într-adevăr. asta e ciudăţenia mea: am nevoie de foarte puţină 
odihnă și totuşi reușesc să arăt în formă tot timpul. 
Dumneavoastră, madame, păreţi mai degrabă obosită. 

— Nu sunt, vă asigur. 

— Poate că vă îngrijorează ceva. Insula asta trebuie să vă pară 
foarte ciudată, şi cred că v-aţi căsătorit doar cu două-trei zile înainte 
să veniţi aici. De fapt, n-aţi avut nici un mariaj. 

— Ce remarcă bizară, spuse Josie, iritată. 

— Am vrut să spun că trebuie să fiți mai tot timpul singură. 
Probabil că-l văd mai des decât dumneavoastră pe domnul Charles. 

Și Josie se gândise ocazional la asta. Charles aduse cocteiluri 
și-și trase un scaun lângă ele. Dar înainte ca el să se așeze, Josie se 
ridică și se scuză. Depărtându-se de el, îl auzi „Îţi place, Felice? E 
delicios. Berthe a noastră e o comoară!“. Așadar, în afara 
serviciului, se adresau unul celuilalt pe numele mic; franceza îi 
făcea să pară apropiaţi. Cu un gust amar, Josie se întrebă cât va mai 
dura până să înceapă să-și dorească s-o fi cunoscut pe Félice de 
Vorenne înainte să vină la Ste Marie căsătorit. 

Aproape pentru toată lumea fu o seară plăcută. Domnul John 
era în elementul lui cu ceilalți patru medici și, fireşte, dădu 
tonul petrecerii. Urmărindu-l, Josie decise că nu neapărat îi 
displăcea, cât o descuraja; avea senzaţia că puteai să vorbeşti ore 
în șir cu el fără să ajungi prea aproape de gândurile lui — dacă 
avea vreunele. Totuși, trebuia să încerce, cu toate că nu în seara 
asta. 

Oaspeţii plecară pe la unsprezece, însă domnișoara de Vorenne 
mai rămase puțin. Josie îi mulțumi Berthei că rămăsese atât de 
târziu s-o ajute și apoi le ură noapte bună. Pe coridor, ezită însă; nu 
putea s-o lase să plece pe domnișoara de Vorenne fără să-și ia 
rămas-bun. Așa că se întoarse în salon. 

Stând lângă ușa dinspre terasă și discutând cu Félice, Charles 
arăta înalt și autoritar. Se întoarse spre Josie. 

— A fost o seară istovitoare. Nu mai face nimic. 

— Vă deranjez? 

— Desigur că nu, draga mea. 

Asta fusese ca să păstreze aparențele, Charles se pricepea de 
minune la asta; și exersase toată seara. Josie zâmbi politicos. 

— Dacă discutaţi probleme de serviciu, poate aţi vrea o cafea... 

— Nu, nimic, mulțumesc, spuse mademoiselle. Trebuie să plec. 

— Te conduc până la tine, se oferi Charles. 

Asta şi așteptase Felice; Josie știa. Femeia nu avea un partener al 
ei și probabil, fiind atât de dedicată meseriei, nici nu-și dorea 
realmente unul. Dar trebuia să existe întodeauna un bărbat la care 
să poată apela pentru companie și pentru „stimulare mentală“, și 
acesta trebuia să fie doctor. Charles reprezenta idealul ei; un bărbat 
care cunoștea bine temperamentul francez și care în același timp 
era suficient de ne-francez încât să fie o provocare pentru ea. O 
femeie ca Félice de Vorenne putea să trăiască așa ani întregi, 
muncind din greu și apărând la ocazii asemenea unei tinere 
ducese, hrănindu-și permanent orgoliul dintr-o subtilă, dar pură, 
relaţie cu un medic însurat. 

— Oh, madame, tocmai mi-am amintit ceva. În salonul de femei, 
avem o pacientă internată pentru un tratament pentru nervi, O 
anume mademoiselle Solange Tessier. Cred că o cunoaşteţi. 

— N-am întâlnit-o niciodată, dar am auzit de ea. 

— Așa a spus. Sunteţi prietenă cu fratele ei. 

— Nu tocmai. Dacă vă amintiţi, am adus împreună o fetiţă la spital. 

— Ah, da. F6lice zâmbi și încuviință din cap. Era vrăjit de 
madame. După ce aţi plecat să-l căutați pe monsieur Demettre, s-a 
întors să mă întrebe unde locuiti. A trecut pe aici? 

— Da, răspunse scurt Josie. Chiar a doua zi. 

— Nu mi-ai spus, comentă Charles. 

— Erai ocupat, şi n-a fost decât o vizită de curtoazie. A adus un 
buchet de trandafiri roz pe care i l-am dus fetiţei la spital chiar în 
aceeași după-amiază. De atunci, n-a mai trecut pe aici. 

— Nu? păru nedumerită F6lice. Atunci, poate v-aţi întâlnit 
altundeva... Am înţeles de la doamna Tessier că fratele ei v-a văzut 
mai recent. Se pare că de fiecare dată când vă vede, vorbeşte mult 
după aceea despre dumneavoastră. Expresia poznașă nu i se 
potrivea deloc; lui Josie i se păru de-a dreptul grotescă. 

— Unde l-ai văzut pe tipul ăsta? interveni tăios Charles. 

— A venit pe plajă în ziua în care am fost cu Luce Greville. Nu 
putu să adauge că pe Armand îl interesa acum Luce, căci fata s-ar fi 
trezit deportată înainte chiar să-și fi intrat în mână la clinică. E doar 
un om care are prea mult timp liber. Dacă sora lui nu s-ar fi simţit 
rău, ar fi părăsit până acum insula. 

— Numai sora e de vină? şopti Felice și ridică din umeri. Soţia 
dumneavoastră e modestă, monsieur Demettre. Are osatura 
delicată și tenul deschis pe care mulți francezi le admiră. Aproape 
că vă invidiez, madame. 

Cuvântul „aproape“ transformă complimentul în insultă, dar 
Charles nu văzu lucrurile așa. Privirea lui verde poposi o clipă pe 
chipul lui Josie, dar se întunecă în secunda următoare. Era ca și 
cum toată viaţa lui privată ajunsese sub lupă și ura ce vedea. Pe 
Josie o duru. 

— Noapte bună, mademoiselle, spuse ea și se duse la culcare. 

Joi, domnul John Melbury efectuă prima lui operaţie în ultimele 
trei luni. Fu lungă și epuizantă atât pentru el, cât și pentru Charles 
și, în seara aceea, cinară în tăcere și domnul John plecă devreme. 
Decisese deja că sâmbătă dimineaţă va pleca la St Malo. De acolo, 
avea să conducă la Paris, Lyon și Marsilia; în fiecare oraș, firește, 
avea prieteni în breaslă. Josie se întreba dacă omul acesta făcuse 
vreodată vreo călătorie din pură plăcere. Sensibila lui soție 
muzician trebuia să fi ajuns să-și trăiască singură viața, alături de 
fiica ei, Vera. Vera, care se căsătorise cu Charles, vărul ei de gradul 
al doilea, din Canada. 

Până vineri dimineaţa, Josie crezu disperată că nu va avea șansa 
să discute cu domnul John înainte de plecare. Când venea la cină 
era imposibil, și totuși, cum putea să-l caute în timpul zilei? 
Petrecea atât de mult timp în amfiteatre, privind; sau în birourile 

medicilor, stând de vorbă. Nu putea să discute cu el acolo, oricum. 
Apoi, spre ușurarea ei, veni la ei pentru prânz. Charles nu putu să 
stea decât o jumătate de oră, dar bătrânul nu se grăbea. 

— În după-amiaza asta, o să mă odihnesc, Charles, și poate 
diseară o să examinăm pentru ultima dată cei doi pacienţi. Dacă voi 
putea să trec pe aici când mă întorc de la Marsilia, o voi face, dar 
ştiu că o să-i supraveghezi îndeaproape și că o să mă ţii la curent. 

— Faci prea multe, îi spuse Charles. Cât ești în sud, ia-ti câteva 
săptămâni libere la Nisa, departe de medici. O să te sun. 

— O să trag un pui de somn chiar aici, pe terasă. 

— Ai grijă să dormi. Eşti în stare să vorbești la nesfârșit cu Josie, 
aşadar cred că ar trebui să te informez că nu mai e soră medicală. 
Ei bine, somn ușor. 

După ce plecă Charles, Josie îi turnă domnului John încă o 
ceașcă de cafea. Era încordată, dar hotărâtă; o avea omul nevoie de 
odihnă, dar va trebui să aştepte puţin. Cumva, trebuia să deschidă 
subiectul care-i apăsa sufletul. Ca să se mai calmeze, își aprinse o 
țigară. Spre ușurarea ei, domnul John intră în vorbă cu ea. 

— Ai un inel foarte frumos, Josie, și foarte scump. 

— E de la Charles, desigur. L-aţi văzut în Anglia? 

— Doar când l-ai purtat, în ziua în care v-am condus la 
Southampton, deși a ajuns în apartamentul meu. Charles a trebuit 
să-l comande prin telefon, cred, și a fost adus la adresa mea. 

Cel puţin, asta era o uşurare. Nu că-și imaginase realmente că 
Charles era insensibil;, doar că trebuise să știe sigur. 

— E un inel de logodnă, dar Charles nu mi l-a putut da decât 
după ce ne-am căsătorit. Ne-am... căsătorit mult prea devreme. 

— Oh, nu știu. Majoritatea femeilor au în cap o mulţime de 
prostii romantice, dar nu și surorile medicale. Am o imensă 
încredere în ele și ca neveste; cele mai reușite căsnicii pe care le 
cunosc sunt între practicanţii profesiei noastre. 

— Dar acele mariaje n-au început ca a mea, domnule John. 

— O femeie înţeleaptă poate face faţă unui început brusc. Ești 
tânără, dar îl cunoşti pe Charles de aproape un an. Îmi dau seama 
că prietenia voastră a fost mai scurtă de atât și nu neapărat 
apropiată — că a trebuit să se însoare cu tine fără preliminariile 
obișnuite. Dar sunt sigur că ai fost mai mult decât conștientă de 
complimentul pe care ţi l-a făcut propunându-ţi o căsătorie 
imediată. De fapt, cred că ţi s-a părut foarte incitant. 

Cum făceai să ajungi la inima unui om de vârsta lui, care nu avea 
sentimente? Cuiva mai tânăr i se putea stârni furia sau 
compasiunea, dar domnul John era impenetrabil. 

— Aş vrea să stăm de vorbă serios, domnule John. 

— Cred că știu ce vrei să-mi spui. Încă nu i-ai dat lui Charles 
servieta pe care ţi-am lăsat-o. 

— Nu, nu i-am dat-o. 

— Ei bine, nu contează. Am spus că trebuie să aștepți până vă 
obișnuiți unul cu altul. Ai văzut conţinutul servietei și... 

— N-am deschis-o. 

— Uimitor! N-am făcut nici o stipulaţie, și aș fi crezut că, purtată 
de curiozitatea nativă feminină, ai analizat deja obiectele dinăuntru. 

— Orice ar fi ele, ţin de viaţa lui Charles dianinte de a mă 
cunoaște. Prefer să nu mă uit la ele, decât dacă vrea el. 

— Cum poate să vrea, dacă nu știe că le ai? 

— Aș vrea să-i dați dumneavoastră servieta, înainte să plecaţi. 

— Lucrurile din servietă nu sunt foarte importante și, așa cum 
spui, aparţin vieţii lui Charles dinainte să te cunoască. E o 
întâmplare că se află în proprietatea lor și din cauza asta, nici eu, 
nici tu nu ne putem descotorosi de ele. Lasă servieta acolo unde 
este până când simţi că i-o poţi da. 

— Am un motiv anume pentru care vreau să o aibă cât mai curând. 

— Atunci, dă-i-o, spuse domnul John, glacial. E în mâinile tale. 
Desigur, o soție e mai apropiată de soțul ei decât un unchi. 

— Mă puneţi într-o situație foarte dificilă, dar nu vă pot lăsa să 
plecaţi fără să vă spun cum stau lucrurile. Domnule John... nu 
ştiam că Charles a mai fost căsătorit până nu mi-aţi spus, în ziua 
nunţii. 

În sfârșit, bătrânul reacţionă cu oarecare naturaleţe. Lăsă jos 
tigara, își masă bărbia şi îi aruncă o privire scurtă, perplexă, poate 
chiar ciudată. 

— Nu ştiam. Nu seamănă deloc cu ce știu despre Charles. De ce 
nu ti-ar spune ceva atât de simplu? A fost căsătorit șase luni cu fiica 
mea, ea a murit, și timp de doi ani n-a mai dorit să se însoare. I-a 
plăcut compania ta — chiar mi-a spus că i-ai făcut bine — și postul 
ăsta cerea un om căsătorit. Ce putea fi mai firesc decât să-ţi spună 
despre prima lui căsătorie și să te ceară de soţie? 

— Doar că... nu mi-a spus. A fost un șoc să aflu de la 
dumneavoastră. 

— Într-adevăr, îmi pare rău. Când am vorbit cu tine, intenția mea 
a fost să... închei episodul acela din viaţa lui Charles. Ştiam că 
Charles are prea mult bun-simt să-ți spună detaliile primului 
mariaj, dar exista întotdeauna șansa să le afli de la altcineva. Așa că 
ti-am spus eu însumi... că Vera era fiica mea. Realmente regret că 
ti-am dat știrea atât de brutal, dar acum te-ai obişnuit cu ideea, nu? 
Nu are nici o importanță, nu? 

— Dar nu vă daţi seama? Charles crede că nu știu nimic. 

— Mă bucur. 

— Vă bucurati? 

— Da, foarte mult. Nu mi-ar plăcea să știe că ţi-am spus ceva atât 
de important, deși n-a bănuit niciodată. Eşti foarte discretă, Josie. 

— Nu din discreţie am tăcut, vă asigur. Doar că n-am văzut cum 
ne-am putea iubi vreodată și cum am putea avea încredere unul în 
celălalt, dacă l-aș forța să-mi spună. Nu pot să-l întreb, pentru că e 
vital pentru relaţia noastră să-mi spună din proprie iniţiativă! În 
cazul acesta, discreţia nu înseamnă nimic pentru mine. Vreau 
dragostea și încrederea lui, nu numai respectul pentru integritatea 
mea! 

— Un sentiment admirabil, draga mea, spuse domnul John. Ai 
absolută dreptate. Charles trebuie să-ţi spună singur. Între timp, 
ştii, şi asta o să te ajute să-l întelegi. N-o să aștepți prea multe de la 
un bărbat care s-a dăruit într-atât primei soții. 

Omul acela era un monstru. Josie realiză disperată că domnul 
John nu știa că fiecare cuvânt pe care-l rostește e un cutit înfipt în 
inima ei. Pur și simplu, nu putea renunța la ideea că Josie fusese 
la fel de conștientă de natura mariajului, ca și Charles. Și era puţin 
probabil să-l convingă vreodată cineva că se îndrăgostise 
nebunește de Charles Demettre, aproape din prima zi în care îl 
văzuse. 

— Cum de v-aţi căsătorit cu o femeie care nu era soră medicală, 
domnule John? 

— E nevoie de foarte mulţi bani să te specializezi, cum am făcut 
eu, în cele mai complicate operaţii pe creier, și cum eram foarte 
tânăr, nu aveam o situaţie financiară prea strălucită. 

— Aşadar, v-aţi căsătorit pentru bani? 

— M-am căsătorit pentru profesie. Tineam foarte mult la soţia 
mea, și per ansamblu, faptul că n-aveam prea multe în comun, n-a 
făcut cine știe ce diferenţă. Avea muzica ei și pe fiica noastră. Dacă 
am fi avut un fiu... cine știe? 

— Așadar, v-aţi neglijat și fiica? 

Bătrânul păru mai degrabă amuzat decât ofensat. 

— Realmente, ești foarte tânără, Josie... suficient de tânără încât 
să pui totul la inimă, chiar și necazurile celor pe care nu-i vei 
cunoaște niciodată. Fiica mea era frumoasă şi talentată — sensibilă, 
ca mama ei. Din nefericire, a murit foarte tânără, şi moartea ei a 
grăbit sfârşitul mamei ei. Crezi că ar trebui să-mi doresc să le am 
inapoi? 

— Cred că ar trebui să le plângeți puţin. Aţi avut o familie și 
acum nu mai aveţi. 

Zâmbetul îi pieri, dar tonul abia dacă i se schimbă. 

— Le-am plâns, dar pentru mine, moartea este definitivă. Charles 
e tot ce mi-a mai rămas acum — viitorul, fericirea lui. De asta vreau 
să fac tot ce pot ca să fie mulțumit. După ce va termina aici, la 
Spitalul General, va face un drum lung. 

— Şi doar asta vă interesează? 

— Mă tem că da. Poate că am văzut prea multe emoţii umane ca 
să mai pot înțelege o femeie tânără ca tine. Emoţiile îmi fac greață. 

Ei bine, măcar exista ceva care-l scotea din minţi. Josie stinse 
tigara pe care o abandonase în scrumieră și se lăsă pe spătarul 
scaunului. Nu vroia să mai continue cu asta, dar era singura ei şansă 
de a obţine adevărul. Îi privi profilul; fără îndoială, odată avusese o 
frumuseţe sculpturală și era lesne de crezut că o tânără bogată îl 
găsise fatal de atrăgător. Poate că în zilele acelea îndepărtate, fusese 
capabil chiar și să iubească. 

— Sper că n-o să vă supăr dacă insist, domnule John. Înseamnă 
totul pentru mine, şi sunteți singura persoană care poate vorbi 
despre asta. 

— Ai dreptul să te aștepți să cooperez. Dar nu pot face pentru 
tine lucrurile pe care ar trebui să le faci singură. 

— N-o să vă cer asta. Un singur lucru trebuie să-mi clarific. 
Domnule John... cum a murit fiica dumneavoastră? 

Văzu cum fălcile i se încleștează slab, în timp ce-și întoarse 
privirea spre grădină. Dar îi răspunse fără să ezite. 

— A fost supărată în legătură cu ceva, într-o zi a devenit foarte 
nervoasă și i s-a dat un sedativ; n-a mai putut fi trezită din coma în 
care a intrat. 

Degetele lui Josie erau strânse atât de tare încât pielea dintre ele 
stătea să se crape. 

— Aţi fost... satisfăcut? 

— Că moartea ei a fost inevitabilă? Da. Eram în America la vremea 
aceea, iar soţia mea își luase o săptămână de odihnă într-un azil. 

— Așadar, fiica dumneavoastră era în grija lui Charles? 

— Fierște, s-a ocupat Charles, dar avea propria servitoare și un 
medic de familie. Locuiau în casa din Londra, împreună cu noi, din 
ziua în care s-au căsătorit. Am venit acasă, dar a fost prea târziu. 

— N-a fost nici o anchetă? 

— Nu a fost nevoie, răspunse el rece. Vera era temperamentală, 
la fel ca soţia mea. Avea nevoie de sedativul acela. 

— Nu era bogată... cum a fost și soția dumneavoastră? 

— Ba da, dar Charles nu s-a căsătorit cu ea pentru bani; și nu din 
motivul ăsta... se opri brusc. Nu te privește, Josie. Existenţa unui 
mariaj anterior, da, și mai devreme sau mai târziu tu și Charles va 
trebui să înfruntaţi situaţia. Dar te previn, dacă îl acuzi pe Charles 
CĂ și-a ucis soţia, propria ta căsnicie se va încheia exact în clipa 
aceea! E un lucru pe care n-o să-l discute cu tine niciodată. Și dacă 
vei sugera vreodată cuiva cea mai mică suspiciune... 

Bătrânul se ridică, într-o furie rece și nemiloasă. Faţa îi devenise 
puţin cenușie. Josie se ridică și ea. 

— Credeţi că aș sta aici dacă aș crede că Charles e capabil să 
omoare pe cineva, ca să nu mai vorbim de propria soţie? Vreau să 
aflu adevărul ca să pot înțelege și ca să-mi fie mai ușor să aştept. 

— Cum ai aflat despre asta? 

— Am primit o scrisoare de la soţia unuia din doctorii mai în 
vârstă. 

— Plină de zvonuri, presupun! Ei bine, uită-le, fata mea. 
Zvonurile n-au nici o bază, sunt aberaţiile unui scandalagiu căruia 
i-ar plăcea să vadă cum chirurgi de top ajung pe prima pagină a 
ziarelor de ştiri senzaţionale. Medicul fiicei mele a fost mulţumit că 
nu i s-a dat o supradoză; a fost doar una din acele întâmplări 
nefericite care pot avea repercusiuni dacă au loc în cercuri ca al 
nostru. Să nu sufli vreodată vreo vorbă despre asta... nimănui! 

— Foarte bine. Tremura prea tare să mai rămână acolo, cu el. O 
să vă las să vă odihniti. 

— O clipă, doar. Ai fost mai înțeleaptă decât crezi că ai așteptat 
ca Charles să facă primul pas. Vreau cuvântul tău că vei lăsa 
lucrurile așa cum sunt până când decide el să le schimbe. 

— ÎI aveţi. Puteţi fi sigur că nu voi deschide niciodată discuţia cu 
el. Va trebui să facă primul pas. 

Străbătu orbește grădina și porni pe limba de pământ dinspre 
mare. Minute în șir, creierul îi fu o ceaţă în care forme întunecate 
se ciocneau și se evitau. Chiar și să încerce să gândească însemna 
să le forțeze să intre într-o aglomerare de fantome; nu era nici o 
restricţie tangibilă, dar o pânză oribilă de păianjen învăluia 
înșelătoare totul. Josie alunecă pe iarbă și se sprijini de o stâncă a 
cărei duritate o făcu să simtă că ea însăși era o vedenie. Cerul 
mohorât pe jumătate o binecuvânta, pe jumătate o ameninţa. 

Ce mister învăluia moartea Verei? Cu siguranţă, avea legătură cu 
Charles și n-ar face faţă unei anchete amănunțite. Acum, Josie 
înțelegea că se agăţase prea mult de speranţa că domnul John o va 
ajuta să rezolve lucururile între ea și Charles. Bătrânul nu avea nici 
o intenţie s-o ajute, pentru că asta ar însemna să redeschidă răni 

vechi și în sufletul lui, și-n al lui Charles; și domnul John avea 
realmente răni — chipul acela care se înnegrise brusc i-o dovedise. 
Dar pentru el meseria era religie; nu credea decât în viața de 
muritor — pentru el, soţia și fiica lui dispăruseră pentru totdeauna, 
în vreme ce Charles, speranţa lui la posteritate, rămăsese. Nu vroia 
ca nimic să-i zdruncine speranţa aceasta. 

Josie se străduise din greu să poată accepta faptul că Charles 
iubise o dată și nu mai putea să iubească din nou pe de-a-ntregul. 
Încercase să se convingă că o compătimea pe fosta lui soție, că nu 
există gelozie, invidie sau regret usturător, că Josie Gilmore nu 
fusese singura femeie din viaţa lui. Și făcuse tot ce-i stătuse în 
putință să creadă că într-o zi Charles o va duce într-un loc liniștit, 
poate va sta cu capul aproape de inima ei, și se va descărca de toate 
angoasele şi suferințele pe care acum le păstra cu atâta sfințenie 
încât cu greu îţi dădeai seama că existau. 

Dar viaţa nu avea să fie atât de uşoară. Devenea din ce în ce 
mai evident că n-o va menţiona niciodată pe Vera. Se rupsese 
definitiv de oamenii care-l cunoscuseră în vremurile acelea și 
începuse o nouă viață, în care Vera, oricât de mult însemnase 
pentru el, nu avea loc. Hotărâse că el și Josie vor trăi cumva în 
linişte, dacă nu în extaz. Făcea cea mai solicitantă meserie din 
lume și, cu puţină ușurare acasă, putea fi fericit. Şi nici prin gând 
nu-i trecea că Josie putea să afle detaliile trecutului lui, că domnul 
John păstrase o servietă plină cu amintiri pe care i-o încredințase 
lui Josie, sau că soţia unui doctor de departe i-ar putea dezvălui 
zvonurile. 

Josie își ascunse faţa în palme. Secătuită și dezarmată, se întinse 
pe iarbă, gândindu-se neajutorată până când adormi. Se trezi brusc, 
în faţa unui chip întunecat și umezit de ploaie, care o privea 
consternat. 

— Dumnezeule, Josie, ce loc de dormit! Eşti udă până la piele. 
Plouă de mai bine de-o oră! 

— Îmi pare rău, Charles, răspunse ea mecanic. Cât e ceasul? 

— Puțin după șase. Acum vino... o să faci pneumonie! 

— Nu pot să mă mișc repede, am înțepenit. Te rog, nu... 

Charles o ridică în braţe. 

— Te rog, pune-mă jos, Charles. Dacă merg, o să mă dezmorţesc. 
Îmi pare îngrozitor de rău că te-am făcut să te îngrijorezi. 

O lăsă jos, dar își păstră braţul pe umerii ei, ca s-o grăbească. 
Când ajunseră acasă, o duse în camera ei și de duse să umple cada. 
Josie se dezbrăcă și-și puse un halat. 

— Fă o baie cât de fierbinte suporti și apoi du-te direct în pat. O 
să trec mai târziu să te văd. 

Pe Josie n-o deranja să se culce imediat, nu vroia să-l mai vadă 
o dată pe domnul John în seara aceea. Și se întâmplă că domnul 
John nu veni la cină. După ce-i dădu puţin whisky, lapte cald și 
câteva pastile, Charles se așeză pe marginea patului ei şi-i strecură 
termometrul între buze. 

— Stai la căldură, îi spuse el după ce se uită la termometru. N-ar 
trebui să existe urmări, dar oricum e bine să luăm măsuri de 
precauţie. Se uită la mâna ei care se odihnea aproape de a lui. De 
ce ai plecat așa? 

— Se întâmplă adesea să ies singură. 

— Dar nu la Capul Blanc, să dormi. 

— Presupun că sunetul mării m-a adormit. În ultimele nopţi 
m-am culcat destul de târziu. 

— În seara asta o să fie liniște aici. Mă duc să iau cina la un 
restaurant cu unchiul. Pleacă mânie dimineaţă cu vaporul de opt, 
așa că n-o să-l mai vezi. 

— Ia-ţi rămas-bun şi pentru mine, spuse ea politicos. 

— Nu-l placi, nu? 

— Nu prea. 

— Inspiră mai mult respect decât afecțiune. A făcut multe pentru 
mine, într-un fel sau altul. 

Nu avea ce să-i răspundă la asta, așadar Josie rămase tăcută. 
Charles își mușcă gânditor buza. Josie putea să vadă umezeala care 
încă-i strălucea în păr, şuvițele negre care-i cădeau în timp ce stătea 
aplecat deasupra ei. 

— Încep să-mi dau seama cât de îngrozitor de nedrept am fost 
cu tine. Dacă uneori m-am purtat ca un sălbatic, a fost pentru că am 
aşteptat prea mult de la tine. Schimbarea a fost realmente 
copleșitoare pentru tine — mi-am dat seama săptămâna asta. Vru să 
schiţeze un zâmbet, dar nu reuși. Cu toate că toţi oamenii ăștia sunt 
prieteni, încă te mai simţi ca o soră printre doctori. Așa că nu e de 
mirare că te-a șocat profund să afli că distantul Charles Demettre ar 
putea simți dorinţă faţă de o femeie. Poate că nu crezi, Josie, dar am 
învăţat câte ceva de la tine. Acum, simt că pot avea răbdare, cu toate 
că nu sunt deloc sigur că o să dureze. Sper că da... atât câte 
nevoie. O privi în ochi. Doar să nu mă pui prea mult la încercare, 
iubito. N-aș fi om, dacă n-aș avea o verigă slabă într-un loc vital. Se 
aplecă și o sărută pe colțul gurii; păru să nu observe că tremura. 
Mănâncă ceva și citeşte ceva ușor până adormi. Noapte bună. 


Capitolul 6 


Când Josie îl revăzu, dispoziţia lui Charles se schimbase. Nu mai 
zâmbea, era retras și preocupat. Phil Darnley spuse că pacientul 
care fusese operat pe creier avusese o decompensare la numai o 
oră după plecarea domnului John, dar încă existau șanse să-și 
revină. Charles fu pe fugă toată ziua, nu putea să stea departe de 
spital. 

După-amiază, Luce Greville veni la vilă. 

— Bună. E prea frig pentru o baie în mare, dar mă gândeam că 
poate facem o plimbare, dacă e liberă mașina. I-am promis soțului 
tău că o să te învăţ să conduci bine și, cu el, am impresia că 
promisiunile sunt sfinte. Trebuie să fie liniștitor pentru tine, draga 
mea Jo. Dacă a jurat să te iubească și să te preţuiască, o va face, 
orice intemperii aţi întâmpina. 

— Maşina e liberă, spuse Josie, ignorând restul. 

Mai întâi se duseră la Vilmarie pentru benzină. Rezervorul fu 
umplut, Josie semnă cecul și porniră la drum, spre coastă, la vest 
de Spitalul General. Era un drum pe care Josie nu mai călătorise 
niciodată. 

— Am fost aici duminica trecută, cu Con, spuse Luce. E un golf 
foarte drăguţ, dar o să fie aglomerat toată vara. De ce tuturor le plac 
insulele? 

— Sunt agreabile — îţi dau senzaţia că evadezi. Ar trebui să 
conduc eu? 

— Oprim la golf și schimbăm locurile. Mașina soţului tău prinde 
o viteză inimaginabilă. 

— Ciudat, dar întotdeauna am simțit că e o legătură cu St Mark's. 
Charles a cumpărat-o când a venit prima dată acolo. 

— Şi v-aţi giugiulit pe locul din spate? Sau e o întrebare 
necuviincioasă? 

— Oricum, e inacceptabilă. Asta e golful? 

Opriră lângă plajă. Câţiva oameni se aflau deja acolo și câteva 
capete se zăreau printre valuri. 

— Uite-l pe Phil, spuse Josie. Probabil că face o baie. Mergem 
la el? 

— Doamne, nu! L-am văzut destul pe neghiobul ăsta pe ziua de 
azi! A venit azi la cercetare cu un bol plin cu așchii de oase și se 
aștepta să mă uit numaidecât la ele. 

— Şi te-ai uitat? 

— A trebuit... și el ştia. A stat acolo și s-a zgâit la mine. 

— De ce să nu aibă momentul lui de glorie? Phil e de treabă. 
Nu-mi dau seama de ce nu-ti place... 

— Pur și simplu nu-mi plac doctorii. 

— Asta e o blasfemie! 

— Doar în rândul surorilor medicale. Slavă domnului, sunt 
independentă. 

— Atât de independentă încât nu-ţi place nimeni. 

— E mai bine decât să fii preșul tuturor doctorilor blestemaţi. 
Pentru tine e ușor — ești genul, și oricum ai pus mâna pe un 

exemplar puternic, cu aromă exotică. Phil Darnley a venit direct 
din șopronul de la Devonshire; până și părul îi seamănă a o movilă 
de paie. 

— Eşti foarte nedreaptă cu el. E bun în meseria lui și cred că 
şi-a îmbunătăţit şi alte aspecte de când a venit aici. Nu-l mai lași 
fără grai, ceea ce e un semn bun. 

— Asta ţi-a spus — că prima oară când m-a văzut l-am lăsat fără 
grai? Nu e adevărat — a vorbit chiar prea mult. Chiar dacă mi-ar 
plăcea, n-aș vrea să-l cunosc mai bine. O dată ce te legi de un 
doctor, rămâi blocată cu el pentru totdeauna. 

— Se poate să fii prietenoasă fără să-ți ipotechezi viitorul. 

— Crezi? Luce o privi tolerant. Mă tem că ştiu mai bine, draga 
mea. Când o să devin prea prietenoasă cu un bărbat, să știi că vreau 
să mă căsătoresc cu el. Vrei să schimbăm locurile, acum? 

Coborâră amândouă, dar se opriră pe marginea stâncii scunde, 
privind la grupurile de pe plajă. 

— Uite-l pe Phil, spuse Josie. Și-a găsit deja două însoţitoare în 
bikini. 

— Probabil că le place umorul lui englezesc, strânse din buze 
Luce. Ce caută aici, oricum? Dacă soţul tău e de serviciu, cu 
siguranță și aghiotantul lui ar trebui să fie la datorie. 

— Probabil că Phil intră de la cinci. 

Deși era destul de departe de ele, Phil își ridică privirea și le 
văzu. După o clipă de nesiguranță, ridică o mână și Josie îi răspunse 
la salut. Dar asta fu tot. Phil și cele două prietene ale lui se alăturară 
unui grup, aprinzându-și ţigări, Luce urcă în mașină, iar Josie la 
volan. 

— Marea e rece, spuse Luce, dar unde nu-i cap... Să mergem. 
Îndrăznesc să cred că ştii vitezele. Trebuie schimbate ușor. 

Era mai ușor decât anticipase Josie. 

— Nu te descurci rău deloc, dar ar trebui să fii mai relaxată. 
Nu-i lua în seamă pe cei care-ţi spun să ţii volanul așa sau așa, să 
stai într-un fel anume când iei o curbă sau să iei imediat piciorul de 
pe acceleraţie când schimbi viteza. Condu cum ţi se pare mai 
relaxant; așa, poţi fi mai atentă la drum și la trafic. 

Pentru că era o zi plictisitoare, drumurile nu erau aglomerate și 
lui Josie îi plăcu senzaţia de putere în mâinile ei. Va obţine un 
permis de conducere la Vilmarie și nu-i va spune lui Charles până 
nu-i va putea arăta. 

— O să mă duc la St Malo să-mi închiriez o mașină pentru 
weekendurile libere; așa, o să pot să mă duc pe continent de câte 
ori am chef. 

— Aici nu te simţi stabilită? 

— Tu te-ai simţi, dacă ai fi singură și atât de aproape de Franţa? 

— Cred că da, o vreme. Vor fi câteva weekenduri lungi și la anul 
vei avea trei săptămâni de concediu. Ai spus că vei privi experiența 
de aici ca pe o vacanţă de vară în care faci practică. 

— Atunci nu știam că o să-mi placă cineva. Josie, trebuie să-l văd 
pe Armand. Încerc să nu mă duc pe plaja aceea, dar nici un folos. 
M-am și plimbat pe acolo pe jos de câteva ori săptămâna asta... și 
n-a trebuit să fac cale întoarsă. Întotdeauna m-a adus acasă și a fost 
foarte fermecător. Într-o zi, m-am dus la vilă, la ceai. 

— Ei bine, nu-i nimic rău în asta. Sau a fost? 

Luce scutură repede din cap. 

— Sora lui era acasă, dar nu m-a mai invitat de atunci, pentru că 
ea e în spital pentru un tratament de câteva săptămâni. Dacă mă 
duc singură acolo, o să-și dea seama că încerc să-l cuceresc. Așa e, 
dar nu vreau să fie prea evident. Hai acum cu mine, Josie. 

— Dumnezeule, nu! 

— Suntem împreună, iar tu eşti căsătorită. În plus, vreau să fiu 
sigură că am o șansă. Vreau să știu dacă încă mai preferă blondele. 

— Luce, te porți ca un copil. Nu m-aș fi aşteptat din partea ta. 

— Nici eu, acum câteva luni, dar uite-mă. Dacă se va putea, mă 
voi căsători cu Armand Tessier. 

Fără nici un cuvânt în plus, apăsă pe frână și apoi de claxon. 
Armand apăru, la fel de elegant ca întotdeauna. Veni lângă mașină, 
zâmbind larg, îi deschise portiera lui Luce, însă privi la Josie. 

— Ce onoare, doamnele mele! N-o merit, dar vă sunt 
recunoscător. Vă rog... permiteţi-mi să vă ofer câte o răcoritoare. 

— Nu, mulțumesc, spuse Josie, și n-o să cobor, dacă nu vă 
deranjează. 

Dar Luce cobori, mâna zăbovindu-i ca din întâmplare în cea 
care-i fusese oferită ca ajutor. 

— Am condus toată după-amiaza, spuse ea. Poate crezi că e 
imposibil la Ste Marie, Armand, dar am reușit. Sora ta e acasă azi, 
am impresia. Am venit să văd cum se simte. 

— Dar nu, s-a internat abia miercurea trecută... nu-ţi amintești? 
Stă cincisprezece zile acolo. 

— Iar eu am uitat, spuse Luce, clătinând din cap cu indulgență. 
Fi bine, va trebui să mă duc s-o vizitez acolo, nu? Tot plictisitoare ţi 
se pare viaţa? 

— Îngrozitor. Am vecini de vârsta a doua care mă invită la cină şi 
la jocuri de cărți, dar ne despărțim devreme, mult înainte să mă 
simt obosit. Curând, voi ajunge să bântui barurile din Vilmarie! 

— Asta aș face, dacă aș fi bărbat. De fapt, tot încerc să-l conving 
pe cumnatul meu să mă ducă acolo într-o seară. Poate reușesc, dar 
nu-mi pot imagina ceva mai sortit eșecului decât o experiență nouă 
și incitantă, alături de un însoțitor reticent. N-ai putea să vii cu 
mine? 

— Aș fi fericit să te însoțesc, domnişoară. Mi-ai face un serviciu 
să mă salvezi de la propria și plictisitoarea-mi companie. 

— Ei bine, odată, poate într-o duminică, atunci când viața e mai 
tumultuoasă. Mâine o s-o vizitezi pe sora ta... transmite-i salutările 
mele. Trebuie să mergem. 

— Nu încă, vă rog, imploră el. Aţi venit ca o gură de aer proaspăt, 
doar ca să mă amăgiţi. Sunteţi bine, madame Demettre? 

— Da, mulţumesc. 

— Speram să ne reîntâlnim, dar tratamentul surorii mele mi-a 
stricat planurile. 

— Planurile? 

— O mică petrecere la cină. Domnul Demettre și dumneavoastră, 
domnișoara Greville și câţiva alții. Mă tem că acum e imposibil, 
doar dacă... v-ar face plăcere să fiţi oaspeţii mei la un restaurant 
din Vilmarie... E sezonul turisitic şi au deschis acum un cabaret. 

— Cred că nu, domnule, dar vă mulțumim pentru invitaţie, 
spuse Josie. Cred că domnișoara Greville e singura dintre noi căreia 
i-ar plăcea așa ceva. 

— Eşti liberă în seara asta, domnișoară? Mi-ar face cea mai mare 
plăcere să te scot la cină în oraș și să dansăm puțin. 

Luce o făcu puţin pe dificila și porni cu viteză din parcare, ca și 
cum ar fi avut o mulţime de lucruri importante la care să se 
gândească, în afară de Armand Tessier. Când ajunse pe șosea, 
încetini totuși. 

— Ei bine, mulțumesc, spuse fără să zâmbească. N-am decăzut 
niciodată în halul ăsta, dar sunt recunoscătoare. Vezi tu, Armand va 
pleca îndată ce sora lui se va externa. Câteodată, trebuie să mai și 
lucreze. Așa că trebuie să mă mișc repede. Astăzi, nu cred că s-a 
uitat mai mult la tine decât la mine, așa că într-o săptămână o să fim 
pe picior de egalitate. Încă o săptămână și o să te detronez. 

— Cred că vorbeşti serios, spuse Josie cu sobrietate. Chiar crezi 
că are vreun folos să fortezi lucrurile? 

— Ştii altă modalitate prin care să obţin ce vreau? Eşti naivă, 
Josie. Nu știi jumătate din lucrurile care se petrec în lume. Pun 
pariu că şi cele mai bune glume de la spitalul din Anglia te-au lăsat 
indiferentă, și pot să pariez și că nu ești nici măcar la jumătatea 
drumului spre a-ţi cunoaște soțul. Asta e adevărată inocentă, și într-un 
fel, ești norocoasă că ești așa. Odată dispărută, nu există substitut. 
Mie mi-a lipsit de la bun început și bărbaţii știu, din instinct. De 
aceea, Phil Darnley a fost atras de mine la început și s-a retras după 
ce m-a cunoscut mai bine. Armand e un bărbat mult mai 
experimentat decât chirurgul tinerel, și și-a dat seama ce fire am de 
cum m-a văzut. Ei bine, nu mă deranjează; doar că nu vreau să 
tânjească atât după inocentă, încât să fie orb în faţa maturității de 
sub nasul lui. Înţelegi? 

— Încerc. Crezi că sentimentele tale pentru el sunt adevărate? 

— N-am mai simţit niciodată așa ceva, deci asta trebuie să fie. Îi 
plac multe lucruri la englezi... mi-a spus. Am de gând să-l fac să-i 
placă totul la un anume produs englezesc. Zâmbi cu amărăciune. 
Te şochez, nu-i așa? 

— Nu, nu mă sperii atât de repede, dar în unele privinţe sunt 
puțin cam de modă veche. Dacă m-aș îndrăgosti de un bărbat ca 
Armand Tessier, cred că aș sta departe de el, nu l-aș vâna. 

— Dar așa ai face cu orice bărbat. 

— Da, dar cu unul ca Armand, aș fi teribil de atentă. Nu că mi-ar 
părea un bădăran sau un crai, dar e foarte atrăgător și se îmbracă 
bine... 

— Nu-l poţi învinui pentru asta! 

— Nu, dar hainele îl ajută să arate întotdeauna perfect. Așa că 
ştie cât de atrăgător e și ce efect are asupra femeilor. 

— Nu-mi spune că are un efect și asupra ta, draga mea! 

— Oi fi căsătorită, dar nu sunt de lemn. 

— Ca soțul tău, spuse Luce laconic. Nici el nu e de lemn. 

— Ce vrea să însemne asta? Josie simţi un nerv tresărind în gât. 

— Nimic. Nu-mi imaginez că există cineva mai puţin probabil să 
compromită femeile decât domnul Demettre. Dar trebuie să 
recunoști că mademoiselle de Vorenne e o priveliște atrăgătoare și 
intimidantă. E neobișnuit de înaltă pentru o franţuzoaică și cred 
că-i dă o mare satisfacţie să fie văzută discutând cu importantul tău 
soț. E un mod de a te pune pe liber; personal, prefer metodele mai 
pământene. 

Ajunseră la spital și Josie îi spuse, mai degrabă recunoscătoare: 

— Poţi să iei mașina până la tine, Luce, și o iau eu mai târziu. O 
să mă descurc. 

— Desigur. Spune-i din partea mea lui Charles că nu mai ai 
nevoie de lecţii. Ei bine, a fost o după-amiază foarte plăcută, Jo. Și 
mulțumesc... pentru tot. 

ÎL găsi pe Charles în biroul lui, scriind un raport pentru domnul 
John. Josie aşteptă în tăcere să termine, după care Charles o duse 
să vadă pacientul operat pe creier. Apoi plecară împreună acasă. 

— Ia loc și îți aduc ceva de băut. Whisky cu apă plată? 

— Unul mic. Pune-ţi și tu unul. 

— Cred că o să beau un sherry. 

Charles se sprijini de spătarul scaunului și bău încet. 

— Viaţa e destul de plictisitoare pentru tine, Josie. Aș vrea să pot 
face ceva în privinţa asta. 

— Dumnezeule, nu adăuga amuzamentul meu la grijile tale 
cotidiene! Mă descurc. După-amiază am ieșit cu Luce... am condus 
o bucată bună din drum. 

— Bine. Poate ieșim mâine. 

— Vei fi mai liber, acum că domnul John a plecat. Intenţionează 
realmente să mai treacă pe aici la întoarcere? 

— A zis că nu. Era supărat de dimineaţă, când a plecat. 

— Da? Se uită curioasă la chipul lui puternic, pe jumătate întors 
dinspre ea. Am voie să știu de ce? 

— Poate a fost o reacţie la operaţie; îmbătrânește, știi? Ieri, când 
l-am lăsat cu tine, mi s-a părut că arată obosit. Când te-ai dus la cap, 
s-a plimbat în altă direcție și în final a ajuns la spital. Avea o 
dispoziţie îngrozitoare — n-a vrut să vin să cinăm împreună aseară. 
Am insistat, am vorbit și am sfârșit amândoi indispuși. Abia dacă 
şi-a luat rămas-bun, dimineaţă. 

— Ce ciudat... Nu v-aţi mai certat niciodată până acum? 

— Nu ne-am certat. Cu vârsta, devine din ce în ce mai înțepat și 
avea oricum probleme cu tensiunea. Când a plecat, mi-a spus că 
data viitoare când voi avea nevoie de un consultant neurochirurg, 
trebuie să chem pe altcineva. 

— Bietul de el. 

Urmă o pauză lungă; Charles se uită pe fundul paharului și-l lăsă 
deoparte. Berthe intră. 

— L-am auzit venind pe monsieur și am pregătit deja masa. 
Doriţi să serviţi imediat? 

— Dă-mi zece minute să fac un duș, Berthe. Până la urmă, e 
sâmbătă. De ce n-aş profita de ce a mai rămas din zi? 

— Sâmbăta se mănâncă, se bea și se face dragoste. Vă servesc 
masa în exact cincisprezece minute, monsieur. 

Charles ridică o sprânceană și se duse în camera lui. Când se 
întoarse, purta puloverul şi pantalonii negri pe care-i purtase de 
câteva ori la Storford și Josie se gândi, cu un fior, cât de puţin se 
schimbase. De fapt, ea era cea care se schimbase, cu toate că acum 
îl cunoștea mai bine. Nimic nou, de proporţii zguduitoare, nu 
intrase în viaţa lui de când se căsătoriseră. 

— Dacă n-ar trebui să stau lângă telefon, te-aș duce în oraș în 
seara asta. Se deschide un cabaret la restaurantul principal. 

— Oh... murmură Josie. Nu știam că ești fan al cabaretului. 

— Bineînţeles că sunt. Aici, trebuie să fie puţin cam vulgar, dar 
Chiar și amuzamentul vulgar e mai bun decât nici unul. Poate o să 
mergem săptămâna viitoare. 

— Putem să ascultăm puţină muzică. Credeam că ești obosit. 

— Asta a fost acum o oră. Nu poţi renunţa pur și simplu, doar 
pentru că ai avut o zi lungă. O ţigară? 

Fumară și băură cafea, se plimbară prin grădină și se întoarseră 
să asculte câteva discuri. La unsprezece fără un sfert, Charles spuse 
cu regret că trebuie să facă o vizită la spital. 

— Ai putea să telefonezi, sugeră Josie. Orice ai spune, ai nevoie 
de somn. 

Charles încuviință și luă telefonul. Obișnuita conversaţie în 
franceză, abia inteligibilă pentru Josie, readuse atmosfera de 
spital. 

— O ușoară strângere a buzelor, pulsul e încă destul de puternic. 
Cred că ai dreptate... mă duc să mă culc. Noapte bună, Josie. 

Răceala bruscă din vocea lui fu o lovitură. Inspiră cu grijă, îi 
răspunse și se duse în camera ei. Curând, în casă cobori liniștea, 
dar întrega zi fusese ciudată, iar seara dulce și chinuitoare și lui 
Josie îi luă mult până să poată adormi. Oricum, dormea adânc, 
când telefonul sună în salon; Charles trebuia să fi uitat să-l ia în 
camera lui. ÎL auzi răspunzând în câteva secunde, spunând trei 
cuvinte și apoi întorcându-se în cameră. Un minut mai târziu, ieși 
în grabă pe ușă. 

Josie aprinse veioza. Era aproape trei şi jumătate; își frământă 
mâinile, dorindu-și să fi avut dreptul să se ducă la spital și să afle 

despre ce era vorba. Realiză vag că acest caz al domnului John 
însemna pentru Charles mai mult decât succesul unei operaţii rare 
și vitale; era ceva foarte personal. 

Aproape o jumătate de oră rămase privind umbrele din cameră. 
Putea auzi zgomotul slab al mării lovindu-se de stânci. Apoi auzi 
pașii lui, fermi și determinaţi. 

Uşa casei se închise și în clipa următoare, Charles bătu la ușa ei 
și intră. Purta puloverul; părul negru era ciufulit, ochii profunzi și 
strălucitori. Arăta mai tânăr şi devastator de viu. 

— Am văzut lumină la tine și am ştiut că vei fi interesată, spuse 
el în grabă. Pulsul era mai puternic decât oricând și chiar a spus 
câteva cuvinte coerente. Dumnezeule, Josie, nu ştii ce ușurare am 
simțit! Nu ţi-am spus, dar o decompensare l-ar fi putut lăsa paralizat 
pentru tot restul vieții. 

Josie se ridică, fixându-l cu privirea. 

— Charles, mă bucur atât de mult! Aș vrea să-mi fi spus că exista 
pericolul ăsta. 

— Era mai mult decât atât, desigur — ar fi putut muri. Ei bine, 
acum cred că putem respira ușuraţi. Te-a trezit telefonul? 

— Da, dar vroiam să împart asta cu tine. Într-un moment de 
neatentie, îl privi cu ochi mari și luminoși. Vei putea să închei 
raportul cu un triumf! 

Charles se aplecă puţin, mirosind a mare, ochii strigându-i o 
necesitate. Respirația ei deveni mai rapidă, își întoarse capul 
dinspre el și-l sprijini de tăblia patului. Charles oftă adânc și ieși în 
grabă. 


Capitolul 7 


La sfârșitul săptămânii aceleia, ea și Charles ieșiră la plimbare 
pe străzile aglomerate ale insulei și văzură spectacolul de cabaret, 
de la o masă de lângă scenă. Dar nu fură singuri. Maxtedii și cei 
doi Fabre fură invitaţi și Max şi doctorul Fabre dansară cu Josie, nu 
Charles. Nu fusese atât de ocupat săptămâna aceasta, însă părea să 
poarte o armură, fapt pentru care Josie era recunoscătoare. Când 
venea vorba de Charles, era teribil de vulnerabilă și de multe ori 
disperată. Îşi amintea că-i spusese „nu pot continua așa“. Așa se 
simţea și ea acum; nu putea să-i mai ascundă mult că știa despre 
trecutul lui. Când își dădu seama cât de multe știa despre el și el 
nu știa că ea ştie, se răzgândi. Ce ar face dacă ar lăsa garda jos și 
i-ar spune? Nici nu putea să se gândească. El trebuia să-i spună; 
trebuia! 

Weekendul trecu repede. Duminică dimineaţă, toată echipa de 
englezi de la Spitalul General merse la plajă. Luce era la fel de 
blazată ca de obicei, şi o priveliște încântătoare pentru privirile 
bărbaţilor de pe plajă. 

— Weekendul viitor mă duc pe continent, îi spuse ea lui Josie, în 
timp ce intrau în apă. Două zile libere și permisiunea să mă întorc 
cu vaporul de luni dimineaţă. Bineînţeles, Con nu vrea să mă duc. 

— De ce nu? 

— Se teme că înțepaţii din comisie vor crede că sunt ușuratică. 
Știu că Charles face parte din comisie și știu că nu e înțepat, dar e 
la fel de probabil să nu fie de acord, ca și ceilalți, cu faptul că mă 
distrez o dată la trei săptămâni. 

— Dar a fost ideea lui să venim azi toţi la plajă. 

— Eu vreau să plec singură. 

— Neapărat singură? 

— Nu, dar n-are de ce să știe și altcineva. Armand o să mă ajute 
să cumpăr o mașină. 

— Se pare că ai câștigat cursa. Am rămas un tur în urmă? 

— Ai ieşit de mult din cursă, draga mea. M-am văzut cu el 
aproape în fiecare zi. Și lasă-mă să te anunţ că nu e nimic rău în 
asta. E la fel de circumspect de parcă aș fi o tânără franțuzoiacă faţă 
de care nu are decât cele mai onorabile intenţii. 

— Mă bucur să aud asta. Și n-o să i se pară ciudat că te duci 
singură la St Malo? 

— I-am spus că am gând să mă duc și a zis că i-ar plăcea să mă 
însoțească, să-mi arate împrejurimile. Sora lui iese joia viitoare din 
spital și o s-o lase cu servitoarea. Așa că totul e foarte deschis. 

— Dar nu vrei să știe nimeni că veţi fi la St Malo în aceeași 
perioadă. Asta nu prea mi se pare deschis. 

— E Con... m-a luat cu ideile ei puritane. 

— Nu vrea să ţi se dea papucii, asta-i tot. Mi-a spus chiar înainte 
să vii că o să raporteze orice mișcare de genul celei pe care o 
pregătești acum. Eşti destul de nedreaptă cu ea, Luce. 

— Draga mea Jo, sora mea nu știe ce planuri am. Nimeni n-ar 
putea obiecta să mă duc să-mi iau o mașină. Ești singura căreia i-am 
spus că mă duc cu Armand. 

— Nu am nici o legătură cu asta, desigur, dar dacă vrei să-ţi 
păstrezi slujba, nu ești deloc înțeleaptă. Intrăm în apă? 

— Cerule, nu! Un costum ca ăsta nu trebuie udat! Du-te și 
bălăcește-te, scumpo. Plaja e plină de atracţii și intenţionez să fac 
paradă în beneficiul lor. Și plecă inconștientă, cu mersul ei de 
fotomodel și cu bărbia ridicată. 

Josie făcu baie și apoi se întinse la soare. Bărbaţii înotau în 
depărtare, iar Con stătea să-și bronzeze nu tocmai spectaculosul 
tors. Când își dădu seama că Josie era acolo, se întoarse pe o parte. 

— Bună. Te-ai descotorosit de soră-mea? 

— E la un kilometru depărtare, îi răsfață de reprezentanții 
sexului opus. Ai o ţigară? 

— Încearcă în buzunarele cămășilor băieţilor. la-mi și mie una, 
te rog. Mulţumesc. Luce spune că-l cunoşti pe Tessier ăsta, pe care 
încearcă să-l monopolizeze. .. 

— Arată bine, are şarm şi bani. 

— E într-adevăr atras de ea sau doar își omoară timpul? 

— Nu știu, Con. Mi se pare un om foarte cinstit, dar experienţa 
mea nu e tocmai relevantă. ÎL găsesc copleşitor, dar Luce se pricepe 
la bărbaţi mai bine decât mine. 

— Pe asta mă bazez și eu, se încruntă Con. Aş vrea să se întoarcă 
la Paris. 

— Cred că speră să se mărite cu el. 

— Ce i-a venit deodată cu măritișul? Nu s-a mai întâmplat până acum. 

— Poate că de data asta chiar e îndrăgostită. Josie privi serioasă 
valurile. Con, nu poţi s-o faci să vorbească despre asta? Cred că s-ar 
putea să-i ajute. 

— O cunosc prea bine... n-ar ajuta-o deloc. Dacă l-ar fi văzut 
prima, ar fi râs de el, așa cum a râs și de alţii. Dar el a fost atras de 
tine, mi-a spus, Și asta a incitat-o. Întotdeauna s-a înțeles mai bine 
cu bărbaţii decât cu prietenele ei... așa a pierdut câteva din ele, astfel 
Că, inevitabil, a intrat în peisaj și ţi l-a luat de pe cap. Se întâmplă să 
fie francez și altfel decât ceilalți bărbaţi pe care i-a cunoscut. Are o 
privire care-mi spune că vrea să-l facă să se indrăgostească 
nebunește de ea. Am încercat să-i spun că francezii sunt foarte 
realiști când vine vorba să-şi aleagă o parteneră de viaţă, dar îmi 
zâmbeşte cu milă, ca și cum habar n-aş avea de treburile astea. 

— E sofisticată, o să se descurce. 

— N-am nici o îndoială, dar n-aş vrea să înceapă să se ţină de 
capul vreunui bărbat de îndată ce a ajuns aici. Când crezi că se 
întoarce la Paris Tessier ăsta? 

— Imediat ce sora lui se simte mai bine. De fapt, Ste Marie îl 
plictiseşte de moarte. 

— Luce trebuie să ştie asta la fel de bine. Treaba asta m-a întors 
pe dos. Aseară, când a adus-o acasă, m-am dat jos din pat și i-am 
urmărit. S-au sărutat ca și cum... știi tu. Sunt sigură că Luce n-a mai 
fost niciodată atât de interesată. 

— Atunci e ceva real, și facem din ţânţar armăsar. 

— Sper să ai dreptate. Max o să fie furios dacă Luce o să ne facă 
probleme; a trebuit să mă cert cu el ca s-o aduc aici. 

Conversaţia se încheie aici, căci Phil veni împreună cu tânărul 
Reid. Își luară prosoapele, se șterseră, apoi Phil se întinse după 
Cămăşa roz. 

— Oh, e a ta? întrebă Josie. Ți-am furat ţigările. 

— Nici o problemă. Aprinde-mi și mie una, te rog. Va trebui să 
vă las, nebunaticilor. Într-un sfert de oră trebuie să mă întorc. 

Josie îi aprinse o ţigară și-l văzu venind pe Charles. 


120 MARY SCOTT 


— Vrei şi tu una? îl întrebă. 

— O să iau una de la mine. Ştii cât e ceasul, Darnley? 

— Acum plec. Vii, Reid? 

Se strânsese tot grupul; Luce își dădu părul pe spate, uitându-se 
prin ochelarii de soare la Phil și strâmbându-se dezgustată. 

— De unde ai chestia aia pe care o porţi? întrebă ea. Arată ca un 
costum de la circ. 

— Tu arăţi ca de la circ, punct, i-o tăie el și se duse la mașină. 

— Ce replică proastă, nu? comentă Luce. Ar trebui să te ocupi 
serios de el, Jo. ÎI faci să se simtă important, bărbat... ar reacţiona. 

Charles așezase jacheta pe umerii lui Josie și se îmbrăcase. 

— Noi o să plecăm, dacă nu te superi, Max. Nu prea ești 
amuzantă, domnişoară Greville. Înceracă altceva. 

Josie se uită speriată la el și văzu că-i oferise mâna. Doctorul 
Max își usca leneș părul rărit, Con privea în nisip, iar Luce își etala 
nările înfuriate şi buzele strânse. 

— Hei, înveseliţi-vă! A fost o dimineaţă plăcută, le spuse Josie și 
plecă împreună cu Charles. 

— Am încercat Să ieşim toți, dar am eșuat, începu Charles, pe 
drum. Nu-mi place să fiu nepoliticos, dar Greville asta e prea 
familiară cu toată lumea, și mi se pare că nu e singura care 
presupune din oficiu că e prietena tuturor. Începi să te molipsești 
şi tu, și nu voi tolera asta. 

— Îmi pare rău. Știu că ţi-e greu să fii șef și să trebuiască să fii 
oficial cu oameni care ne sunt prieteni. Reușești de minune, dar 
eu nu am dexteritatea de a fi prietenoasă și rezervată în același 
timp. 

— Ai dexteritatea de a schimba intimități cu Darnley! 

— N-a fost nimic. Am aprins de multe ori ţigări doctorilor. 

— Acum porți numele Demettre, nu mai ești sora Gilmore. 

— Uneori, șopti ea, cred că ţi-ai dori să mai fiu încă sora Gilmore. 
Apoi, pentru prima oară simţi nevoia să-l rănească și adăugă: eu, 
una, îmi doresc. 

Charles trase sălbatic de volan și opri în fața porţii. Deoarece 
curtoazia lui era înnăscută, îi dechise ușa, dar nu intră cu ea în casă; 
urcă înapoi în mașină și plecă. Aparent, nu putea îndura să fie sub 
același acoperiș, acum. 


KKK 


Pentru prima oară săpătămâna aceea, Josie ieşi cu mașina. Cu 
toate că abia trecuse de nouă, în parcarea spitalului erau deja 
câteva mașini. Josie găsi un alun bogat care să ţină umbră mașinii și 
pentru că era încă devreme, se hotări să citească puţin înainte să se 
ducă la plajă. 

Apoi văzu dubița albastră a spitalului; Charles era la volan, 
privea înainte zâmbind, iar în dreapta lui era Felice de Vorenne. 
Femeia purta o rochie mulată și sumară, avea capul neacoperit și 
părul negru flutura vesel în vânt. Evident, nu era de serviciu în ziua 
asta; îl privea cu un zâmbet fermecător și-i vorbea. 

Cartea îi alunecă lui Josie. Urmări mașina până în depărtare, cu 
o amărăciune în gât și cu picioarele tăiate. Asta era ziua pe care 
Charles o petrecea la azil; îi spusese c-o s-o ia cu el să-l ajute. Dar 
domnișoara de Vorenne își luase zi liberă de la spital ca să meargă 
cu el, și Josie n-o putea învinui. Dacă Felice și-ar fi dorit un soț, și-ar 
fi găsit unul în toţi acești ani; era încă tânără și foarte frumoasă. Dar 
era fenomenul acela, o femeie care iubise o dată și fusese 
dezamăgită și nu vroia să mai sufere din nou. Camaraderia ca aceea 
pe care o avea cu Charles îi satisfăcea orgoliul, iar dacă avea o 

conștiință, și-o liniştea gândindu-se că nu-i răpea nimic soţiei... 
doar îi ofera soțului ceva ce nu putea obţine altfel. 

Josie se duse pe plaja aurie și făcu baie. Apa nu era foarte rece 
și zăbovi mai mult de o oră, epuizându-și trupul, astfel că atunci 
când se prăbuși pe prosop, nu mai avea energie să gândească. Era 
aproape ora prânzului când se urcă în mașină și porni spre casă. În 
față văzu o mașină foarte costisitoare, pe care și-o amintea foarte 
bine. O clipă, vru să ocolească vila și să intre pe ușa din spate. Nu 
avea chef de Armand Tessier. Totuși, probabil că se hotărâse să 
aştepte până vede pe cineva, așa că nu avea rost să se ascundă de 
el. Își încheie jacheta și intră în salon. 

Armand privea gânditor în oglinda din perete, un bărbat bine 
făcut, în pantaloni bleu şi în cămașă bleumarin. Cumva, nu se putea 
să nu observi de fiecare dată ce purta, grija pe care o avea să 
folosească doar două culori, chiar și la ținutele sport. Făcu repede 
o plecăciune. 

— Madame. Sper că nu vă deranjează că v-am așteptat aici... 

— Nu, desigur. Josie văzu buchetul de camelii de pe masă. 
Dumneavoastră le-aţi adus? Sunt foarte frumoase, dar... 

— Nu, vă rog. Ce altceva i-ai aduce unei femei pe care o cunoşti, 
însă din nefericire, nu foarte bine? Trebuie să te resemnezi la câteva 
flori neînsemnate, care se vor ofili mult mai curând decât 
complimentul care le-a inspirat. Trebuia să vă văd... 

Inima lui Josie tresări brusc și sufocant. Charles era în pragul 
ușii, uitându-se la ei; intră, însă din cauza luminii orbitoare, nu-i 
văzu expresia. Dar linia dură a fălcilor lui nu putea fi interpretată 
greșit; părea atât de mare în comparaţie cu Armand. 

— Dânsul e domnul Armand Tessier, Charles... soţul meu, 
monsieur. Tocmai m-am întors, Charles, și l-am găsit pe domnul 
Tessier... 

— Mă tem că doamna a fost puţin supărată că am venit așa, dar 
vă asigur, domnule, că am venit să vă văd în aceeași măsură și pe 
dumneavoastră. 

Charles observă florile și obrajii roșii ai lui Josie. 

— Da? spuse cu răceală. Nu-mi pot da seama de ce. 

— Îmi daţi voie să vă explic? Mâine dimineaţă plec de la Ste 
Marie, așa că azi îmi iau rămas-bun de la prietenii mei de aici. 
Vroiam foarte mult să vă cunosc, domnule Demettre, și în afară de 
asta, trebuia să-mi iau rămas-bun de la madame, pe care sunt foarte 
recunoscător că am întâlnit-o. 

— Plecaţi definitiv? întrebă Josie. 

— S-ar putea să revin ca s-o văd pe sora mea, poate peste un an, 
dar e posibil s-o conving pe Solange să mă viziteze la Paris. Acum 
că se recuperează după boala de nervi care se pare că i-a cauzat 
indirect astmul și migrenele, cred că n-o să refuze să călătorească. 
Vom vedea. Vă sunt cel mai recunoscător dumneavoastră, madame, 
pentru că m-aţi pus în legătură cu spitalul. 

— N-am făcut decât să-l mentionez, monsieur. 

— A fost suficient, venind din partea dumneavoastră. Se întoarse 
spre Charles. Este uimitor. Sora mea se simte deja mult mai bine; o 
pot lăsa cu servitoarea și cu prietenii ei și să mă întorc la afacerile 
mele. Știu că spitalul a fost construit pentru cercetarea bolilor 
populaţiei insulare, dar vreau să știți că va fi un beneficiu imens 
pentru oamenii de aici. Eu unul, vă sunt foarte îndatorat. 

— Ar trebui să-i mulțumiți doctorului Benoit, spuse Charles, 
tonul lui sugerând că poate Armand o să plece imediat. El a tratat-o 
pe sora dumneavoastră. 

— Am fost deja la doctorul Benoit. Dar cum trebuia să-mi iau 
rămas-bun de la madame, am decis să trec pe aici, poate voi avea 

şansa să vă întâlnesc. Ezită o clipă. Am înţeles că englezii au 
contribuit cu cea mai mare parte din bani la experimentul ăsta. 

— E adevărat, dar avem un personal francez minunat și 
permisiunea să facem cercetare aici. 

— Oricum, cred că dacă proiectul ar fi fost făcut public, și 
francezii ar fi avut o contribuţie considerabilă. Dar asta a fost 
problema celor care au iniţiat proiectul. Aș vrea să ajut şi eu cumva. 
O ramură a afacerii mele o reprezintă o agenţie naţională care se 
ocupă cu aprovizionarea spitalelor — nu există ceva să nu aibă, 
monsieur. Știu că sunteți bine echipați, cu aparatură și intrumente 
moderne, dar dacă veţi avea nevoie să le înlocuiţi, vă rog, 
comandaţi-le de la noi. Spitalul nu va suporta nici o cheltuială. 

— Sunteţi foarte generos, spuse rezervat Charles. 

Armand strecură o carte de vizită sub telefon. 

— Suntem o companie prosperă, și asta va fi contribuţia noastră 
la munca dumneavoastră de aici. Și acum, rămas-bun. Se înclină 
spre Josie. Madame, a fost o adevărată plăcere. 

Josie bâigui ceva. Francezul ieși pe ușa dinspre terasă și Charles, 
din obișnuință, îl însoţi câţiva pași și aşteptă până când porni 
motorul. Când intră se uită din nou la cameliile de pe masă și spuse: 

— Se pare că ești un medicament puternic, Josie. Gestul 
admiratorului tău s-ar putea să-l coste destul de scump. 

— Nu cred că e un spirit potrivit în care să accepti generozitatea 
lui. N-am avut aproape nimic de-a face cu ea. Se pare că e foarte 
ușurat că sora lui e pe cale să se vindece. 

— Ar fi putut urma același tratament la Paris. 

— N-ar fi plecat de pe Ste Marie. 

— Un om ca Tessier nu aruncă în stânga și-n dreapta cu daruri 
exorbitante doar ca să-și arate gratitudinea faţă de un tratament. 
Plătește factura și poate face o donaţie de cincizeci de lire, și cu asta basta. 

— Nu cred că intenţia lui contează prea mult. Să trimit florile la 
un Salon din spital? 

— De ce? strâmbă el din buze. Așa cum a spus omul, se vor ofili 
mult mai repede decât admiraţia înflăcărată din care ti le-a adus. 
Du-le în camera ta, să te poți bucura realmente de ele. 

— Şi trebuie să fii atât de sălbatic? întrebă arțăgoasă. Nu sunt 
răspunzătoare pentru comportamentul lui. 

— Presupun că nu, dar evident are impresia că te cunoaște bine, 
și faptul că n-a căutat să mă cunoască decât acum, când părăsește 
insula, vorbește de la sine. Când l-ai văzut ultima oară? 

— În ziua în care pacientul cu operaţia pe creier a avut 
decompensarea. Am fost cu Luce Greville, și cred că de asta e atât 
de recunoscător... pentru că le-am făcut cunoștință. 

— Eşti modestă, Josie. Poţi să-i spui Berthei să servească masa. 
Am fost plecat toată dimineaţa și la două jumătate am o operaţie. 

Charles se duse în camera lui; Josie rupse cu grijă ambalajul 
florilor și le duse la bucătărie, spunându-i Berthei că monsieur 
poate servi masa. Franţuzoaica studie în tăcere florile, în timp ce 
Josie le aranja în vază. 

— Are gust domnul Tessier. Trandafiri roz, camelii crem... roșu 
sau portocaliul nu ti se potrivesc. Păcat că n-ai cochetat putin cu el. 

— Berthe, ce tot spui acolo?! 

— Eşti englezoaică, prin urmare îţi lipseşte subtilitatea. O 
franțuzoaică ar fi reușit perfect să-și păstreze soţul fericit și totuși să 
se distreze câștigând stima altui bărbat. Se pare că ţie nu-ţi iese 
nimic. Berthe se opri imediat. A fost impardonabil. Nu e locul meu 
să fac astfel de remarce și îmi cer scuze. 

Dar era prea târziu. Și cel mai rău era că Josie știa că avea 
dreptate. Dar în timp ce așeză ultima floare în vază, ceva înlăuntrul 
ei se înăspri. Își aminti imaginea celor doi în dubita albastră; 

Charles suav și zâmbitor, Felice de Vorenne flecărind cu 
familiaritate și ea, Josie, nu ajunsese niciodată la Charles. Cei doi 
aveau înțelegerea aceea tacită; Felice se descurca instinctiv într-o 
astfel de situaţie și sângele franțuzesc al lui Charles îi va răspunde 
aproape mecanic. 

Hotărâtă, Josie duse vaza în salon și o așeză pe masa de lângă perete. 

Imediat după ora patru, Luce Greville veni la vilă. Purta un halat 
de laborator și avea părul prins în codițe la spate. Ochii ei păreau 
neliniștiţi, la fel și mâinile când își suflecă mânecile până la cot; 
vorbi pe nerăsuflate: 

— M-am furișat cât timp Max e la spital; e un înrăit al 
regulamentului, dar Con o să mă acopere dacă se întoarce înaintea 
mea. Trebuia să vin să te văd, Jo. Va fi un weekend mare pentru 
mine și am nevoie de o favoare. 

— Oh, da. Pleci la St Malo, nu? Până la urmă, n-ai suficienți bani 
pentru mașină? 

— La naiba cu mașina... nici măcar n-o mai vreau. Jo, Armand 
nu se mai întoarce pe Ste Marie după weekendul ăsta. Nu mi-a spus 
decât aseară, și am rămas năucită. Nu pot înfrunta viitorul fără el. 

— Oh, fii serioasă. Josie era puţin în încurcătură, căci vedea că 
sofisticata și sociabila Luce, care nu se deranjease niciodată să 
respecte pe cineva, era realmente sfâșiată de un sentiment pe care 
credea că nu-l va putea niciodată controla. Nici măcar nu-l cunoşti 
atât de bine, Luce. Ești vrăjită pentru că e atât de diferit. 

— Nu-mi spune mie ce simt, i-o tăie Luce. Armand și cu mine am 
fost apropiaţi. Ne-am văzut în fiecare seară, mi-a adus o rochie 
superbă și încă unele lucruri și... ei bine, e destul de impetuos 
când se pornește. Crezi că e genul de bărbat care să cheltuiască o 
grămadă de bani pe o fată doar pentru că îi place compania ei și 
s-o sărute de noapte bună? 

— Cred că are prea multi bani. 

— Nu asta e ideea. E un bărbat sensibil și fermecător şi cred că e 
îndrăgostit de mine. A promis că rămâne în St Malo cât timp sunt 
acolo și o să mă conducă la vapor luni dimineaţă. Spune că nu 
trebuie să pierdem legătura, că dacă pot trebuie să vin la Paris 
câteva zile. După cum a spus-o, ştiu că e nerăbdător să-i cunosc pe 
unchiul și pe mătușa lui; sunt ceremoniali și foarte bogaţi și s-ar 
împotrivi unei căsătorii cu o englezoaică. 

— La vârsta lui, ar trebui să facă ce vrea. 

— Desigur, dar afacerea e o chestiune de familie, așa că trebuie 
să aibă grijă. Și e foarte preocupat pentru reputația mea — stăm la 
hoteluri diferite în St Malo. Dacă n-ar fi familia lui, sunt sigură că 
până acum m-ar fi cerut în căsătorie. 

— Dar vă cunoaşteţi de atât de puţin timp! 

— Nu contează de cât timp cunoşti pe cineva, ci cât de bine. 

Ceea ce era adevărat, Josie trebuia să recunoască, din suferința 
propriei experienţe. 

— Ce speri de la weekendul ăsta? 

— Vreau să se însoare cu mine. Cred că poţi face o ceremonie 
civilă fără prea multă vâlvă, și apoi ne putem căsători la biserică, să 
facem pe placul familiei, când ajungem la Paris. 

— Dar, Luce, omul nici măcar nu te-a... 

— Ascultă-mă, pentru numele lui Dumnezeu! Se pare că 
Tessierilor nu li se pare prea importantă ceremonia civilă, dar mie 
mi se pare! Oricum, odată ce suntem împreună, nu vor reuși să mă 
dea la o parte. Armand le va ţine piept când voi fi acolo, ca soţia lui. 
Dar planul meu e să nu mă mai întorc la Spitalul General. Ne vom 
căsători la St Malo cât de curând posibil și apoi vom merge la Paris. 
Voi avea weekendul să-l conving pe Armand, știu că pot s-o fac, dar 
nu mă voi întoarce niciodată aici. 

— Cerule! Se presupune că trebuie să dai un preaviz de câteva 
luni, să aibă timp să te înlocuiască. 

— Nu pot face nimic. Luce ridică din umeri. Dacă vor, într-o 
săptămână-două pot găsi pe cineva pentru postul meu, și până 
atunci, ceilalți pot să-mi acopere tura. Nu-mi fac griji în privința 
asta. E vorba de Con și Max. Con va înţelege poate cu timpul, dar 
Max va fi furios. Nu că banii ar conta odată ce mă voi mărita cu 
Armand, dar am câteva lucruri pe care aș vrea să le păstrez. Aici 
intervii tu, dragă Jo. Eşti soţia unui director important, și ai o 
oarecare trecere. Va trebui să-l convingi pe Max că ce am făcut e 
bun făcut şi că trebuie să se poarte ca un adult. 

— Nu crezi că ar fi mai bine să discuţi cu sora ta despre asta 
înainte să pleci? Con înţelegi cum vezi lucrurile și sunt convinsă că 
va face tot posibilul să te ajute. 

— Cum să vorbesc cu Con? Îi e loială mai întâi lui Max și abia 
apoi mie și n-aş avea încredere în ea că nu va încerca să-mi 
împiedice plecarea. O s-o sun luni, ca să nu creadă că am fost 
răpită, dar nu vreau să am de-a face cu Max — cel puţin nu înainte 
de a depăși starea de șoc. Îmi place Max, dar e trecut bine de 
patruzeci de ani și nu-și mai amintește cum e la douăzeci și cinci. 
Sincer, Josie, n-am la cine să apelez, în afară de tine. 

— Şi nu ţi-a trecut prin minte că poate mă pui într-o situaţie 
stânjenitoare? Trebuie să te las să pleci mâine dimineaţă, știind că 
intenționezi să lași baltă spitalul, pe sora și pe cumnatul tău. Ce 
sunt eu? 

— Jo, suntem prietene. Luce păru rănită. Aș face același lucru 
pentru tine, dacă ar fi nevoie. 

— Ţi-e ușor să vorbeşti, pentru că știi că nu e cazul. 

— Dar nu va trebui să spui nimănui că știai planurile mele. Doar 
aşteaptă până îţi spune Con că a aflat de la mine că nu mă mai 

întorc şi apoi lămurește lucrurile cu ea și cu Max. Sugerează-le că 
pot foarte bine să-mi trimită lucrurile și să încerce să mă ierte. Asta 
o să-i calmeze, pentru început. Nu vreau să cauzez vreun necaz. 

— Nu vrei decât să fie totul pe placul tău. Josie oftă. Aș vrea să 
nu fi venit la mine, Luce. Știu ce simţi pentru Armand și știu că 
probabil ai dreptate să crezi că dacă vei da ochii cu familia lui deja 
căsătorită cu el, vei întâmpina mai puţină rezistenţă. Dar dacă aș fi 
în locul tău... 

— N-ai putea să fii niciodată, scumpo. Nu ești genul. Tonul ei 
deveni mai aspru. Dacă aţi fi fost tu și Armand, n-ar fi trebuit să faci 
nimic altceva decât să zâmbești putin și să-l lași să-ți sărute vârfurile 
degetelor. Am ajuns la concluzia că atunci când un bărbat face o 
pasiune penrtu tine, nu se vindecă așa ușor. Norocul meu că ești 
căsătorită! 

— Hai să nu deviem de la subiect. Ce-mi propui să fac e josnic și 
nerealist şi nu văd cum te poți aștepta să te ajut. 

— Dacă ai simţi ce simt eu, nu ti-ar păsa cum îţi spune lumea. 
Din punctul meu de vedere, voi merge înainte și voi încerca pe cât 
posibil să atenuez lovitura pentru cei implicaţi. Eşti singura 
persoană la care puteam apela și mi se pare că ai putea măcar să-ţi 
dai seama că nu sunt câtuși de puţin încântată de întorsătura pe 
care au luat-o lucrurile și că fac pe dracu-n patru să micșorez 
impactul asupra celorlalți. 

— Nu pare să-ţi pese deloc de slujbă. 

— Aici te înșeli. Îmi pasă de slujbă, de Con și de Max, chiar și de 
părerea onestului tău soț, dar plecarea lui Armand mi-a zguduit 
universul. Trebuie să-i demonstrez în weekendul ăsta că aș renunţa 
la tot pentru el; în felul ăsta, o să-l încurajez să mă ia de soţie. 

— Credeam că mândria ta e nemăsurată. Se pare că ai de gând să 
te umilești. 

— Oh, pentru dragostea lui... Ascultă, Josie. Când vreau ceva, 
mă duc și iau. Nu contează prin ce metode, pentru că tiparele 
comportamentale nu mă pasionează. Intenţionez să mă mărit cu 
Armand la Paris. Nu-ţi cer să minţi pentru mine, doar să atenuezi 
putin lucrurile cu Max și Con. Trebuie să las pe cineva care să știe 
situaţia, și cine e mai potrivit decât tine? Se uită distrată la ceas. Max 
o să observe că lipsesc. Jo, dragă, fii de treabă. 

— Nu prea-mi lași de ales, nu? 

— Mulţumesc. Luce îi strânse mâna. Ai putea să-mi urezi noroc. 

— Noroc. 

— O să-ţi scriu, Jo, mulţumesc încă o dată. 


KKK 


În dimineața următoare, Josie ieşi cu Charles la o cafenea din 
Oraș. 

— Crezi că putem merge puţin la plajă în după-amiaza asta, sau 
o să fii ocupat? 

— Sunt liber până la cinci, dacă nu apare vreo urgență. Mergem, 
dacă vrei. 

Nu părea prea entuziasmat, dar în ultima vreme părea să-și fi 
pierdut interesul pentru orice activitate, în afara serviciului. Era 
ciudat să fie singură cu el, dar Charles nu pretinsese nimic. Era ca 
și cum mergeau pe linii paralele, mult prea îndepărtate să le 
permită chiar și să-și atingă degetele. 

Făcură baie și fumară câte o țigară, se uitară la ceilalți care mai 
leneveau pe plajă... și nu-și vorbiră aproape deloc. Întinsă pe 
spate, Josie se uită la el. Era bine făcut și bronzat, cu fălci bine 
conturate. Gura lui inspira pasiune... la un medic era ciudat, dar 
nu și la Charles. 

Oh, nu putea să înceapă iar cu asta! Dar stând acolo, dorindu-și 
cu disperare să-și strecoare mâna într-a lui și el să alunece lângă ea 
şi să se privească în ochi în loc să se uite în gol, Josie știu că va 
trebui să facă ceva curând. Va trebui să vadă conţinutul servietei. 
Domnul John spusese că nu erau lucruri importante; dar pentru el, 
nu era important decât creierul uman. Pe Josie o încerca gustul 
amar al înfrângerii. Mai întâi va examina conținutul servietei și apoi 
va trebui să-i spună lui Charles că-i cunoștea trecutul. Poate că nu 
vor mai putea fi niciodată fericiți după aceea, dar oare acum erau 
fericiţi? 

Charles îi luă ţigara și o stinse în nisip, apoi îi puse pe umeri 
halatul de baie și-i întinse mâna. Dar imediat ce se ridică îi dădu 
drumul. Nu vroia s-o atingă și rămase puţin în urmă când porniră 
spre mașină. Era mai rău de când Armand Tessier venise la vilă. 

Luară prânzul pe terasa vilei și Josie o ajută pe Berthe să strângă 
masa. Menajera era puţin palidă și cam apatică și Josie o întrebă 
dacă se simte bine. 

— Nu-i nimic, dădu din umeri Berthe. Simt că nu pot să 
mănânc, atât. 

— De ce nu i-ai spus lui Charles? 

— O să beau o fiertură și o să mă întind puţin. 

— Întinde-te în camera mea, Berthe. Insist. Și spune-mi cum să 
fac fiertura. 

— Nu am ierburile aici. Cu multă demnitate, femeia adăugă: te 
rog, las-o pe Berthe să-și conducă singură viaţa. După ce termin la 
bucătărie, o să merg acasă. 

— Te duc eu. Dacă refuzi, îl chem chiar acum pe Charles. 
Charles? Poţi să vii puţin? 

Charles veni, se uită la limba și la pleoapele Berthei și decise că 
avea un icter uşor. Îi făcu o injecție și-i ordonă să lase treaba și să 

se odihnească. După protestele vehemente ale menajerei, reușiră 
s-o ducă la casa în care locuia cu nepotul și cu familia acestuia. 
Charles o ajută să coboare din mașină și o rugă pe Josie s-o 
însoțească înăuntru și să se asigure că stă confortabil, după care va 
intra și el să discute cu nepotul ei. 

Nepotul și soția acestuia părură nedumeriţi la vederea lui Josie, 
dar tânăra se duse să pregătească un pat și Josie o urmă pe Berthe 
într-una din camerele micuţe și o convinse să se dezbrace. Părea 
foarte galbenă stând în pat și Josie îi strecură în gură un 
termometru și o prinse de încheietura mâinii. 

— Te doare capul, Berthe? Josie primi o încuviinţare din cap. 
Nu-ţi face probleme. O să avem grijă de tine. 

— Familia mea o să aibă grijă de mine, madame. Te rog, du-te. 

— Nu facem decât ce e mai bine pentru tine. Monsieur vorbește 
cu nepotul tău și apoi o să vină să te vadă. Relaxează-te, Berthe. 
Când ești bucătăreasa, poţi să-mi dictezi, dar când sunt sora 
medicală, poziţiile se inversează. Înţelegi? 

— Nu ești decât o tânără prostuţă. Ierburile mele sunt mai bune 
decât îngrijirile tale. 

— N-ai îndrăzni să fii atât de impertinentă dacă n-ai fi bolnavă. 

— Pfui! Întotdeauna ţi-am spus ce am poftit. Ti-am spus să ai o 
aventură cu monsieur Tessier, nu? 

— Da, şi a fost o răutate. Acum ești la mila domnului Demettre, 
așa Că ai grijă. 

— Pfui! Eşti proastă. ÎI iubeşti pe omul ăsta și nu ești capabilă 
să-l înnebunești de gelozie. Puțin, da... cu flori în salon... dar nu 
ai curajul să-l aduci în pragul furiei. Dacă mi-ai fi ascultat sfatul, 
acum n-ar mai exista o fantomă între voi. Monsieur ar fi ucis-o! 

— Eşti bolnavă şi nu știi ce vorbeşti. Josie se uită neliniștită spre 
ușă. Trebuie să nu mai vorbești, Berthe! 


SECRETUL CHIRURGULUI 133 


— Nu! Mă înfurie și mă întristează că ești atât de necioplită cu 
monsieur le docteur. Monsieur Tessier era ideal în scopul ăsta. E 
bogat, te admiră și n-ai fi fost în nici un pericol din partea lui. 

— Nu sunt atât de sigură. 

— Poţi fi sigură. Poate că domnul Tessier nu-i este fidel soției, 
dar n-ar fi profitat niciodată de inocenta ta. Dar l-ai lăsat să plece... 

Josie rămase năucită. 

— Ai spus... soţia lui? Armand Tessier e căsătorit? 

— Dar bineînţeles! Nu știai? Credeam că de asta ai fost atât de 
rece cu el. 

Josie nu mai putu să spună nimic; câteva clipe rămase aproape 
paralizată. Charles intră și-i făcu Berthei o injecție cu penicilină. 

— O să vin diseară să te văd, Berthe. Între timp, nu mănânci 
nimic și bei numai apă cu glucoză. Fără fierturi și fără remedii de 
casă, ne-am înţeles? 

— O să mă odihnesc şi mâine dimineaţă o să mă simt mult mai 
bine. Mulţumesc că m-aţi adus acasă, domnule. Și aveţi grijă de 
tânăra dumneavoastră sotie. E inteligentă, dar nu are delicateţe. 

Charles auzise prea multe impertinente de la pacienţi nervoși ca 
s-o ia în serios, dar îi spuse ceva în franceză care o făcu pe Berthe 
să-și strângă buzele și să tacă. 


Capitolul 3 


După ce Charles plecă la spital, Josie îi telefonă agitată lui 
Phil și-l chemă la vilă. Îi povesti toată istoria cu Luce și-i ceru 
ajutorul. 

— E... dificil. Toată tărășenia asta mă face să cred că nu cunosc 
deloc bărbaţii, dar cred că dacă Luce face vreo aluzie în privința 
căsătoriei, îi va spune că e însurat. Poate a făcut-o deja. 

— În cazul ăsta, se simte ca naiba și o merită. A lăsat baltă slujba, 
pe sora ei, întregul proiect... ca să nu mai vorbim că te-a lăsat să 
suporţi consecinţele. A avut tupeu să te implice în tâmpenia asta. 
Ca soţie a chirurgului titular... apropo, ştie ceva despre asta? 

— Dacă aude și se întoarce Luce, o s-o concedieze pe loc. Dar 
trebuia să spun cuiva, și știam c-o s-o ajuţi, deși te-ai săturat până 
peste cap de ea. Există vreo modalitate, Phil? 

— Nu putem decât să așteptăm să vedem dacă se întoarce mâine. 

— Cred că nu are de ales. Va fi atât de nefericită și nimeni nu va 
putea s-o înveselească. N-o să vină la mine, pentru că e mândră și 
ştiu prea multe. Dar tu, Phil, ai putea să renunti la înțepături și să 
fii blând și poate peste câteva zile o să se simtă mai bine. 

— N-am de gând să-i oblojesc rănile. Las-o să sufere. 

— Nu vorbeşti serios. 

— Refuz să mă prefac că sunt doar recunoscător s-o văd 
îngenuncheată. Dacă i s-au aprins călcâiele după tipul ăsta, poate 
foarte bine să și le răcească și fără mine. Indiferent prin ce suferință 
trece, a căutat-o cu lumânarea. 

— Vorbeşti de parcă te-ar fi rănit. 

— Prostii. Dar cuvântul nu avu forță. Nu putea să mă rănească 
pentru că nu mi-am făcut de la început nici o iluzie. Am fost cea mai 
bună glumă de la Adam, „chirurgul în devenire cu mâinile de 
mămăligă“... 

— Nu se poate să fi spus asta! Ai mâini frumoase. 

— E capabilă să spună orice oricui. Își vâri mâinile în buzunare 
și se uită la Josie. Ca să fiu sincer, aș prefera să n-o mai văd o vreme 
bună. Îmi amintește prea mult despre prostul meu discernământ în 
privinţa femeilor. 

— Pentru că te-ai simtit atras de ea prima dată când v-aţi întâlnit? 
Phil, ţi-a trecut vreodată prin gând că poate și ea s-a simţit atrasă de 
tine? Nu atât de evident, dar îndeajuns încât să se jeneze de 
anumite lucruri pe care le-a făcut. Chiar dacă n-ai fost niciodată 
îndrăgostit, trebuie să fi cunoscut o mulţime de fete. Ştii cât de 
timide sunt unele și cât de sfidătoare altele. Furnitura dură e adesea 
o mască pentru nesiguranță. 

— Luce Greville n-a fost niciodată nesigură. De asta a ajuns 
acolo unde e. Făcu o pauză. Și nu încerca să-mi dai idei. Fata asta 
m-a disprețuit din prima clipă în care m-a văzut și n-am 
interesat-o cine ştie cât. Ei bine, cu siguranţă, n-am de gând să fiu 
ironizat și disprețuit că am lăsat garda jos acum că s-a lovit de un 
zid de cărămizi. 

— Măcar încearcă să te comporti normal și să fii prietenos cu ea. 

— O s-o las în pace, îţi promit. Dar după ce-și revine, o s-o fac 
să-şi înghită cuvintele. 

— S-ar putea chiar să aibă nevoie de asta, dar cred că e mai bine 
să nu afle că ţi-am spus toate astea. 

— Nu știu ce voi face. Mulţumesc că mi-ai spus, Josie. Mă bucur 
că ai făcut-o, pentru că nu e drept să înduri singură necazurile 
altora. Nu că le-aș îndura eu. Dacă Luce are vreo urmă de caracter, 
o să se reabiliteze; dacă nu, o să se scufunde. 

— N-o să se scufunde. Și te rog, fii drăguţ cu ea, Phil. 


KKK 


A doua zi, Josie tocmai ieșise să trebăluiască prin grădină, când 
văzu că un vapor ancora în port. Coborâră o mulțime de turiști 
veseli în blugi strâmţi și cu genţi de plajă și în spatele lor, Luce 
Greville, într-o rochie galbenă din pânză. Ca de obicei, nu avea 
pălărie și expresia ei, chiar și de la depărtare, era ușor de distins: o 
indiferență simulată cu grijă. 

Josie nu știa ce să facă. Să condcă până aproape de taxiuri, ca 
din întâmplare? Sau s-o lase să plece singură? Poate că așa era mai 
bine. Era mai bine s-o lase pe Luce să creadă că nu mai știa nimeni 
că Armand era căsătorit. Oricum, era o uşurare să știe că se 
întorsese și că Max, Con și ceilalți nu vor afla ce plănuise și ce 
sperase. 

Josie tocmai se pregătea să plece, când îl văzu pe Phil. Apăru de 
sub deal și se îndreptă direct spre Luce. Josie văzu cum Luce 
tresare, în timp ce Phil îi vorbea nepăsător, aplecându-se să-i ia 
bagajele. Era foarte distant, se părea, căci figura palidă a lui Luce își 
pierdu furia și se rezumă la indiferenţă, dispărând din raza vizuală 

împreună cu el. Josie se bucura și în același timp îi părea rău; 
sperase ca Luce să nu-l respingă, deși acum se îndoia. Înainte, Phil 
fusese cel în defensivă, dar ce știa acum despre Luce îi dădea o 
anumită putere pe care nu va ezita s-o folosească, dacă va fi nevoie. 
Presupunea că-i spusese că se întâmplase să fie în oraș şi când 
observase vaporul, își amintise că era posibil să fi sosit cu el. Va fi 
la fel de nemofturos ca și ea, până când Luce va trece peste umilința 
suferită. Apoi, fie că vor ieși scântei, fie că Luce se va fi săturat să-și 
frigă degetele și va ceda. 

După-amiază, Josie găti peşte și-l servi cum făcea Berthe, cu 
salată tăiată fin. Charles mâncă obișnuit, dar îl deranjă faptul că ea 
trebuia să se ridice des de la masă, să aducă diverse lucruri. 

— Arăţi mult mai slabă. Te-ai cântărit în ultima vreme? 

— Nu. Niciodată nu m-am deranjat să mă cântăresc. 

— Te simţi bine? 

— Da. 

— Nu pari prea convinsă. Mi-ai spune dacă te-ai simţi rău, nu? 

— Nu-mi ţine predici, Charles, spuse ea, cu capul plecat. 
Indiferent ce aș avea, ai fi primul care ar afla. Dacă nu mănânc prea 
mult, e pentru că este atât de cald. 

— Cred că faptul că am avut un caz de icter în casă mă face să fiu 
mai suspicios. Dacă te-ai îmbolnăvi... Se întrerupse, dar continuă 
după o clipă: mă învinuiesc pentru tot ce ţi se întâmplă, chiar și 
pentru faptul că găsești plăcută compania altor bărbaţi. Dacă m-aș 
putea întoarce unde eram înainte să ne căsătorim, aș face-o, ca să 
putem începe altfel. Tonul lui deveni mai grav și Josie știa că ochii 
lui cenușii și sfredelitori se uitau la ea, vrând ca ea să-i întâlnească. 
Ieri ai spus că ţi-ai dori să fii încă sora Gilmore. E adevărat? 

— Într-un fel, spuse ea cu voce mică. Cred că ar fi trebuit să ne 
înțelegem reciproc mult mai bine înainte de a ne căsători. Spui că 


138 MARY SCOTT 


m-ai înţeles, dar eu nu cred că aveai cum. Pentru că... ei bine, 
pentru că de când ne-am căsătorit, sunt mai nefericită ca niciodată. 

— La naiba, crezi că nu știu?! izbucni el, împingând farfuria 
deoparte. Și eu cum crezi că mă simt... în al nouălea cer? 

— N-am început eu... Dacă aș putea face ceva să fim mai fericiți 
împreună, crezi că n-aş face? 

— Ai putea face un singur lucru, sugeră el, sprijinindu-se de 
spătarul scaunului. Nu trebuie să-ți spun care anume. 

Josie îşi ridică privirea atunci și-l văzu încețoșat, prin șuvoiul de 
lacrimi pe care refuză să și le rețină. Scutură din cap. 

— Ăsta nu e răspunsul, cel puţin pentru mine. Orice cuplu se 
poate apropia pe planul ăsta, cel puţin pentru o perioadă. Dar noi 
nu suntem un cuplu oarecare. Nu pot să trăiesc doar... fizic. 

— Desigur, și psihic lipseşte ceva. Dinţii îi erau încleștaţi când 
scoase o ţigară și când vorbi, păru aproape să se rupă. Ai vreo idee? 

Idei! se gândi ea obosită. Nu se putea aștepta să ghicească faptul 
că-i cunoștea secretul păstrat cu sfințenie, că nu avea nevoie decât 
să fie sincer cu ea în privința acelui subiect vital. 

— Nu. Tu ai? 

— Am o idee, dar nu e prea acceptabilă. Ai decis să fii foarte 
englezoaică, să-ți păstrezi slujba, chiar dacă te ucide. Dacă aș fi fost 
avocat sau inginer, ai fi fugit, dar ești o soră medicală bine 
instruită, căsătorită cu un practicant al aceleiași profesii și te simți 
înlănțuită aici. Nici o urmă de scandal nu trebuie să-l atingă pe 
chirurgul titular, și nici măcar o ceartă ocazională nu trebuie să-i 
tulbure echilibrul. Eu sunt întotdeauna cel care începe discuţiile 
între noi. 

— AŞa €. 

— Şi asta nu pentru că ai fi o lașă, ci doar pentru că respecţi 
codul nesctris al medicilor: ca să dea ce au mai bun în meserie, 


SECRETUL CHIRURGULUI 139 


trebuie să fie cât mai liniștiți posibil în viaţa particulară. Tigara 
neaprinsă se rupse între degetele lui și o aruncă pe jos. E o 
condamnare să trăieşti așa. 

— Ai prefera să mă port ca și cum ai fi avocat sau inginer? 

Charles se ridică și scaunul zgârie violent podeaua. 

— Măcar încearcă, spuse el încordat și se duse în birou. 

Josie rămase mult timp privind firmiturile de tutun împrăștiate 
pe masă. Nu mai putea continua așa, acum știa. Simţise 
întotdeauna că depindea de ea, că dacă putea să suporte distanţa 
dintre ei, neașteptatele momente de pasiune, faptul că o folosea pe 
Felice de Vorenne ca un soi de înlocuitor pentru prietenia pe care 
cândva o avusese cu Josie, atunci puteau evolua treptat către un 
mod de viață suportabil. Dar era nevoie de mult mai mult decât 
atitudinea ei. Charles avea nevoie de o soţie, cineva mult mai matur 
și mult mai puţin vulnerabil, cineva care ar fi râs pe seama 
trecutului lui, considerându-l lipsit de importanţă. 

Turnând cafea în cești, Josie se simţi mică și secătuită. Luă tava, 
bătu încet la ușa biroului și intră. Charles stătea la fereastră, privind 
afară, dar se întoarse şi-i luă tava. 

— Îmi pare rău pentru ieșirea de mai devreme, spuse el cu 
răceală. N-am mai fost niciodată așa, dar presupun că sângele latin 
din mine își spune cuvântul. Văd că ai adus o singură ceașcă. 

— Mă duc să mă odihnesc. 

— Așa să faci. Se întoarse lângă fereastră. Nu-ţi face griji. O să ne 
descurcăm. 

Josie se duse în camera ei și se întinse în pat. O durea capul, 
simţea o strânsoare în piept şi o disperare în inimă. ÎL auzi ieşind 
pe Charles și după o vreme se sili să facă un duș. Când se întoarse 
în camera ei închise ușa, deschise dulapul și descuie sertarul de jos. 
Scoase servieta și se aşeză pe podea cu ea pe genunchi; era prima 

dată când o atingea de când ajunseseră la Ste Marie, dar degetele 
nu-i erau nerăbdătoare, nici tremurânde. Aproape că nu-i păsa ce 
va găsi înăuntru. 

Deschise servieta; avea două compartimente: într-unul era o 
carte cu coperţi din piele și cu inscripţie aurită, iar în celălalt o cutie 
de bijuterii și un plic sigilat, pe care scria „certificat“. De căsătorie, 
probabil. 

Încă ciudat de indiferentă, deschise cutia de bijuterii. Perle cu 
închizătoare de diamant, două inele — unul cu safir, iar celălalt cu 
opal și cu diamante; o zi de naștere în octombrie, se părea. Mai 
erau și o brățară veche din argint, bătută cu pietre semiprețioase, și 
una mai modernă, cu montură din aur și cu dreptunghiuri mici din 
jad, câteva accesorii pentru rochii și un ceas micuț din aur. Toate 
erau de calitate, dar nu excesiv de costisitoare. Ale Verei. Și jurnalul 
era tot al ei, desigur; Josie nu avea nici o intenţie să citească vreun 
cuvânt, dar îl deschise. Inconfundabil, fusese inscripționat: „Pentru 
draga mea Vera — primul nostru Crăciun. Charles.“ 

Josie închise ochii, legănându-se încet, de durere. Ei nu-i 
scrisese, nici nu-i spusese vreodată cuvinte atât de intime și n-o va 
face niciodată. Conţinutul servietei explica atât de multe, și totuși 
nu lămurea decât un singur lucru. Iubise o dată enorm și iubirea îi 
fusese răpită. Acum putea fi sigură de ceva: nu avusese nici un 
amestec în moartea femeii care însemnase atât de mult pentru el. 
Zvonurile fuseseră malițioase, pentru că Vera se născuse bogată. 

Ce se întâmplase cu banii ei? Potrivit legii, erau ai lui Charles. 
Josie se gândi dintr-o dată la inelul ei cu briliant, la blănurile pe care 
i le cumpărase în dimineaţa aceea, la Londra. Oh, nu! Doamne, nu! 

Închise la loc servieta, se îmbrăcă și ieși la plimbare. Poate că era 
bine că putea să dea vina pe căldură pentru faţa albă ca varul și 
pentru ochii umflați. 

Căldura persistă câteva zile. Josie nu primi nici o veste de la 
Luce și nu-l văzu pe Phil decât o dată, când veni la vilă să lase ceva 
pentru Charles, în drum spre plajă. Ca să-i răspundă la întrebare, îi 
spuse: 

— O să treacă peste asta, presupun; nu vorbește prea mult 
despre subiectul ăsta, oricum. Diseară sunt invitat la Maxtedi, la 
cină, și asta nu poate să fie decât mâna lui Luce. Dar nu intentionez 
să devenim amici prea apropiaţi — cel puţin nu înainte să-mi spună, 
în amănunt, ce s-a întâmplat weekendul trecut. Am o idee destul de 
clară despre ce s-a petrecut, dar trebuie să treacă prin umilința 
finală și să-mi povestească. 

— Şi o să-ţi facă plăcere să auzi? 

— N-o să-mi placă deloc. 

— Nu fi aspru cu ea. Șocul e încă recent și s-a reţinut de minune. 
Invitându-te diseară, a făcut primul pas. Fii drăguţ cu ea, Phil. Are 
nevoie de asta. 

— E momentul să mai ofere și ea. 

— Faci pe bosumflatul, dar ești îndrăgostit de ea. 

Phil se coloră ușor în obraji și porni motorul. 

— Fleacuri! îi strigă el, fără să privească înapoi. 

Deci, așa stăteau lucrurile. Luce, mai tristă și mai puţin sigură pe 
ea, decisese să se orienteze cu precauţie spre Phil, care trebuia s-o 
fi atras de la început în multe feluri. Poate că Phil fusese unul din 
motivele pentru care îi cășunase orbește pe Armand Tessier; 
Armand avea eleganța și aplombul care-i lipseau lui Phil Darnley, 
care era un om valoros, însă fără maniere de societate. Vor trebui 
să rezolve problema asta între ei. 

Boala lui Berthe fusese diagnosticată: hepatită infecțioasă, 
spusese Charles. Menajera își trimise nepoata să-i ţină locul, însă 
Josie insistă să se ocupe de gătit. 

Urmară zile mohorâte; prima furtună se dezlănţui la miezul 
nopţii — un amalgam sălbatic de zgomote și apă — și continuă 
câteva zile la rând. De la ferestrele vilei nu se vedeau decât bălți 
uriașe, clocotind încă; apa trecea de pini, curgea spre limba de 
pământ ieșită în mare și cădea în cascadă pe stâncile capului Blanc. 
Pe malul mării, chiar în dreptul stâncilor, se afla o tabără de copii; 
în momentul acela găzduia un grup de optzeci de copii. 

Era încă înnorat și ploua, când telefonul sună, în jurul orei cinci. 
Charles răspunse, ascultă câteva clipe o voce agitată, apoi spuse: 

— Vin imediat. Cheamă-l pe Darnley la urgente și spune celei 
de-a doua ambulanţe să mă aștepte. Asiguraţi-vă ca trusa să fie 
completă — nu suntem siguri ce vom găsi. 

Receptorul fu trântit la loc în furcă. Charles se întoarse, și Josie 
văzu că era îngrijorată. 

— Un accident? Turiști? 

— Copiii de la tabără. Când ploaia s-a oprit azi-noapte, s-au întors 
în corturi. Dar datorită ploii din dimineaţa asta, jumătate din terenul 
de campat s-a tasat și corturile principale au fost luate de apă. 
Nimeni n-a știut nimic până când una din îngrijitoare s-a luptat să 
răzbată până la fermă, să cheme poliţia. Aproape-și pierduse minţile. 

— Ce îngrozitor! Josie era albă ca varul. Lasă-mă să vin cu tine, 
Charles! 

El scutură din cap. 

— Dacă nu-ţi place să stai singură, du-te la spital și ajută-l pe 
Darnley. Acum, trebuie să plec. 

— Te rog, lasă-mă să vin. Vreau. 

— Am spus nu. O să am și așa destule pe cap. S-ar putea să treacă 
mai bine o jumătate de oră înainte să se întoarcă prima ambulanţă, 
dar apoi Darnley, Benoit și Fabre vor fi aglomeraţi. Se vor bucura 
să-i ajuţi. 

— Foarte bine. 

Josie încercă să nu se simtă dată deoparte sau nedorită. Câţi ani 
să fi avut micuţii, între șase și zece? Și ce li se întâmplase? Blocaţi în 
corturi, pământul alunecând sub ei, picioare rupte, teroare. 

leşi în ploaie și alergă la spital. Phil aștepta la urgență, 
înconjurat de tărgi bine echipate. Nu avea nimic de făcut. 

— Dacă o să dai o mână de ajutor, ai face bine să te sterilizezi. 
Sora Levalle e şefa de tură. 

— Nu pot îndura, Phil. Vreau să fiu acolo, cu Charles. 

— Şi eu, dar prefer să aibă el responsabilitatea de a decide care 
pacienţi să fie trimiși aici. Mi-a spus să-ţi dau de lucru, dar încă mai aștept. 

— Am venit, în caz că te întrebai ce s-a întâmplat cu mine. Mă 
duc la tabără. Unde este? 

— Pe drumul de pe coasta de vest, dar în locul tău, nu m-aș 
duce. S-ar putea să nu-i placă să vezi lucrurile pe care probabil le 
va găsi acolo. 

— Ce credeţi voi, bărbaţii, că sunt eu? Josie se înecă. Aș vedea 
oricum aici, nu? Sau trebuie să fiu ținută în apropierea prafului de 
mirosit? Mă duc, și o să iau cu mine tot ce crezi că le mai trebuie. 

— Au tot ce le trebuie. 

— Cafea? Whisky? 

— Întreabă la bucătărie. Zâmbi cu maliţiozitate, fără să fie 
amuzat. Bine, du-te. Dacă te întorci într-o ambulanţă, în cătușe, voi 
şti ce s-a întâmplat. 

Josie fugi la bucătăria spitalului, adună toate dulciurile și 
cafeaua pe care le găsi și o sticlă de whisky. leşi cu braţele încărcate 
şi aproape se ciocni de portar. Acesta îi întinse o telegramă, pentru 
Charles. 

Spunea: „voi trece pe la Ste Marie în două săptămâni. Unchiul John.“ 

Cuvintele nu însemnau mare lucru. Din punctul ei de vedere, 
unchiul John putea să facă ce poftea. 


Capitolul 9 


În ciuda drumului și a vremii dificile, Josie ajunse la destinaţie. 
Copiii fuseseră găsiţi toţi, iar dintre îngrijitoare, nu lipsea decât 
una. Cazurile mai grave fuseseră trimise la spital, iar ceilalţi copii 
urmau să fie duși la biserică sau într-un hambar încăpător de la 
fermă. Josie se oferi să transporte cu mașina câțiva din ei. Îndată ce 
ajunse la fermă, Josie nu se opri din treabă, oferindu-le micuţilor 
îngrijirile necesare. Se înnoptase de tot și cineva aduse lămpi cu 
parafină. Un copil fu adus cu targa și așezat pe canapeaua 
improvizată. Josie îl văzu pe Charles suflecându-și mânecile și 
tratând singur pacientul și se strecură lângă el, în întuneric. Sutura 
o rană de șapte centimetri adâncime la coapsă. Când termină, 
întinse mecanic mâna și Josie îi dădu foarfecele; după ce-l folosi, îl 
puse în tava ținută de ea. 

— Un pansament ușor şi am terminat cu el. Urmează o coastă 
ruptă. 

Josie îl pansă rapid și ridică băieţelul exact în clipa în care fu 
adus următorul. Ajută din nou, anticipându-i dorinţele, ca și cum ar 
fi fost în sala de operaţii, nu într-un hambar în care mirosea a 

bovine, pe o coastă pustie, la Ste Marie. Abia când se ocupară de 
rănile faciale ale celui de-al treilea copil, privirile lor se întâlniră; 
Josie aşteptă să-i înfrunte furia, să audă cuvinte grele. Trebuia să se 
fi văzut pe ea, căci Charles șopti: 

— În prima clipă când te-am văzut, m-a trecut un fior — mi-am 
adus aminte drumul — dar nu sunt supărat pe tine că mi-ai încălcat 
ordinele. 

— Am venit pe lumină. Mă bucur că nu ești furios. 

— Du-te în casă după niște cafea. 

— Am adus eu; și whisky. Vrei? 

— Doar o picătură, după ce termin aici. Félice e și ea aici. Ar 
trebui să bea și ea puţin. 

— Îi duc eu. 

— Nu, spune-i unuia din fermieri s-o înlocuiască. Are nevoie de 
O pauză. 

Mai târziu, Josie o auzi pe Félice de Vorenne vorbind în șoaptă 
în franceză cu Charles; replicile lui erau tot șoptite, dar 
neinteligibile pentru ea. S-ar fi putut descurca și fără Josie; le-ar fi 
luat mai mult timp, atâta tot. Josie simţi cum vechea depresie pune 
din nou stăpânire pe ea. Le dădu copiilor de mâncare și le făcu 
paturi din saci şi paie. Micuţii se întinseră epuizați și Josie luă 
lampa, ca să-i lase pe întuneric. 

— Du-te şi odihnește-te în mașină, Josie. Plecăm curând. 

— Eşti sigur că nu mai putem face nimic? Cum rămâne cu 
micuţii? 

— Vor fi bine. Felice rămâne peste noapte la fermă, în caz că e 
nevoie de o soră. Ploaia aproape a stat — urcă în mașină și usucă-ți 
picioarele. Vin în zece minute. 

Trebui să-l asculte; nu avea de ce să n-o facă. Urcă în locul din 
față şi-şi aminti că-și uitase haina de ploaie în hambar, dar nu-i mai 

păsa. Rochia i se lipise de spate şi de coaste și părul i se desfăcuse, 
astfel că îl simtea greu pe ceafă. Era aproape zece — trecuseră cinci 
ore de când aflaseră de dezastru. 

Ce se întâmplase cu cele trei îngrijitoare? Una din ele se luptase 
cu potopul și ajunsese la fermă, unde se prăbușise instantaneu; o 
alta supraveghea copiii de la biserică. Josie nu-și amintea să fi auzit 
ce se întâmplase cu cea de-a treia, dar cu siguranţă femeile acelea 
meritau să fie compătimite. Ce responsabilitate de coşmar și cât de 
neajutorate trebuie să se fi simţit văzând cum copiii alunecă din 
raza vizuală, într-o avalanșă de noroi și roci. Probabil că imaginile 
acelea aveau să le bântuie tot restul vieţii. 

Charles venise lângă mașină, dar încă vorbea cu F6lice de 
Vorenne. Îi pronunță numele mic în franceză. La spital, erau 
întotdeauna monsieur și mademoiselle, dar afară, se părea... da, 
Josie ştia cât de diferit putea fi afară. Își aminti cu câtă timiditate îi 
spusese prima dată pe numele mic și modul intenţionat în care-i 
spusese „Josie“. Fusese un mârâit, dar îi strânsese inima. Acum, 
părea să fi pierdut complet mârâitul acela. Acum, vorbea în frânturi 
de engleză sau în franceză; nu mai era acel canadian agreabil. 

— Ce noapte, spuse el, urcând la volan. Ar trebui să ne 
considerăm norocoşi că n-a murit nimeni. 

— Cât de grave sunt cazurile pe care le-ai trimis la spitalul 
general? 

— Un craniu spart, o fractură pelviană, picioare, coaste... Copiii 
se recuperează repede. Dar va trebui să supraveghem craniul. 

Intraseră deja pe șoseaua principală, când Josie spuse: 

— Aia nu e o amblanţă de-a voastră? 

— M-am gândit că e mai bine să rămână aici peste noapte. Cred 
că ar trebui să vorbesc puţin cu șoferul. 

Încetini și văzu că șoferul se grăbea spre ei. 

— Monsieur! Persoana care lipsea... am găsit-o! 

— La cine se referă? întrebă Josie. 

— La cea de-a treia femeie. Am crezut că apele au purtat-o în 
mare. Rămâi aici, mă duc să văd ce s-a întâmplat. 

Josie îl văzu dispărând în întunericul de nepătruns. Așadar, 
acesta fusese motivul pentru care păstrase ambulanţa; sperase 
sau avusese o bănuială. Probabil îi lăsase pe oameni să caute. 
Josie se întreba dacă ar trebui să se întoarcă la fermă după Felice 
de Vorenne. Ideea era dezagreabilă, dar poate că asta trebuia să 
facă. Pe de altă parte, erau șoferul și asistentul lui, Charles... și 
ea. Ei patru ar trebui să se poată îngriji de femeie, dacă era în 
viaţă. 

Josie cobori din mașină și alergă pe iarba mocirloasă. În capătul 
stâncii, cobori şi se uită. Şoferul ambulanţei ţinea o torţă, iar 
însoţitorul lui avea câteva curele atârnate de gât. Charles era mai 
jos și-l auzi blestemând când ceva cedă sub picioarele lui și fu 
nevoit să se agaţe de stâncă. Ceru lumină și văzură o femeie albă ca 
varul, cu părul ciufulit și ud, privind cu ochi mari în gol. Nu avea 
mai mult de treizeci şi cinci de ani. 

— Până la urmă, v-am găsit, spuse Charles, în franceză. 
Domnișoara Veray, nu? Aveţi dureri, domnișoară? 

— Nu, domnule, veni replica șoptită. Doar genunchiul... de asta 
am fost forţată să rămân aici. 

— Dreptul? Îi palpă genunchiul prin rochie. Ah, da. Aveţi noroc 
că v-au căutat. Vreti să ne povestiţi experienţa prin care aţi trecut? 

— Eram în cortul cel mai apropiat de mare, cu cei mai mari. Era 
dificil să-i ţin ocupați pe o astfel de vreme, înțelegeţi? Apoi 
pământul a început să se crape din senin — doar puţin, la început, 
dar înainte să ne putem organiza, a izbucnit un râu de pietre și 
noroi. Am fugit la cei care cădeau — erau aproape de ieșirea din cort 

și un copil ieșise afară. M-am dus după el și l-am împins înapoi; 
atunci, cortul s-a prăbușit. Poate tocmai cortul ăla i-a salvat. Sunt în 
siguranță toţi, domnule? 

— Da. Ce aţi făcut după aceea? 

— Ploaia era orbitoare, pământul ceda sub picioarele mele și am 
fost aruncată în... Valurile erau înalte, dar din fericire, ştiu să înot. 
Am ajuns pe nisip și am rămas acolo să-mi trag sufletul. Apoi am 
descoperit că genunchiul mă durea prea tare ca să mă pot cățăra, 
chair dacă puteam totuși să mă tin pe picioare. Înţelegeţi, domnule, 
că peste tot erau pietre mișcătoare și noroi. 

— Da, desigur. O să vă punem pe targă acum, domnişoară. 
Continuati. Ce s-a întâmplat după aceea? 

— M-am târât până aici și m-am rugat ore în șir. Nu puteam auzi 
altceva în afara ploii și a zgomotului infernal al rocilor 
rostogolindu-se. Eram atât de obosită încât am adormit. Când 
m-am trezit, ploaia se mai liniștise și am văzut reflecțiile luminilor 
în apă. Am auzit motoare și chiar plânsetele copiilor și am știut că 
au venit să-i salveze. 

— Dacă aţi fi strigat, poate v-am fi auzit. 

— Mai întâi trebuia salvaţi copiii, domnule. Când s-a făcut liniște, 
am știut că aţi făcut tot ce aţi putut, așa că atunci când am văzut o 
altă lumină — pe aceasta — am strigat cu toată puterea care mi-a mai 
rămas. 

— Slavă cerului. Dacă aţi fi rămas aici peste noapte, aţi fi 
îngheţat. Ambulanţa o să vă ducă la spital; o să staţi la căldură și o 
să vi se dea ceva să contracarăm șocul și expunerea. Mâine 
dimineaţă o să facem o radiografie la genunchi. Sunteţi o femeie 
curajoasă. 

Charles o bătu ușor pe umăr și ajută la împinsul tărgii. 

— Duceţi-o la urgenţă, strigă el. 

Josie se aplecă peste marginea stâncii și văzu golul de dincolo 
de Charles. Trebuia să se mute pe roca pe care fusese găsită femeia. 
Josie se trezi că-și ţine respiraţia și-și frânge mâinile. 

Dacă n-ar fi fost noroiul, Charles ar fi ajuns fără probleme. Dar 
roca de care se ţinea se desprinse de stâncă. Bratul lui alunecă și în 
secunda următoare se hotări să sară pe plajă. Totul se petrecu atât 
de repede, încât Josie nu reuși nici măcar să elibereze strigătul care-i 
îneca gâtul. Charles era jos și pietrele uriașe cădeau după el; văzu 
una din ele ricoșând spre capul lui și făcându-l să se clatine. 

Fără să se gândească, alergă câţiva metri și sări pe plajă. Căzu, 
dar se ridică repede și fugi la Charles. Îi scoase batista din buzunar, 
îi trase capul spre ea şi-i presă rana de lângă tâmplă. 

— Eşti bine, Charles? întrebă ea cu voce tremurândă. Te-am 
văzut când ai sărit. Te simţi bine? 

Nu-i răspunse și Josie deveni înfricoșător de conștientă de faptul 
că faţa lui era ascunsă la pieptul ei și că o ţinea strâns în braţe. Trebuia 
să-și dea seama că inima îi bătea cu putere; Josie se aplecă spre el. 

Apoi o lumină slabă străluci deasupra lor și Josie se uită, 
ameţită. Felice de Vorenne se afla pe marginea stâncii, ţinând o 
lanternă de la fermă. Câteva clipe nesfârșite, femeia rămase 
privindu-i, cu chipul alb și mohorât de dezamăgire; apoi, îndepărtă 
lanterna și plecă. Pe un ton înăbușit, dar cu pasiune, Charles spuse: 

— Pentru Dumnezeu, iubito! Trebuie să mă lovesc la cap ca să-ţi 
dai frâu liber sentimentelor? 

— Charles, eu... 

— Nu strica totul. Vreau să fii mereu așa — atât de aproape încât 
nimic să nu poată interveni între noi. Acum, trebuie să mergem 
acasă, dar nu trebuie să pierdem apropierea aceasta. E mult mai 
importantă decât îţi dai seama. 

— Cred că-mi dau seama, șopti ea. Să mergem, te rog. 


Capitolul 10 


Drumul îl făcură în tăcere. În vilă era o lumină slabă, iar pe masa 
din salon fusese așezată o tavă de la spital. Sub un șervet erau 
sandvișuri şi tarte cu piersici, iar alături un bol cu supă și cafetiera. 

— Suntem uzi până la piele, spuse Charles. Cred că în seara asta 
o să mă odihnesc, dacă nu sunt chemat. Cu atâţia răniţi, mâine o să 
fie o zi mare în sala de operaţii. Vrei să servești cina la pat? 

— Nu, răspunse Josie, evitându-i privirea. Mă întorc aici. 

— Bine. În două minute. 

Lui Josie îi luă cinci. Îmbrăcă pijamaua și un halat subțire, își 
pieptănă părul și-l legă cu o fundă. Arăta mică și frumoasă când se 
întoarse la Charles. Pusese deja supă în farfurii, iar pe a ei o pusese 
pe masa de lângă fotolii. Se schimbase în pantalonii de casă și 
într-un tricou curat și-și acoperise cu grijă rana cu un plasture. 

Din cauza tensiunii insuportabile care creștea în ea, Josie se 
trezi spunând iritată: 

— Pentru un fanatic al sterilizării, ești uimitor de nepăsător cu 
rănile tale. Nici măcar nu ţi-ai tăiat părul din zonă. 

— Nu e bine să fii perfectionist. În meseria mea trebuie să fiu 
întotdeauna unul, așa că de câte ori pot, am scăpări. Încearcă supa. 

Josie îi urmă îndemnul și descoperi că era surprinzător de bună. 
Încetul cu încetul, se relaxă. Noaptea aceasta nu era prea diferită de 
celelalte; păruse să fie doar din cauza modului în care-și 
petrecuseră seara. Dar reverberau ecouri puternice între ei, și nu-i 
vorbea oare aşa cum o făcuse odinioară? 

Charles îi luă farfuria şi-i dădu un sandviş şi o ceașcă de cafea. 
Se așeză în scaunul lui, cu farfuria în mână, privind-o. 

— Încearcă să te desfăşori. Trebuie să stau de vorbă cu tine în 
seara asta. 

— Vreau s-o faci, încuviinţă ea. 

— E vorba de ceva ce nici măcar nu visezi, și n-am putut să-ți 
spun dacă mă ţineai la distanţă. Credeam că va trebui să te ţin în 
braţe ca să-ți povestesc despre... câteva lucruri, dar nu sunt sigur 
că ar funcţiona. Și asta din cauza mea, pentru că aș începe să te 
doresc și aș uita totul. Făcu o pauză. Acolo, pe plajă, am simțit ceva 
ce ai ascuns atât de bine, încât n-am ştiut că există. N-a fost cinstit 
din partea ta să mă tii la distanţă, Josie. Am avut atâta nevoie de 
iubirea și de înţelegerea ta, și dintr-un anume motiv, le-ai ascuns 
chiar și când ţi-ai dat seama de nevoia mea. 

Deci așa vroia să înfrunte situaţia. Fără prea multe cuvinte, 
oferindu-i fapte și implorând-o să înțeleagă; nici o mărturisire din 
senin. Însemna îndeajuns pentru el, încât trebuia să se exprime clar 
și obiectiv, să limpezească lucrurile înainte de a merge mai departe. 
Pe Josie o cuprinse un calm ciudat; era pregătită și simţea că de 
data asta, putea fi şi ea obiectivă. 

— Am încercat să înțeleg. Iubirea e puţin diferită, nu? 

— În cazul meu, sunt amestecate. Mă iubeşti atât cât poti iubi o 
persoană pe care n-o cunoşti întru totul, Josie? 

— Da. 

— Dar a fost un salt prea mare pentru tine — de la prietenie la 
căsătorie. Ştiam asta. M-a speriat, dar am fost îndeajuns de prost 
încât să cred că simplul fapt că ne-am căsătorit ne va apropia atât 
de mult, astfel că celelalte lucruri își vor pierde însemnătatea. 
Dacă n-ar fi trebuit să ne căsătorim așa, aș fi ajuns să-ţi spun 
lucrurile astea despre mine. Erau lucruri care m-au durut și care 
ar fi putut să te doară și e nevoie de o relaţie specială ca să poată 
fi lămurite. Noi doi n-am ajuns la genul ăsta de relaţie. Când 
te-am cunoscut, nu eram pregătit să iau în considerare ceva mai 
intim decât o prietenie plăcută cu o soră profesionistă care avea 
o binecuvântată fire liniștită. Începea să se dezbare de toate 
constrângerile. Lăsă farfuria deoparte și se aplecă în faţă. Nu 
seamănă cu modul în care mă cunoști acum, dar trebuie să-ţi fi 
dat seama, la momentul acela, că ceva destul de important mă 
determina să mă comport așa. 

— Presupun că da, dar nu m-am gândit niciodată. Nu mi-a trecut 
niciodată prin gând că vei vrea să te căsătorești vreodată cu mine — 
până când nu mi-ai propus. 

Josie simţi o durere uşoară în piept, dar vocea îi rămase aceeași: 

— Şi acum, vrei să-mi spui lucrurile acelea? 

— Trebuie. Văzu cum falca i se încleștează și cum strânge 
inconștient din pumni. E ceva ce, fără îndoială, ar fi trebuit să știi 
dinainte să ne căsătorim, dar eram legat... nu numai de faptul că 
erai tânără şi încrezătoare şi nu puteam să-ți spun tot adevărul, ci și 
de o promisiune pe care am făcut-o cândva. Josie... am mai fost 
căsătorit o dată. 

Tâmplele îi transpirară, ochii i se înceţoșară ușor, dar nu scoase 
nici un cuvânt. Charles își ridică privirea spre ea, vru să se ducă 
lângă Josie, dar făcu un efort să rămână pe loc. Era mai palid decât 

îl văzuse vreodată și se gândi, îndurerată, că nu suporta să-și 
amintească... iar ea era prea îndepărtată să-l poată ajuta. Va fi mult 
mai rău decât își imaginase. 

— Era fiica domnului John — un fel de verișoară. Când eram 
puști, obișnuiam să mă duc în Anglia în vacanţă și între Vera și mine 
au fost scântei de la bun început. Eram complet diferiți. Era slabă, 
cu ochi mari și negri și cu părul castaniu și părea copleșită de 
energia pe care o avea. Chiar și la paisprezece ani, era un efort 
pentru mine să fiu fratele puternic al unei fetiţe de zece ani, pline 
de viaţă. Cu timpul, s-a schimbat, ca toate fetele. Un bărbat care 
vrea să fie chirurg nu se schimbă atât de repede în sensul ăsta; are 
o singură direcţie. Dar tineam la Vera, și când a împlinit 
șaptesprezece ani, i-am spus că după rezidenţiat mă voi căsători cu 
ea. Am luat-o ca pe o glumă, dar când mi-a scris în Canada, și-a făcut 
o mulțime de iluzii. M-am întors în Anglia ca să mă stabilesc, nu 
s-a schimbat nimic. Eram la Edinburgh, dar îmi petreceam 
vacantele la unchiul meu, la Londra; fireşte, mergeam cu Vera la 
teatru, la plimbare, în diferite locuri. Încă mai aveam timp să plec 
și, sincer să fiu, nu-mi permiteam o căsătorie înainte de a începe să 
lucrez. 

— Eşti sigur că vrei să știu toate astea? întrebă ea în șoaptă. 

— Nu există alternativă. Am repetat de o mie de ori în gând și nu 
pot să încep decât cu începutul. Am omis ceva, totuși. După ce am 
stat câţiva ani în Anglia, mama a murit. Strângându-i lucrurile, am 
descoperit că domnul John a ajutat-o financiar cât timp am fost la 
universitatea din Motreal. Îmi spusese că tata lăsase suficienţi bani 
pentru studiile mele, dar nu fusese așa. Îi eram dator unchiului 
John. După șocul iniţial, nu m-a mai deranjat, era un chirurg 
care-l ajuta pe altul, și sper ca într-o zi să pot face și eu același 
lucru. Dar, fără îndoială, îi eram dator. 


154 MARY SCOTT 


— Şi asta are legătură cu ce încerci să-mi spui? 

Charles o privi cu asprime. Calmul ei îl nedumerea, însă nu avea 
de unde să știe cum va suporta vestea. 

— Da, într-un fel. Vera a crescut, însă n-o interesau alți bărbaţi. 
Părea foarte tânără și excesiv de sensibilă, ca mama ei. I-am 
menţionat asta o dată unchiului și mi-a spus că e o prostie; dar asta 
pentru că-mi spusese deja de câteva ori că mariajul lui fusese o 
greșeală crudă, mai ales pentru soţia lui. Vroia să mă căsătoresc cu 
Vera, mă vroia de ginere. Asta nu m-ar fi influenţat, totuși. Inspiră 
adânc. După ce am terminat la Edinburgh, am devenit chirurg la un 
spital mic din Aberdeen și o vreme n-am mai trecut pe la Londra. 
Atunci, domnul John a tras câteva sfori, despre care n-am știut, și 
am fost invitat să ocup un post similar, la Londra. N-o mai văzusem 
pe Vera de un an și jumătate. Am corespondat și mi s-a părut că 
scrisorile ei erau emotive și că ridicau pretenţii, dar nici o clipă 
n-am bănuit problema ei. Dintr-un oarecare motiv psihologic, 
domnul John m-a ţinut în ceață; poate a crezut că o să mă ţină 
departe de Londra — nu știu. Oricum, am aflat că Vera avea leucemie. 

— Oh, nu! şuieră Josie, cu voce tremurândă. Amărăciunea 
dispăru — simţea acum durerea lui, când făcuse îngrozitoarea 
descoperire. Vera ştia? 

— Nu. Dar începuse să suspecteze o boală incurabilă, și mama ei 
era înnebunită. Domnul John era supărat, mult mai mult decât ai 
crede, Josie, din cât îl cunoști. La momentul acela, doctorul de 
familie și câțiva consultanţi, desigur, erau singurii din afara familiei 
care știau. Când am ajuns la Londra, Verei i s-au mai dat doar opt 
luni de viaţă. 

— Așadar... te-ai căsătorit cu ea. 

— Ce altceva puteam să fac? Evident, era singurul lucru care-i 
mai putea da putere, care s-o convingă că o să se vindece. De fapt, 

ea însăși a spus-o de mai multe ori, și era adevărat. A devenit din ce 
în ce mai slăbită și mai irascibilă, a început să aibă crize de isterie 
sau stări de apatie, dar în ciuda a tot, era încrezătoare. Îi aparţinea 
lui Charles, și el nu o va lăsa să moară. Se ridică și-și vârt mâinile în 
buzunare. Dacă ti-aş fi putut spune toate astea, aș fi făcut-o în 
noaptea în care te-am cerut în căsătorie. Dar după moartea Verei, 
domnul John m-a făcut să promit că n-o să spun nimănui cauza 
decesului ei; el a fost cel care a împrăștiat zvonul că sunt celibatar. 
Era ca și cum i-ar fi fost rușine că singurul lui copil a murit de o 
boală incurabilă. A rămas marcat, moartea Verei l-a doborât, dar nu 
vrea nici în ruptul capului s-o arate celorlalți. 

— Şi pe tine te-a doborât. 

— A fost o experienţă copleșitoare. A mai trăit șase luni și a 
trebuit să locuiesc în aceeași casă. Plângea când întârziam, avea 
accese de furie când eram chemat la telefon în timpul mesei. Biata 
de ea nu se putea abtine și poate n-am fost atât de înţelegător cum 
ar fi trebuit. Dumnezeu mi-e martor că am încercat! Îi plăcea să-i 
demonstrez întotdeauna c-o iubesc — să-i fac cadouri, bijuterii, 
ciocolată, parfumuri, flori. Câteodată eram atât de ocupat încât 
uitam, și atunci îmi reproşa și mama ei. Dar nu erau de învinuit. 

— Nici tu. 

— Sper că nu. A fost o tragedie. Se întâmplă tot timpul în jurul 
nostru, dar nu aflăm de prea multe. A fost un șoc oribil pentru tine, 
nu-i așa, Josie? Ai suportat bine. 

— O să supraviețuiesc, dar aș fi vrut să-mi fi spus înainte să 
venim la Ste Marie. 

— Dacă aș fi făcut-o, nu ţi-aș fi putut spune decât că am mai fost 
căsătorit, cu verişoara mea — atât. Dar nu era îndeajuns și, sincer să 
fiu, am considerat că, din moment ce nu ne cunoșteam prea bine, 
te-ai fi speriat. Și nu puteam să-mi asum riscul; însemnai deja prea 

mult pentru mine. În orice caz, viaţa a fost destul de vicleană cu 
noi, Și fără asta. Căsătoria cu Vera nu a fost una în adevăratul sens 
al cuvântului. I-am dat numele meu, am protejat-o și i-am oferit 
iluzia unui viitor. Îi datoram asta atât ei, cât şi unchiului. 

— Da, aşa e. Presupun că ai venit la Storford ca să fugi... 

— Asta a fost ideea, dar când te-am întâlnit, amintirile au revenit. 
Când am început să-mi permit să simt din nou, îmi aminteam că 
ești prea tânără și inocentă. Mă întrebam dacă te-ai simţi înșelată; 
pentru o fată înseamnă mult să fie prima în viața unui bărbat. Și 
cum puteam să-ţi dovedesc că ești prima femeie din viaţa mea, 
decât spunându-ţi ceva ce am jurat să nu spun? 

— Domnul John te-a eliberat de promisiune? 

— Nu, răspunse cu asprime. Când a venit aici, i-am spus că ai 
dreptul să știi și că-ţi voi povesti când voi fi pregătit, cu sau fără 
consimțământul lui. N-a vrut să discute deloc despre asta. 

Urmă o tăcere, pe care în cele din urmă o rupse Charles, pe un 
ton răgușit. 

— Josie... iubita mea Josie, am atâta nevoie de tine. Un lucru ca 
ăsta n-ar trebui să intervină între noi. 

Josie se ridică repede și se aruncă în braţele lui, agăţându-se de 
el cu toată ardoarea şi iubirea care crescuseră incontrolabil în ultima 
jumătate de oră. Se ridică pe vârfuri și-și lipi obrazul de al lui. 

— Te iubesc și mai mult pentru ce ai făcut pentru Vera. 
Depindea de tine și n-ai dezamăgit-o. A durut și a continuat să 
doară mult după moartea ei, dar nu cred că va mai fi așa de acum. 
Te iubesc atât de mult, încât aproape că... mă sufoc 

Sărutările lui erau durere și extaz, și se agăţă nebunește de el. 
Când braţele lui o strânseră în sfârșit, Josie ameti. Dar uitase un 
amănunt: scrisoarea doamnei Vaughan. Zvonul că Charles pusese 
capăt zilelor soţiei lui putea avea totuși o bază reală. Verei i se mai 

dăduseră opt luni, însă nu trăise decât șase. O tânără se stinsese din 
pricina leucemiei; trebuia să fi fost ingrozitor să fie nevoit să asiste, 
zi de zi. Cum domnul John și soția acestuia fuseseră plecaţi, lui 
Charles i-ar fi fost ușor să-i dea Verei o supradoză de sedative. La 
întoarcere, domnul John suspectase poate ceva, dar nu era oare 
genul de om care, incapabil s-o scutească de alte dureri, putea fi pe 
veci recunoscător cuiva care avusese curajul să-i salveze fiica de la 
încă două luni de viaţă chinuitoare? 

Dar Charles? Josie se depărtă de el, zâmbindu-i nesigură. 

— N-ai mâncat decât supa aia. 

— Ce s-a întâmplat? Uită-te la mine, Josie. Acum, nimic nu va mai 
interveni între noi, nimic! Te iubesc atât de mult încât sunt disperat 
chiar și dacă te doare capul, în caz că e un simptom pentru ceva mai 
grav, şi cea mai vagă umbră din privirea ta mă face să devin agitat. 
Aşa că-ți poţi da seama prin ce am trecut în ultima vreme. Umbrele 
n-au fost tocmai vagi. Ce s-a întâmplat? 

Cum putea să-i spună? Nu recunoscuse că ştiuse de existența 
Verei, şi nici nu vroia s-o facă încă; conţinutul demn de 
compătimire al servietei putea să rămână acolo luni întregi, dacă va 
fi necesar. Pentru moment, ar fi mult mai bine pentru amândoi să 
nu sape mai adânc. Dar lucrul ăsta... cum s-ar simţi dacă ar ști cu 
certitudine că Charles facilitase moartea Verei? În adâncul 
sufletului, Josie se temea că nu va putea suporta așa ceva. 

— Am uitat. Ai primit o telegramă de la unchiul tău. Cred că am 
lăsat-o în bucătărie. Spune că vine pe la noi peste două săptămâni. 

— Da? Ochii i se dilatară, agitaţi. Mă duc să văd. 

Mecanic, cât timp Charles fu plecat, puse ceștile de cafea pe tavă 
şi sandvișul înapoi în farfurie. Îi era frig; era conștientă că briza se 
înteţise și că agita perdeaua lungă de la fereastră. 

Charles se întoarse cu telegrama în mână. Avea o expresie 
ciudată de ușurare; aruncă hârtia pe masa cu telefonul. 

— Unchiul John. E prima telegramă pe care mi-o trimite semnată 
aşa. Întotdeauna a scris doar Melbury. Și-a revenit. 

— A plecat supărat, nu? făcu ea un efort. Telegrama înseamnă că 
ești iertat? 

— Înseamnă că te-a acceptat în familie. l-am spus să nu vină, 
până n-o face. 

— Dar credeam că e de acord cu mine, spuse Josie. Îmi tot ţinea 
predici despre bunul-simţ și despre pregătirea mea de soră 
medicală. Ce e atât de exclusivit la Melbury? 

— Nu e vorba despre asta. Ușurarea îl făcu să zâmbească și-și 
puse brațul pe umerii ei. Bătrânul a insistat să nu afli un singur 
lucru. I-am spus că dacă nu cedează, ar fi mai bine să nu ne mai 
vedem. L-a apăsat greu, dar, la naiba, pe mine m-a apăsat și mai 
greu! Şi vreau ca lucrul ăsta să fie lămurit, nu uitat. Îi strânse 
umărul. O să-ţi spun repede. Vera n-a avut realmente o moarte 
naturală. Mama ei era distrusă, cu toate grijile, și a stat o săptămână 
la un azil. În ziua în care s-a întors acasă, i-a dat Verei o supradoză 
de barbiturice. Pur și simplu, n-a mai putut să îndure ca agonia să 
continue. Totul a fost muşamalizat, dar s-au născut zvonuri, iar eu 
am fost ţinta firească. Nimeni nu mi-a spus nimic personal, dar dacă 
ar fi făcut-o, n-aș fi putut să mă apăr. Asta ţinea unchiul John să 
rămână între noi; n-a învinuit-o pe soţia lui — de fapt, i-a fost 
recunoscător în cele din urmă — și a fost de părere că totul trebuie 
lăsat să pălească în negura timpului. Nici unul din colegii noștri nu 
m-ar fi condamnat dacă eu aș fi fost cel care i-a administrat 
supradoza. Dar Vera avea o moștenire considerabilă de la bunica ei, 
și totul ar fi putut să pară ciudat. Oricum, domnul John și cu mine 
am donat-o intergral unui spital pediatric. 

Josie își ridică privirea spre el și în vocea ei răsună o ușurare absolută. 

— Şi nu aveai de gând să-mi spui asta? 

— Ei bine, vroiam să am acordul unchiului; au fost soţia şi fiica 
lui, și sub armura aceea de oţel nu se ascunde o inimă de piatră. 
Iubito, dacă vom avea vreodată un fiu, bătrânul o să-ţi mănânce din 
palmă. 

— Bineînţeles că vom avea un fiu, monsieur Demettre, spuse ea, 
îmbujorată. Vom avea trei! 

Charles râse într-un fel în care nu-l mai auzise până atunci, cu 
dragoste, pasiune și pură încântare. Apoi se aplecă și o ridică ușor 
în braţe. Josie fu cea care se întinse să stingă lumina, în timp ce 
părăsiră salonul. 


Sfârşit 


